Lonuziyaaraiy Park Gai Yoga Session Thakeh Kuriah Gendhanee - Vaguthu\nޔޯގާ ސެޝަނެއް ކުރިއަށް ދަނީ - ފޮޓޯ: ސަން\nލޮނުޒިޔާރަތް ޕާކުގައި ޔޯގާ ސެޝަންތަކެއް ކުރިއަށް ގެންދަން ފަށައިފިއެވެެ.\nމިއަދު ފަށާފައިވާ މި ސެޝަނަތްކަކީ މާލެ ސިޓީ ކައުންސިލާއި އިންޑިއަން ކަލްޗުރަލް ސެންޓަރާއި ގުޅިގެން ކުރިއަށް ގެންދާ ޔޯގާ ސެޝަންތަކެކެެވެ. މި ޝެޝަންތައް ކޮންމެ ހަފްތާއެއްގެ ހުކުރު އަދި ހޯމަ ދުވަހު ކުރިއަށް ގެންދާނެއެވެ. އެ ސެޝަންތައް މި ދެ ދުވަހުގެ ހެނދުނު 06:00 އިން 07:00 އަށް ކުރިއަށް ގެންދިއުމަށް ވަނީ ހަމަޖެހިފައެވެ.\nމިކަމުގައި ބައިވެރިވާން ބޭނުންވާ ފަރާތްތަކުން މި ސެޝަންތައް އޮންނަ ދުވަހުގެ އެގަޑިއަށް ޔޯގާ މެޓާއި ފެނފުޅި ހިފައިގެން ދިއުުމަށް އެ ކައުންސިލުން ވަނީ އިލްތިމާސްކޮށްފައެވެ. ފެންފުޅި ގެންދާއިިރު ޕްލާސްޓިކް ފެންފުޅި ނުގެންދިއުމަށް ވަނީ އިލްތިމާސްކޮށްފައެވެ.\nމި ސެޝަންތަކުގައި ބައއިވެރިވުމަށް ވަކިި އުމުރުފުރައެއް ޖިންސެއް ނެތް ގޮތަށް ވަނީ ހުޅުވާލާފައެވެެ.\nލޮނުޒިޔާރަތް ޕާކަކީ ސިނަމާލެ ބްރިޖް ފެށޭ ސަރަހައްދުގައި މާލެ ސިޓީ ކައުންސިލްގެ ބެލުމުގެ ދަށުން ގާއިމްކޮށްފައިވާ ޕާކެކެވެ. މިތަން ހުޅުވާފައއި ވަނީ މިދިޔަ އަހަރުގެ ނޮވެމްބަރު 11 ނުވަތަ ޖުމްހޫރީ ދުވަހާ ދިމާކޮށެެވެ. ދައުލަތުގެ ބަޖެޓުން 16.8 މިލިއަން ރުފިޔާ ހަރަދުކޮށްގެން ތަރައްގީކޮށްފައިވާ މި ޕާކުގައި ކަސްރަތު ކުރުމަށް ހާއްސަ ސަރަހައްދެއްވެސް ވަނީ ގާއިމްކޮށްފައެވެ. ޔޯގާ ކްލާސްތައް ކުރިއަށް ގެންދިއުމަށް ހަމަޖެހިފައި ވަނީ އެތަނުގައެވެެ.\nސިފައިން އައްޑޫ ޓްރޭނިން ސްކޫލްގައި ބައިތިއްބަން އިންޑިއާގެ ވިސްނުން ކުރިންވެސް ހުރި!\nޖެނުއަރީ 21, 2021 14:17\nނުސީދާކޮށް އެހެން ދީންތަކުގެ މީހުންނަށް އަޅުކަން ކުރުމުގެ ފުރުޞަތު ހުޅުވާލީ. ހުރި ހިތާމައެއްގެ ބިޔަކަން ވަރަށްދެރަ ކަމެއްމީ.\nޖެނުއަރީ 21, 2021 14:19\nމާތް ރަސްކަލާއްކޯ! ދިވެހި ސިފައިންނާއި ފުލުހުންނޭ... ގައުމެއް ނެތް ނިހިރަ އޮޔާދަނީ.... ކޮބާ ތިބޭފުޅުންގެ ހުވައިގެ ވާޖިބު... ކިބާ އިސްލާމް ދީން ދެކެވާ ލޯބި..... އިންޑިޔާގެ ކަލްޗަރ މިނިސްޓްރީ އާއި ގުޅިގެން އިންޑިޔާއިން ދިވެހި މުޖުތަމަޢުގައި ފާޅުކަން ބޮޑު ޝިރުކުގެ އަމަލުތަކަށް އަރަގަނެ ފަތުރަން ކުރުވާ ކަމެއްމީ. ބުއްދާއިންގެ އަޅުކަމުގެ ތެރޭގައި ހިމެނޭ ހަރަކާތްތަކެއް ޔޯގާއަކީ.\nޖެނުއަރީ 21, 2021 14:32\nއިރުއަރާ ވަގުތު ޙަރާމް ކަންތައް ކުރަން ހުޅުވި ތަނެއްތަ އެއީ؟؟؟ ކިހާ ބޮޑުކަމެއް😠 ތިކަހަލަ ފައްޅީގަ ކުރާކަހަލަ ކަންތަކާއި އިންޑިއާގެ ސަގާފަތް ދިރުވަން ދޭބަލަ އިންޑިއާއަށް😑😑😑\nޖެނުއަރީ 21, 2021 14:50\nޔޯގާ އޭ ކިޔައިގެން ހިންދޫ ބުދު ދީން ފަތުރަނީ. އެހަރަ ފޮޓޯ ބަލާބަލަ. މިޖައްސަނީ ކޮންވައްތަރެއް. ކޮބާ އެއްކަލަ އަންހެން ރައީސް އިމުރާނާ އިޔާޒުމެންގެ ކީރިތި ކުރައްވާ ރައީސްގެ ބެލުމުގެ ދަށުން ހިނގާ ކަންކަން މިހުންނަނީ\nހިންދޫން ބުނަނި އެއީ ދީނީ ކަމަކަށް ނުހަދާށޯ! ކިހާމޮޅު ސައިތާނާވެސް ވަސްވާސް ދިނުމުގަ ބޭނުންކުރާ އުކުޅުތަށް! އިންސީންގެ ތެރެއިންވާ ސައިތާނުން ވަރަށް ނުރައްކާތެރި!\nޖެނުއަރީ 21, 2021 14:59\nތީ މިގައުމުގެ ސަގާފަތާއި ގުޅޭ ހަރަކާތެއްނޫން... ސޮރީ ނުދާނަން.\nޖެނުއަރީ 21, 2021 15:05\nމަކަރު ވެރިކަމާއެކު މަޑުމަޑުން ޝިރުކުގެ ތެރެޔަށް ދިވެހިން ގެންދަނީމި.\nޖެނުއަރީ 21, 2021 15:15\nގެރި ދީނުގެ ބަލާވެރިކަން މި ޤައުމުގައި މިދަނީ މޫލާ ކުރިފަޅަމުން. މިކަމާ ދެކޮޅަށް އަވަސް ފިޔަވަޅުތަކެއް އަޅާންއެބަޖެހޭ\nޖެނުއަރީ 21, 2021 15:34\nނަމާދު ކުރީމަ ޔޯގާ ހެދުނީޔޭ... ދޯ؟\nޖެނުއަރީ 21, 2021 16:14\nދައްޖާލު ފާޅުވާން ވ ކައިރިވެއްޖެ ބަލަ މީސްތަކުންނޭ ޔޯގާ އޭކިޔާފަ ގެންގޮސް ޝިރުކުކުރުވިޔަސް ކުރާނަންތަ.. ތިޔަތަނައް އެކަކަުވެސް ނުދާތި އާޚިރަތައްޓަކާ... ﷲއައް ބިރުވެތިވޭ...\nޖެނުއަރީ 21, 2021 16:16\nދެން ފައްޅިއެއް އަޅާ\nޖެނުއަރީ 21, 2021 16:34\nކޮވިޑް ވެ ކްސިން ހިލޭ ދީފައޭ ކިޔާފައި މަ ކަރު ވެރި ކަމުން ކުރަން ރޭވި ކަމަ ކީ މީދޯ! ހުރި ނުލަފާ ކަން\nޖެނުއަރީ 21, 2021 16:49\nޔޯގާ ހުއްދަވީޓޯ ހުސޭން ޟޭހު ؟\nޖެނުއަރީ 21, 2021 17:00\nމިއީ ޔޯގާގެ ނަމުގައި ހިންދޫންކުރާ އަޅުކަމެއް. ޔިޔަ ނާއްވާ ވަގުތަކީވެސް އެމީހުންގަބޫލުކުރާގޮތުގައި އެ އަޅުކަން ކުރަން އޮންނަ ގަޑި. މިކަމުގައި އެއްވެސް މުސްލިމަކު ބައިވެރި ނުވުމަށް ގޮވާލަން. އަދި ތިޔަ އާއްމު ޕާކު އެމީހުންގެ އަޅުކަން ޕްރޮމޯޓްކުރަން ނުދިނުމަށް ގޮވާލަން.\nޖެނުއަރީ 21, 2021 17:02\nހަމަ ވަރަށް ދެރަކަމެއް މީ..ކޮން ޔޯގާއެއް. ފަރުޟު ފަސްނަމާދަށް ރައްކާތެރިވެ މާތް ﷲ ނަހީ ކުރައްވާފައިވާ ކަންކަމުން ދުރުވެ ތިބީމަ ބަލިތަކުން ސަލާމަތްވެ މީހާ ހިތްހަމަޖެހި އުޅެވޭނެ. މިދެން ކޮންކަމެއް. މީދޯ ދެން ނުކުރެވި އޮތްކަމަކީ..ތިހިރަ ލާފަ ތިބި ޓީ ޝާޓް ތަކެއްވެސް ދޯ.... ތިހަމަ ހިންދޫ ދީނުގެ ކަމެއް\nވެކްސިންގެ ބަދަލު. ޝިފާ އިސްތިޢުފާ. އިބޫ އިސްތިއުފާ އަދި އިމްރާން އިސްތިއުފާ. އިންޑިޔާ ގެ ކަލްޗަރ މިގައުމުގައި ނުދިރުވޭނެ. މިއީ މުސްލިމު ސަގާފަތެއް. އެއީ ބުޑިސްޓު ސަގާފަތެއް. އިސްތިއުފާ. ރައްޔިތުންނުކިމެ މި ޕާކް ބަންދުކުރޭ.\nޖެނުއަރީ 21, 2021 18:47\nއަހަރެން ތާއީދު. މިހުރީ ﷲ އަށްޓަކަ މިގައުމުގެ އިސްލާމް ދީނަށްޓަކާ ނުކުންނަން. މަނާކުރަން ޖެހުނު ގޮތަކުން މަނާކުރުން އަހަރެންގެ މައްޗަށް ވާޖިބު\nޖެނުއަރީ 21, 2021 19:45\nޖަސްޓް ލޮލް ހަމަ ލޮލް ... ދެންވެސް ލޮލް އަބަދުވެސް ލޮލް ... ސަރްކާރް !! މިސަރުކާރު ގެނައި މީހުންނަށްވެސް ލޮލް!!\nޖެނުއަރީ 23, 2021 09:28\nމިކަހަލަ ކަންތައް ހުއްޓެން ޖެހޭނެ. މިކަމާ ދެކޅުހަދާ އަޑުއުފުލާނެ ބަޔަކު އެބަ ބޭނުންވޭ


އެންމެ ގިނައިން ފަތުރުވެރިން އަންނަނީ ރަޝިޔާއިން\nJanuary 14, 2021 13:25:30\nމިއަހަރުގެ މިހާތަނަށް ރާއްޖެއަށް އެންމެ ގިނައިން ފަތުރުވެރިން ޒިޔާރަތްކުރަމުންދަނީ ރަޝިޔާއިން ކަމަށް ޓުއަރިޒަމް މިނިސްޓްރީގެ ތަފާސްހިސާބުތަކުން ދައްކައިފިއެވެ.\nޓުއަރިޒަމް މިނިސްޓްރީގެ ތަފާސްހިސާބުތައް ދައްކާގޮތުން މިމަހުގެ 12 ވަނަ ދުވަހާ ހަމައަށް ރަޝިޔާއިން 9،830 ފަތުރުވެރިން ރާއްޖެ ޒިޔާރަތްކޮށްފައިވެއެވެ. މިއީ ރާއްޖެއަށް ޒިޔާރަތްކުރި ފަތުރުވެރިންގެ ޖުމްލަ އަދަދު ކަމަށްވާ 36،000 ގެ 27.3 އިންސައްތައެވެ.\nރަޝިޔާއަށް ފަހު ދެން ރާއްޖެއަށް އެންމެ ގިނައިން ޒިޔާރަތް ކުރަމުންދަނީ އިންޑިއާއާއި ޔޫކްރެއިންގެ ފަތުރުވެރިންނެވެ. އެންމެ ގިނަ ފަތުރުވެރިން މިއަހަރު ޒިޔާރަތްކުރީ މިމަހުގެ3ވަނަ ދުވަހުއެވެ. އެ ދުވަހު 4،195 ފަތުރުވެރިން ރާއްޖެ ޒިޔާރަތްކުރިއެވެ. އެވަރޭޖްކޮށް ފަތުރުވެރިން މިހާރު9ދުވަހު ރާއްޖޭގައި މަޑުކުރެއެވެ.\nކޮވިޑްއާއި ގުޅިގެން ބޯޑަރު ބަންދުކުރުމަށްފަހު ރާއްޖެ ހުޅުވާލުމާއެކުވެސް މިދިޔަ އަހަރު އެންމެ ގިނައިން ފަތުރުވެރިން ޒިޔާރަތްކުރީ އިންޑިއާއާއި ރަޝިޔާއިންނެވެ.\nމިއަހަރުގެ މިހާތަނަށް 36،000 ފަތުރުވެރިން ރާއްޖެ ޒިޔާރަތްކުރިއިރު، މިއީ މިދިޔަ އަހަރުގެ މިމުއްދަތާ އަޅާބަލާއިރު 46.5 އިންސައްތައިގެ ދަށްވުމެކެވެ. އެވަރޭޖްކޮށް ދުވާލަކު 3000 ފަތުރުވެރިން ރާއްޖެ ޒިޔާރަތްކުރަމުންދާއިރު، ވެކްސިން ހަލުވިކަމާއެކު ޖަހަން ފެށުމާއެކު ފަތުރުވެރިކަން ރަނގަޅުވާނެ ކަމަށް ތަޖުރިބާކާރުން އަންދާޒާކުރެއެވެ.


MIHAARU ge ingireysi edition launch koffi | Mihaaru\n"މިހާރު" ވެބްސައިޓްގެ އިނގިރޭސި އެޑިޝަންގެ ސްކްރީން ޝޮޓެއް\n"މިހާރު"ގެ އިނގިރޭސި އެޑިޝަން ލޯންޗުކޮށްފި\n10 ޖޫން 2016 - 19:046comments\n"މިހާރު" ނޫހުގެ ވެބްސައިޓްގައި އިނގިރޭސި އެޑިޝަން ފަރުމާކޮށް މިއަދުން ފެށިގެން، އިނގިރޭސި ޚަބަރުތަކާއި ރިޕޯޓްތައް ގެނެސްދޭން ފަށައިފި އެވެ. އިނގިރޭސި އެޑިޝަންގެ އެޑްރެހަކީ http://en.mihaaru.com/ އެވެ.\n"މިހާރު" ނޫސް އޭގެ ވެބްސައިޓާ އެކު އިފްތިތާހް ކުރީ ހުސްވި މެއި މަހުގެ 24 ވަނަ ދުވަހުގެ ރެ އެވެ. އޭގެ ފަހުން "މިހާރު" ނޫހުގެ ޗާޕު ކޮންމެ ހަފުތާއެއްގެ ފަސް ދުވަހު ނުކުންނަމުންދެ އެވެ. އަދި ވެބްސައިޓް ކޮންމެ ދުވަހަކު 24 ގަޑިއިރު އާ ޚަބަރުތަކާއި ރިޕޯޓްތަކާ އެކު ތާޒާވަމުންދެ އެވެ.\nމި ނޫހުގައި މަސައްކަތް ކުރަނީ ރާއްޖޭގެ ނޫސްވެރިކަމުގެ ދާއިރާގައި ގިނަ އަހަރުތަކެއް ވަންދެން މަސައްކަތް ކޮށް ތަޖުރިބާ ލިބިފައިވާ ގާބިލު ނޫސްވެރިންތަކެކެވެ. އޭގެ ތެރޭގައި ނޫސްވެރިކަމާއި ލިޔުންތެރިކަމުގެ ރޮނގުން އާންމު ޚިދުމަތުގެ އިނާމު ހޯދާފައިވާ ނޫސްވެރިންނާއި މޯލްޑިވްސް މީޑިއާ ކައުންސިލުން ދޭ ނޫސްވެރިކަމުގެ އެވޯޑް ހާސިލުކޮށްފައިވާ ކުޅަދާނަ ނޫސްވެރިން ހިމެނެ އެވެ.\nއިތުރު ލިޔުންތައް މިހާރު ނޫސްވެރިކަން ނޫސްވެރިން


(8 ޖޫން 2021 އާ ގުޅޭ)\n"އެހެން ނުހަދާ... އާދޭ އަހަންނާއެކު. މިއަދު އެކުދީން ބަލާ ފައިބަން ވާނެ." އަރީންގެ އަތުގައި ހިފާލަމުން ނޯޔާ ހިނގައިގަތެވެ. އޭނާގެ މިސްރާބު ހުރީ ކޮޓަރިއާ ދިމާއަށެވެ.\nނޯޔާގެ ސިކުނޑީގައި ވަނީ ކީކޭކަން އަރީނަށް ޔަގީނެއް ނުވިއެވެ. އޭނާ ބޭނުން ވަނީ އަރީނާއި ފަވާދު ބައްދަލުވާން ހެއްޔެވެ. ނޫނީ ކުދީންނަށް ޓަކައި މަންމަ އިންތިޒާރުގައި ހުރިކަން ބުނެދޭން ހެއްޔެވެ. އޭނާ ހިޔާލު އެ ކުރަނީ އެ ދެގޮތުން ކުރެ ކޮންމެވެސް އެއްގޮތެއްކަން އަރީނަށް ގަބޫލު ކުރެވެއެވެ. ނަމަވެސް އަރީނު އެންމެ ޖެހިލުން ވަނީ ފާވާދާ ބައްދަލުވެދާނޭތީ އެވެ.\nރޯޝަނީވިލާގޭ ދޮރުމައްޗަށް މަޑުކުރި ޓެކްސީގެ ކުރީ ސީޓުގައި އިން ފަވާދު ފޭބި އެވެ. ފަހަތުގައި ތިބި އޭނާގެ ދެ ދަރީން ފައިބައިގެން އައިސް ދޮރޯށި ކައިރީ މަޑުކުރި އެވެ. ދޮރޯށި ހުޅުވީ ފަވާދެވެ. ކުދީން އެތެރެއަށް ވަނުމުން ފަވާދު ވެސް ހުރީ ދޮރޯށިން އެތެރެއަށް ހިސާބަކަށް ވަދެ އެވެ. އެހިސާބަށް ކުދީން ބަލާ އަރީން ނުފައިބަނީ އޭނާއާ ބައްދަލުވާން ނޭދޭތީއޭ ފަވާދުގެ ހިތުގައި އޮވެއެވެ.\n"ޑެޑީ. މަންމައަށް ގުޅައިފިންތަ؟." އެތެރެއަށް ވަދެގެން ދިއުމުގެ ކުރީން ރީވާ ބުނެލި އެވެ.\nފަވާދު ޖިންސުގެ ޖީބުން ފޯނު ނެގި އެވެ. އަރީނަށް ގުޅިއެވެ. ކުދީން ގޮވައިގެން އައިސް ހުރިކަން އޭނާ ބުންޏެވެ. އެހެން ބުނެވުމާއެކު ކޯލު ދެން ކަނޑާލީ އެވެ. ބައްޕަގެ ފޯނުކޯލު އަޑުއަހަން ތިބި ދެ ކުދީން ހިނގައިގަތީ ދެނެވެ. އެ ދެބެން ލޯ މައްޗަށް އޮބައިލަން ދެން ފަވާދު ބަލަން ހުއްޓެވެ. ދޮރޯށި ކައިރީ ހުންނަ މީހަކަށް އެގޭ ލިފްޓެއް ނުފެންނާނެ އެވެ. ނަމަވެސް އެތެރެއަށް ވަދެގެން ދިޔަ ދެބެންގެ އަޑު ފަވާދަށް އިވުނެވެ. އެތެރޭގައި އަރީނު ހުރިކަން އެނގުނީ އެހެން ވެއެވެ. ނޭނގޭ ބާރުމިނެއްގައި އޭނާގެ ހިތް ތެޅެން ފެށިއެވެ. ދޮރޯށީގެ ތަޅުގައި ހިފާލައިގެން ދެ ހިޔާލެއްގައި އޭނާއަށް ހުރެވުނީ އެވެ. ނަމަވެސް އެތެރެއަށް ފަވާދު ފިޔަވަޅު އަޅާލީ ބޭއިހްތިޔާރުގައި ކަހަލައެވެ. އަރީން ދުށުމަށް އެހިތް އެދޭ އެދުމަށް ފުރަގަސްދޭނޭ ހިތްވަރު ނެތުނީ އެވެ. ކުރިއަށް ޖެހިލައިފިނަމަ ފެންނަ ހިސާބުގައި އަރީން އެބަހުރިކަން އެނގުނީމައެވެ.\n"ނޯޔާ..." ލެއްޕުނު ލިފްޓުން އެތެރޭގައި ހުރި މީހަކީ ކާކުކަން ސާފެއް ނުވި އެވެ. ނަމަވެސް ބުރުގާ އަޅާފައި ހުރި ގޮތާއި ލާފައި ހުރި ހެދުމުން އެއީ ނޯޔާއޭ ފަވާދުގެ ހިތަށް ވަގުތުން އެރީ އެވެ. އެނބުރި އެގެއިން އޭނާ ނުކުންނަން ހިނގައިގަތެވެ. ދާދި ދެންމެއަކު އޭނާގެ އަމަލުތައް ހުރި ގޮތާމެދު ވިސްނާލެވުނެވެ. ކުރެވުނީ ހާދަ މޮޔަ ކަމެކޭ ފަވާދުގެ ހިތަށް އެރިއެވެ. އެގެއިން ނުކުތުމަށް ފަހު އޭނާ ކުދީން ގޮވައިގެން ނޫން ގޮތަކަށް އެހިސާބަށް ނާރައެވެ. ކުދީން ގޮވައިގެން އަޔަސް މިނޫނީ އޭނާ އެގޭތެރެއަށް ވަދެފައެއް ނުވެއެވެ. އަމިއްލަ ހިތާމެދު އޭނާ އަޖައިބުވާހާ ވެއެވެ. އެހެންވިޔަސް އަރީނާ ދެމެދުގައި އޮތް ގުޅުން ކެނޑިއްޖެކަން އަމިއްލަ ހިތަށް ވިސްނައިދިނެވެ.\n"މަންމަ ވަރަށް ލޯބި. މި ހެދުން ވެސް ހާދަ ރީއްޗޭ." ލިފްޓު ތެރޭގައި އަރީނަށް ބަލަން ހުރެ ފަލަކް ބުންޏެވެ. ދެބެންނަށް މަންމަ ފެނުނުއިރު ބުރުގާ އަޅާފައި ހުރުމުން ލިބުނީ ހައިރާން ކަމެވެ. އެހެންނަމަވެސް އެކުދީންނަށް އަރީން ބުރުގާ އެޅުމުން ރީތި ވިއެވެ. އަރީންއާ އެ ސިފަ މާގުޅޭކަން އެކުދީންގެ ވާހަކަތަކުން އެނގުނެވެ.\n"ދެން އެއްކޮށް ބުރުގާ އަޅާފަތަ މަންމަ ހުންނާނީ." ރީވާ އަހާލި އެވެ.\n"އަންހެންކުދީން ތިބެންވާނީ މިހެން. މަންމައަށް ވިސްނުނީ އަދި ކިރިޔާ. ކުރިން އުޅެވުނީ ރަނގަޅަކަށް ނޫން. މަންމަ ހާދަ އުފާވޭ ފަލަކްއާއި ރީވާ ނަމާދު ކުރާކަން އެނގުނީމަ. ހުރިހާ ކަމެއްގައި މޮޅުވާނީ ނަމާދުކޮށް ޤުރުއާން ކިޔަވާ އުޅޭ ކުދީން. ރީވާގެ ހަނދާން ވެސް މިހާރު ގަދައެއްނު. ޑެޑީ ބުނި މިހާރު ވަރަށް އަވަހަށް ފިލާވަޅު ދަސް ކުރެޔޭ." ދެ ދަރީން ގެނެސް ދެފަރާތުން ގާތްކޮށްލައިގެން ހުރެ އަރީން ވާހަކަދެއްކިއެވެ.\n"މަންމަ ބުނެބާ ޑެޑީ ކައިރީ މިގެއަށް ބަދަލުވާން. އޭރުން ވެސް ނަމާދުކޮށް ޤުރުއާން ކިޔަވާ ހަދާނަން. ވަރަށް ބަސް އަހައިގެން އުޅޭނީ." ފަލަކްގެ އަޑުގައިވި އާދޭސް އަރީން ހިމޭން ކުރުވިއެވެ. ލިފްޓުގެ ދޮރު ހުޅުވުނީ އެވަގުތެވެ. އަރީން އަނގައިން ނުބުނުމުން މަންމާއޭ ކިޔާ ފަލަކު ގޮވާލި އެވެ. ކޮންމެވެސް ޖަވާބެއް އަރީންގެ ފަރާތުން އެކުއްޖާ ބޭނުންވެފައި ހުރިކަން ޔަގީނެވެ.\n"ޑެޑީއާ މަންމަ ވާހަކަ ދައްކާނަން." ފަވާދު އެފަދަ އަޑެއް އަހަން ބޭނުން ނުވާނޭކަން އެނގުނަސް ދަރީންގެ ހިތްމަރާލަން އަރީނަށް ނުކެރުނީއެވެ.\n"މަންމައަށް ބޭބީއެއް ލިބެން އުޅޭއިރު ޑެޑީއާ ހުރިހާ ކުދީން އުޅޭން ޖެހޭނީ އެކީގައެއްނު. ޑެޑީ އެހުންނަނީ މަންމައަށް ބޭބީ ލިބުނީމަ އަންނަންތަ؟" ފަލަކް އަނެއްކާ ވެސް ވާހަކަދެއްކިއެވެ.\n"މަންމަ ވާހަކަ ދައްކާނަމޭ ޑެޑީއާ." ހިތަށް އުނދަގޫވެފައި ހުރެ ވެސް އަރީން ހިނިތުންވެލިއެވެ.\nދެ ދަރީން ގޮވައިގެން އައިސް އަސްލަންއާއި ނޯޔާ ދިރިއުޅޭ އެޕާޓްމެންޓަށް އަރީން ވަނެވެ. ސާރާއާއި މަލްސާ ތިބީ އެ ކުދީންގެ އިންތިޒާރުގަ އެވެ. ހުރިހާ ދަރީން އެއްތަންވުމުން އަރީން ކައިރީ ދެއްކި ވާހަކަތައް އޭގެ ދެބެން ހަނދާން ނެތުނު ކަހަލައެވެ. ކުދީންގެ މެދުގައި އޮލަވާހަކަ ފެށުނީއެވެ. ކުޅިވަރުގެ މަޝްވަރާތައް ކުރިއަށް ދިޔައެވެ. އެ މަންޒަރު ބަލަން އަރީނަށް މަޑުކޮށްލެވުނެވެ. އޭނާ މީހުންނާ އެކުނުވާއިރު އެކުދީންގެ އުޅުން ވެސް ހުރީ އެފަދައިންކަން އަރީން ހިތަށް އެރިއެވެ. މައިމީހާއަކީ ދަރީންގެ ނަމޫނާކަން މިއަދު އަރީނަށް ވިސްނިއްޖެއެވެ. އެކުދީންގެ މެދުގައި އޮތް އެކުވެރިކަމަކީ ކިހާ ހިތްހަމަޖެހޭ މަންޒަރެއް ހެއްޔެވެ. އަރީންގެ ތުންފަތުގައި ފަނޑު ހިނިތުންވުމެއް ދުވެލިއެވެ. އެހެން ހުއްޓާ ނޯޔާ ގޮވާލުމުން އެ ދިމާއަށް އަރީން އައެވެ.\n"ފަވާދު ދުށީންތަ؟" ނޯޔާ އަހާލި އެވެ. އަރީން ބަހެއް ބުނުމުގެ ބަދަލުގައި ދެފަރާތަށް ބޯ ހޫރާލީ އެވެ.\n"އަހަރެމެން ދެމީހުން އެކީގަ ނޫޅޭތީ ފަލަކްއާއި ރީވާގެ ސުވާލުތައް ވަރަށް ގިނަވެއްޖެ. އެމީހުން އެތިބީ ކަންކަން އެނގޭވަރުވެފަ. ހިތަށް މިއަރަނީ ބުނަންވީއޭ ތެދަށް. އަނދިރި ކަމެއްގައި އެކުދީން ބޭތިއްބުން ރަނގަޅު ކަމެއްހެން ހީނުވަނީ. ކޮންމެ ފަހަރަކު މިޖެހެނީ ދޮގެއް ހަދަން. އެމީހުން ހީކުރަނީ ބަނޑުގައި މިއޮތް ބޭބީއަކީ އެމީހުންގެ ބައްޕަގެ ކުއްޖެއް ކަމަށް. ފަވާދުގެ ކަންފަތަށް އެ އަޑު އިވިއްޖެނަމަ ވާނީ ކިހިނެއް. ހިތަށް އަރާނެ އަހަރެން އެކުދީން ކައިރީ އެގޮތަށް ވާހަކަ ދައްކަނީއޭ." އަރީން މަޑުމަޑުން ބުނެލިއެވެ. ނޯޔާގެ ނަޒަރު އަރީނުން ސިޓިންރޫމު ތެރޭ އުޅުނު ފަލަކްއާއި ރީވާއަށް ދަތުރުކޮށްލިއެވެ.\n"އަހަންނަށް ތިކަމުގައި ހިޔާލެއް ދޭން ދަތި. އަހަރެމެން ބުނާއެއްޗެއް ގަބޫލު ކޮށްގެން ތިބޭ ވަރަށް ވުރެ ބޮޑެތިވެފަ އެތިބީ. ފެންނަ ކަންކަމާ ސުވާލު ކުރާނެ. ޖަވާބު ދޭން ދަތިވާފަދަ ސުވާލުތައް ވެސް ކުރިމަތިވާނެ. އެކުދީންނަށް ނުބައި ނަސޭހަތް އަރީން ނުދޭނެ. އެހެންވިޔަސް ބުނަން، ފަވާދުއާ އަރީން ވާހަކަ ދައްކަންވީ. ތި ދެމަފިރިން ވެގެން ގޮތެއް ނިންމުން އެއީ އެންމެ ރަނގަޅުގޮތް. އަރީންގެ ތި ހިޔާލު ފަވާދާ ހިއްސާ ކުރޭ. ކުދީން ދައްކާ ވާހަކަތައް ކިޔާދީ. އެއީ ދަރީންގެ ބައްޕަ. އޭނާގެ ކުރިމައްޗަށް ނާރާ އުޅުން ފަސޭހަކަމަކަށްނުވާނެ. ދަރީންނަށް ޓަކައި ވިޔަސް ދެމެދުގައި އޮތް ގުޅުން ރަނގަޅުވާންޖެހޭ. ދެމަފިރިކަމުގެ ގުޅުން ކެނޑިފައި ވިޔަސް ތި ދެމީހުންނަކީ މަންމައަކާއި ބައްޕައެއް. ދަރީން ތިބިހާ ދުވަހަކު އެގުޅުން ނެތިގެންނެއް ނުދާނެ." ނޯޔާ ބުންޏެވެ.\n"އަހަރެންގެ ސޫރައަށް ފަވާދު ނަފުރަތު ކުރާނެ. ދަރީންގެ ސަބަބުން އަހަރެންނާ ގުޅުން ބަދަހި ކުރުން އޭނާއަށް ތަކުލީފަކަށް ނޫނީ ނުވާނެ. ކިހިނެއް އޭނާގެ ކުރިމަތީ އަހަރެން ހުންނާނީ. އޭނާއާ މެދު ކަންތައް ކުރެވުނު ގޮތާމެދު އަހަރެން ވަރަށް ދެރަވޭ. އޭނާއަކީ ރަނގަޅު މީހެއް. ތެދުވެރި އޯގާތެރި ފިރިއެއް. އޭނާއާ ކުރިމަތިލާނޭ ހިތްވަރާއި ކެތްތެރިކަން އަހަންނަށް ދެއްވާންދޭވެ." އަރީންގެ ހިތުގައި ވިއެވެ. އޭނާއަށް ނޯޔާ ދިން ހިޔާލު ބަލައިގަތެވެ. ހަމައެއާއެކު ފަވާދަށް ނޭނގި ނިންމުމެއް ނިންމަން އަރީން ފަސްޖެހެއެވެ. އިތުރަށް އޭނާދެކެ ފަވާދު ފޫހިވެ ރުޅި އަންނާނޭ ފުރުސަތެއް ދޭން އެއްގޮތަކަށް ވެސް ނޭދެއެވެ.\nއަރީންގެ ދެ ކުދީން ގެއަށް އައީތީ ހަވީރު ސައި އޮތީ ޓެރެސްގައެވެ. އާއިލާގެ ހުރިހާ މެންބަރުން ޓެރެސްއަށް ޖަމާވިއެވެ. ނޯޔާ ނޫން އެންމެންގެ މޫނުތަކުގައި ވަނީ ހައިރާން ކަމެވެ. ހަމައެއާއެކު އުފާވެރިކަމެވެ. ސަބީނާ އައިސް ދަރިފުޅުގެ އަތުގައި ހިފާލިއެވެ. ފަރުވާތެރިކަމާއެކު އެ މޫނަށް ސަބީނާ ބަލާލި އެވެ. ބުރުގާ ރީތިކޮށްލަ ދެމުން އޭނާ ވާހަކަދެއްކިއެވެ.\n"ތީއޭ ހުންނަންވީ ގޮތަކީ. މިހާރު ކިހާ ރީތި." ސަބީނާ ބުންޏެވެ.\n"އެއީ ނޯޔާ ރީތި ވެގެން ގަތް ޝޯލްއެއް ނޫންތަ؟" ނޯޔާގެ ކަންފަތް ދޮށުގައި ސިއްރުން އަސްލަން ވާހަކަ ދެއްކި އެވެ.\n"އަރީން ބުރުގާ އަޅަން ބޭނުމޭ ބުނީމަ ވަގުތުން އެކަންކޮށް ދޭން ބޭނުންވީ. އެވަގުތު އެ ޝޯލް މަތިން ހަނދާންވީ. ދޭހިތްވީ..." ނޯޔާ ވެސް ބުނެލީ ސިއްރުންނެވެ. އަލަށް ބުރުގާ އަޅާ މީހެއްގެ އަތުގައި އެކަށީގެންވާ ހެދުންތަކެއް ނުހުންނާނެކަން ނޯޔާއަށް ވިސްނެ އެވެ. އެހެންވެ އޭނާ ގަސްދު ކޮށްގެން ހުރީ މިވަގުތައް އަރީނަށް ހަތަރު ވަރަކަށް ހެދުމާއި އެއާ ގުޅޭނެ ބުރުގާ ހަދިޔާ ކުރާށެވެ. އެކަމުގައި އާއިލާގެ ހުރިހާ މެންބަރުން ބައިވެރި ކުރުމުގެ ވިސްނުން އޭނާ ގެންގުޅެއެވެ. އާއިލާގެ ކޮންމެ މެންބަރަކު އޭނާއަށް ހެދުމެއް ހަދިޔާ ކޮށްފިނަމަ އެވާނީ އަރީނަށް ވަރަށް ބޮޑު ހިތްވަރަކަށެވެ.\nއެންމެންގެ ފަރާތުން ހެޔޮ ބަހެއް ނޫނީ އަރީނަށް ނީވެއެވެ. އެހެންނަމަވެސް އޭނާއަށް ފުރިހަމަ ހިތްހަމަޖެހުމެއް ނުލިބެއެވެ. ކުރެވުނު ފާފައިން ނުކުމެވިއްޖެކަމުގެ އިހްސާސެއް ނުކުރެވެއެވެ. ބަނޑުގައިވާ ދަރިފުޅާ މެދު އިންތިހާއަށް އޭނާ ކަންބޮޑުވެއެވެ. އެކުއްޖާ ދުނިޔެއަށް އުފަންވުމާއެކު ދިރިއުޅުމަށް އަންނާނޭ ބަދަލުތަކާމެދު އަރީނަށް ވިސްނެ އެވެ. އެހެންވިޔަސް ހަޔާތުން ދެން ދުވަހަކުވެސް މިދުހަތަށް ފުރުސަތެއް ދިނުމަށް ގަސްދެއް ނުކުރެއެވެ. މިދުހަތު އެނބުރި އައިނަމަވެސް އެ ފުރުސަތު ދޭން އަރީން ބޭނުމެއް ނޫނެވެ. އާއިލާއާއެކު ރީތި އުޅުމެއް އުޅުމުގެ ގަސްދު ނޫނީ މިހާރު ނުވެއެވެ. ކައިވެނި ކުރުމަކީ ދުރު ހިޔާލެކެވެ. އެހެން ނަމަވެސް އެފަދަ ގުޅުމަކަށް ﷲ މިންވަރު ކުރައްވައިފިނަމަ އަރީން އެކަން ގަބޫލު ކުރާނެ އެވެ.\nވަގުތުގެ ދުވެލި އަވަސްވެފައި ވާހެން އަރީނަށް ހީވިއެވެ. ދަރީން އަންނަ ދުވަހެއްވިއްޔާ އޭނާއަށް އެހެން ހީނުވާ ދުވަހެއް ނުދެއެވެ. ރޭގަނޑުގެ ކެއުން އިޝާ ނަމާދަށްފަހު ކުރިއަށް ދިޔައެވެ. ކުދީން ބަލާ ފަވާދު އަންނަކަން އަރީންގެ ފޯނަށް މެސެޖުކުރިއެވެ. އެއާއެކު އަރީން ހިތްވަރުކޮށްފައި ފަވާދާ ވާހަކަ ދައްކާލަން ބޭނުންވާ ކަމަށް ލިޔެ މެސެޖެއް ކުރި އެވެ. ފަވާދުގެ ފަރާތުން ޖަވާބެއް ލިބެން ވަގުތުކޮޅެއް ނެގިއެވެ. އެހެންނަމަވެސް އޭނާގެ ޖަވާބުގައި އަރީންއާ ބައްދަލުކުރަން އެއްބަސްވެފައި އޮތެވެ.\nގޭ ދޮށަށް ފަވާދު އަތުވެއްޖެކަން އެނގުމުން އަރީން ނުކުތީ ނޯޔާ ކައިރީ ބުނެލާފަ އެވެ. އޭނާ ފާވާދުއާ ވާހަކަ ދައްކާފައި ނޯޔާއަށް ގުޅާނެކަން ބުނެލި އެވެ. އަދި ގުޅާލުމުން ފަލަކްއާއި ރީވާ ތިރިއަށް ފޮނުވާ ދިނުމަށް އަރީން އެދުނެވެ. އޭނާ އެ ޕާޓްމެންޓުން ނުކުމެ ލިފްޓަށް އެރިއިރު ވެސް ހުރީ ހާސްވެފަ އެވެ. ވަރިވުމަށްފަހު ކޯޓުން ދެ މީހުން ބައްދަލުވީ ދުވަހަށްފަހު އެކަކު އަނެކަކަށް ނުފެނެއެވެ. މިއަދު އެ ދެމީހުން އެކަކުއަނެކަކުގެ ކުރިމައްޗަށް ހުއްޓުމުން ކަންތައްވާނޭ ގޮތެއް ނޭނގެ އެވެ. އެ ހިޔާލު އަރީނަށް ކުރެވެއެވެ. ފަވާދު ކަންތައް ކުރާނޭ ގޮތެއް ނޭނގޭތީ އެވެ.\nދޮރޯށި ހުޅުވާލީ އިރުކޮޅަކު އަރީން މަޑުކޮށްގެން ހުރުމަށްފަހު އެވެ. އެހިނދު ދޮރޯށި ކައިރީ ހުރި ފަވާދުގެ ނަޒަރު އަރީނަށް ހުއްޓުނެވެ. ދޮރުމަތީ ނުތިބޭން އަރީން އެތެރެއަށް ޖެހިލި އެވެ. އަނގައިން ބުނަން ބޭނުން ވިޔަސް އެވަގުތު ދޫ ހަރަކާތެއް ނުކުރި އެވެ. އެހެންވެ ބޮލުން އަންނާށޭ ބުނާ ފަދަ އިޝާރާތެއް އަރީން ކޮށްލި އެވެ. ދެން ވެސް ފަވާދު ހަރަކާތެއް ނުކޮށް ބަލަން ހުރީއެވެ. އަޖައިބުވީ ވަރުން ބަސް ހުއްޓިފައި ފަވާދު ހުރީކަމެއް އަރީން ނުދެނަހުއްޓެވެ.\n"ފަވާދު..." ހިންދިރުވާލުމާއެކު އަރީން ގޮވާލި އެވެ.\n"ކޮންއިރަކު ބުރުގާ އެޅީ." ލިބުނު އާގަމަކަން ފިލުވާލަމުން ދޮރޯށިން އެތެރެއަށް ވަން ފަވާދު އަހާލި އެވެ.\n"މިއަދު." އިސް އޮބާލައިގެން ހުރެ އަރީން ބުންޏެވެ.\n"ކީއްވެ؟... ކީއްވެ ބުރުގާ އެޅީ؟" ފަވާދު އެއްސެވެ. އޭނާއަށް އަރީންގެ ފުށުން ފެންނަނީ އަޖައިބެއް ފަދަ ހިމޭން ކަމެކެވެ. މަޑުމައިތިރި ކަމެވެ. ކަޅުކުލައިގެ ދޫ ހެދުމުން އަރީންގެ ބަނޑު އެނގޭކަށް ނެތެވެ. ބަލިވެ އިނުމުން އަރީންގެ ސިއްހަތު އާންމުކޮށް ހުންނަ ވަރަށްވުރެ ރަނގަޅުވެލާ ގައިގާ މަސްޖަހާލާކަން ފަވާދަށް އެނގެއެވެ. ވިހައިގެން އޭނާ ހިކެން ކުރާ މަސައްކަތަކީ ވެސް ފަވާދަށް ހުރީ ފެނިފައެވެ. ނަމަވެސް މިފަހަރު އަރީންގެ މޫނުން އެ ދުޅަހެޔޮކަމެއް ނުފެނެއެވެ. މޫނުމަތި ފެންނަނީ ދެމިލާފައިވާ ތަނެވެ. ހަށިގަނޑު ނިކަމެތިހެން ހީކުރެވުނީ އެހެންވެއެވެ. ދެ ލޮލުން ފެންނަނީ ވަރުބަލިކަމާއި ހިތާމައިގެ އަސަރެވެ.\n"ކޮންމެކަމެއް ވެސް ﷲ މެދުވެރި ކުރައްވަނީ އެކަލާނގެ އަޅުން އިމްތިހާނު ކުރުމަށް. އަހަރެންނަށް ރަނގަޅު ގޮތް ވިސްނުނީމަ އިތުރަށް ލަސްކުރަންވީ ކީއްކުރަން. ﷲ ގެ ރުއްސެވުމާއި ފުއްސެވުން ހޯދުމަށް އަވަސްވެ ނުގަންނަންވީ ކީއްވެ. އަހަންނަށް މަގު އޮޅުނީ، އެކަމަކު ﷲ އަހަންނަށް މަގު ދެއްކެވި. އެކަލާނގެ ރަހުމަތުން ބޭރެއް ނުކުރެއްވި. އަހަރެންގެ އަތުން ބީވެ ދިޔައީ މިއަދު އަހަރެން އެންމެން އެދޭ ކަންކަން. އެއީ އަހަންނަށް ލިބުނު އިބްރަތެއް. މަގުފުރެދި ދުނިޔޭގެ އަވާގައި ޖެހިފައި ހުރެވުނު ދަވަސްތައް މާޒީއަށް ދޫކޮށްލައިފިން. މިހާރު ބޭނުމީ މިގޮތުގައި ސާބިތުވާން."\n"ރަނގަޅުތަ؟" ކުއްލިއަކަށް ފަވާދަށް އަހާލެވުނެވެ.\nއަރީންގެ ހާލު ރަނގަޅުވާން ފަވާދަށް ހިތާ ހިތުން އެދެވުނެވެ. އަރީންގެ ނަޒަރު ފަވާދާ އަމާޒުވެލި އެވެ. އަސަރެއްނެތް އަރީންގެ ދެ ލޮލުގެ ތެރެއިން ކަރުނައިގެ ތެތްކަން ފަވާދު ދުށްޓެވެ. ގަބޫލު ކުރަން ދަތިވީ އޭނާ ދުށުމަށް އެދިވީ ފަދަ ޖާޒުބީ ކަމެއް އެ ބެލުމުން މިއަދު ފާޅުވާތަން ފެނި އެވެ. ރުއިމުގެ ބަދަލުގައި ހިފެހެއްޓިފައި ހުރި ކަރުނައަކާއެކު އަރީން ލުއި ހިނިތުންވުމެއް ބަދަލު ކޮށްލި އެވެ. ފަވާދު ކުރި ސުވާލަށް ޖަވާބު ދިނީ ބޯ ޖަހާލުމަކުންނެވެ. ފަވާދަށް މޫނު އަނބުރާލެވުނީ ގަސްދަކާ ނުލައެވެ. ފެންނަ މަންޒަރު ގަބޫލު ނުކުރެވިގެންނެވެ. އެ ހަރަކާތް އަރީނަށް މާނަ ކުރެވުނީ ތަފާތު ކޮށެވެ. އޭނާ ފަވާދުގެ ވަގުތު ނަގާނުލާ ބައްދަލުކުރި ބޭނުން ހާމަ ކުރަން އަވަސްވި އެވެ. އޭނާ އެތަނުގައި ގިނައިރު ހުރުން ފަވާދު ރުހޭ ކަމަކަށް ނުވިއްޔޭ ހީވެގެންނެވެ.\n"އަރީނަށް ކެރޭނެތަ ބުނަން." ކުދީން ދެއްކި ވާހަކައާއި އަރީންގެ ހިޔާލު ހާމަކުރުމުން ފަވާދު ސުވާލު ކުރި އެވެ.\n"ހުރިހާކަމެއް ކިޔައިދޭކަށް ނުޖެހޭ. އެހެންވިޔަސް އަހަރެމެން އެކުގައި ނޫޅެނީ ކީއްވެކަން އެކުދީންނަށް އެނގެންޖެހޭ. މިހާރު ނުވިސްނުނަސް، ވިސްނޭނެ ދުވަހެއް އަންނާނެ. އަހަރެންގެ ބަނޑުގައި އޮތީ އެކުދީންގެ ބައްޕަގެ ދަރިއެއް ނޫންކަން އެނގޭނެ ދުވަހެއް އަންނާނެ. އެ ދުވަހަކުން އެކުދީން އަހަރެން ދެކެ ރުޅި އަޔަސް، އަހަރެން ދޫކޮށްލާފައި ދިޔަޔަސް... އަހަރެން ކެތްތެރި ވާނަން. ފަވާދަކީ އެކުދީންގެ ބައްޕައަށްވީމަ. އަހަރެން ކައިރީ ނެތަސް އެ ކުދީންނަކީ ރަނގަޅު ދަރީންނަށް ފަވާދު ހަދާނޭކަން އެނގޭތީ. އަބަދު ދޮގު ހެދުމަށްވުރެ އެގޮތް ވެސް ރަނގަޅު. އަހަރެންނަށް އެންމެ ރަނގަޅު ފަވާދާ ވަކިވީ އަހަރެން ކަމުގައި ބުންޏަސް. ހަގީގަތަކީ ވެސް އެއީ. ވަރިކުރަން ފަވާދަށް މަޖުބޫރު ކުރުވީ އަހަރެންގެ ނުބައި ޢަމަލުތައްކަން އަހަރެން ދުވަހަކުވެސް ހަނދާނެއް ނުނެތޭނެ." އަރީން އިސްއޮބާލުމާއެކު ނިކަން އަވަހަށް ލޮލުން ބޭރުވާން އުޅުނު ކަރުނަ ފުހެލި އެވެ.\nފަވާދަށް ތިރީ ތުންފަތުގައި ދަތް އަޅާލެވުނެވެ. އަމިއްލަ ނަފްސުގެ ހިފެހެއްޓުމުން ވީއްލި އަރީންގެ ކޯތާފަތުގައި ހިފާލެވިދާނޭތީ އެވެ. އަރީނަށް ހެޔޮ ވިސްނުން ލިބުންކަން އޭނާ އެދެނީ ބުނެވިދާނެތީ އެވެ. އެފަދަ ވާހަކައެއް ބުނާން ފަވާދު އަދި ތައްޔާރެއް ނޫނެވެ.\n"އަހަރެން ވިސްނާނަން. ވަރަށް ލަސްވެއްޖެ... އެ ދެބެން ކައިރީ އަންނަން ބުނަންވީނު." ހިތަށް ދަތިކަން ލިބެން ފެށުމުން ފަވާދު ބޭނުންވީ އެތަނުން އަވަހަށް ދާށެވެ.\nއެރޭގެ ހަތަރުދަން ކަހަލަ ގޮތަކަށް ފަވާދު ހޭދަ ކުރީ ފިކުރުތަކުގައި ފީނުމުގަ އެވެ. ލޯ މަރާލައިފިނަމަ ސިފަ ކުރެވެނީ އަރީނެވެ. ނިވާކަމުގެ ތެރެއިން ފާޅުވި އަރީންގެ ރީތި ކަމަށް ފަވާދުގެ ހިތް ތައުރީފު ކޮށްފިއެވެ. އޭނާގެ އަނތްބެއްގެ ގޮތުގައިވީއިރު ފާޅުވާ ދެއްކުންތެރިކަން ނެތިފައިވާތީ ފެނުމުން ބަޔާން ކުރަންދަތި ފިނަކަމެއް ނަފްސަށް ކުރުވައިފި އެވެ.\n"އެއީ ހަމަ އަހަރެންގެ އަރީންތަ؟" ފަވާދަށް އަހާލެވުނީ އަމިއްލަ ހިތާ އެވެ.\n"ހީވަނީ މިހާ ދުވަހު އަހަރެން ދުށް ހުވަފެންތަކުގެ ތެރެއިން ނުކުމެ ހުރިހެން. އަހަރެން ބޭނުންވީ ގޮތަށް އެހުރީ. އާހް! އެ ދެ ލޮލުގައިވީ ކޮންކަހަލަ އަސަރެއް... އަހަރެން ދެކެ ލޯބިވެޔޭ ބުނަން އަރީން އުޅޭ ކަހަލަ. ލޯބި!... ހަގީގަތަކަށް ވެދާނެތަ!. އަރީން ހަމަ ލޯބިވަނީތަ އަހަރެންދެކެ. ވީ ހުރިހާ ކަމަކަށް ފަހުތަ." ފަވާދަށް ނިތްކުރީގައި ކަނާއަތް ބާއްވާލެވުނެވެ.\nއެލާމްވާން ފެށި ފޯނު ނިވާލާފައި އަރީން ތެދުވި އެވެ. ވުޟޫކޮށްގެން ނުކުމެ ނަމާދު ހެދުން ލަނިކޮށް ދޮރުގައި ޓަކިން ދިން އަޑު އިވުނެވެ. ގަޔަށް ހެދުން ހެޔޮވަރު ކޮށްލައިގެން ދޮރު ހުޅުވިއިރު ނޯޔާ ހުއްޓެވެ. ކިހިލީގައި މުސައްލަ ޖަހާލައިގެން އަނެއްއަތުން ނަމާދު ދަބަސް ހިފައިގެންނެވެ. އެ ދެ އަންހެނުން ދަމު ނަމާދަށް އެރީ އެކީގަ އެވެ. ނަމާދު ކިޔާ ދުޢާތަކާއި ސޫރަތްތައް ނޯޔާ ކިޔެވީ ބާރަށެވެ. އަރީންއަށް ދަސް ކޮށްދިނުމަށެވެ. ނަމާދު ނުނިމެނީސް އަރީނަށް ރޮވެންފެށި އެވެ. އެހެންވިޔަސް އޭނާ ނޯޔާއާއެކު ނަމާދު ފުރިހަމަ ކުރިއެވެ. އަރީންނަށް ޓަކައި އެރޭ ނޯޔާ ދުޢާކޮށްދިނެވެ. ތަޢުބާ ގަބޫލުކުރައްވާ ކެތްތެރިކަމާއި ސާބިތުކަން ދެއްވުމަށް ﷲ އަށް ދެންނެވުން ހުއްޓާނުލުމަށް އަރީނަށް ނޯޔާ ނަސޭހަތްތެރިވި އެވެ. ކޮންމެ ނަމާދަކަށްފަހު އާއި ސަޖިދައިގަ އޮވެ ދުޢާ ކުރުން ގިނަ ކުރުމަށް ނޯޔާ ނަސޭހަތް ދިނެވެ. ގިނަގިނައިން ތަޢުބާވެ ރަނގަޅަށް އުޅޭން މަސައްކަތް ކުރާ އަޅުންނަށް ތެދުމަގުގައި ސާބިތުކަން ދެއްވާނޭކަން ނޯޔާ ބުންޏެވެ. ނޯޔާ ދިއުމުން ވެސް އަރީން މުސައްލަ މަތީ އިނީ އެވެ. ދުޢާ ކުރުމުގައެވެ. ދަރީންގެ ކުރިމަތީ އޭނާ ބޭޒާރު ވުމުން ސަލާމް ކޮށްދެއްވުމަށް އެދި ﷲ އަށް ދެންނެވިއެވެ. އެ ދަރީންގެ ބައްޕައަށް އޭނާގެ އުމުރުގެ ބާކީ ދުވަސްތަކުގައި ޙިދުމަތް ކުރުން މަތީ ދެމިހުރުމުގެ ނަސީބު ދެއްވާތޯ ދެންނެވި އެވެ. އޭނާ ގާތުން އަނތްބެއްގެ ދަރަޖަ ދެއްވުމަށް އެދި ދެންނެވި އެވެ. ލިބެން އުޅޭ ދަރިފުޅަކީ ބަފާ ކަށަވަރު ނުވާ ދަރިއަކަށްވިޔަސް އެކުއްޖާގެ ހިތުގައި އިމާންކަމުގެ ނޫރުލެއްވުމަށް ދެންނެވި އެވެ. އަދި ނުބައި ކަންކަމަށް އަރައިގަންނަ ދަރިއަކަށް އޭނާގެ އެއްވެސް ދަރިއަކު ވިޔަނުދިނުމަށް އެދި ދެންނެވިއެވެ. މަންމައަށް ސުވަރުގެ ދެއްވުމަށް އަރީން ދުޢާކުރިއެވެ. އެ މަންމައަށް އޭނާ އަޑުލާ ހެދިއެވެ. އެ ހުރިހާ ކަމަކާ މިއަދު އަރީން ހިތާމަކުރެއެވެ. އިންތިހާއަށް ދެރަވެއެވެ. ދެ ލޮލުން އޮހޮރޭ ކަރުނަ ހެކިދެއެވެ.\nރޯޝަނީވިލާގޭ މާހައުލު ބަދަލު ވެއްޖެއެވެ. އާއިލާގެ ގުޅުން ރަނގަޅުވެއްޖެ އެވެ. ކުލިނިކުން އަރީން ގޮވައިގެން ގެއަށް އައީ އަސްލަން އެވެ. ނޯޔާއާއެކު ސަބީނާ އިނީ ހާސްވެފަ އެވެ. ދޮރުން އަރީން ވަންކަން އެނގި ސޯފާއިން ސަބީނާ ތެދުވިއެވެ. އަރީންގެ ބަނޑަށް ފަސް މަސް ފުރުނީއެވެ. އެހެންވިޔަސް ދަރިފުޅު އޮންނަ ގޮތުން ކޮންކަހަލަ ކުއްޖެއްކަމެއް ނޭނގެއެވެ.\n"ކީކޭ ބުނީ... އެނގޭވަރުވިތަ؟" ސަބީނާއަށް އަހާލެވުނެވެ. އަނުމް އުރާލައިގެން ހުރި ނޯޔާ ވެސް އައިސް ހުއްޓުނީ އަރީނާއި އަސްލަންގެ ކުރިމަތީއެވެ. އޭނާ އެ ހުރީ ސަބީނާ ކުރި ސުވާލުގެ ޖަވާބު އެނގެން ބޭނުންވެފައެވެ.\n"ބުނަންވީތަ؟" އަސްލަން އަހާލީ އަރީން ކައިރީ އެވެ.\n"ދެން ބުނެބަލަ." ނޯޔާ އާދޭސް ކޮށްލި އެވެ. އަސްލަން ހީނލާފައި އައިސް ނޯޔާގެ އަތުން އަނުމް އުރާލިއެވެ.\n"މި ވައްތަރެއް ނޫން. މީގެ އަނެއްވައްތަރު އަންނަނީ. ދޯ ރީން." ހެވިފައި ހުރެ އަސްލަން ވާހަކަ ދެއްކީ އަނުމް ދައްކާލަމުންނެވެ.\n"ކޯއްޗެކޭ ތިކިޔަނީ... އަރީން، ދަރިފުޅު ބުނެބަލަ. ކީކޭ ޑަކްޓަރު ބުނީ. ރަނގަޅުތަ ދެމައިން." ސަބީނާ ހިތްއަވަސްވެފައި ވިއެވެ. އަރީން ބޯ ޖަހާލުމާއެކު ވާހަކަ ދެއްކި އެވެ. (ނުނިމޭ)


Ek Bhram: mi silsilaa ge concept thafaathu vaane | Mihaaru\nޝުރެނޫ އާއި ޒައިން "އޭކް ބްރަމް" ގެ ސެޓްގައި.\nއޭކް ބްރަމް: ސްޓާ ޕްލަސްގެ މި ސިލްސިލާގެ ކޮންސެޕްޓް ތަފާތު ވާނެ\n15 އެޕްރީލް 2019 - 07:366comments\nސްޓާ ޕްލަަސް އިން އަނެއްކާ ވެސް އާ ސިލްސިލާއެއް ފަށަން ތައްޔާރުވަމުން އަންނަ އިރު، މި ފަހަރުގެ ސިލްސިލާއަކީ ބެލުންތެރިންނަށް ތަފާތު ކޮންސެޕްޓެއް ގެނެސް ދޭނެ އެއްޗެކެވެ. އޭގެ ޕްރޮމޯ ވެސް މިހާރު ދައްކަމުން އަންނަތާ ދުވަސްކޮޅެއްވީ ނަމަވެސް، މި ސިލްސިލާ އަކީ ސީދާ ކިހިނެއް ވާނެ އެއްޗެއްކަން އަދި އޮތީ ސިއްރެއްގެ ގޮތުގަ އެވެ.\n"އޭކް ބްރަމް: ސަރުވަގޫން ސަމްޕަނާ" ގެ ނަމުގައި ގެނެސްދޭ މި ސިލްސިލާއަކީ ނުފޫޒު ގަދަ މުއްސަނދި އާއިލާއެއްގެ ޅީދަރިއަކަށް ބިނާކޮށްފައިވާ އެއްޗެކެވެ. އެކަމަކު ހަގީގަތަކީ މީގައި ލީޑް ރޯލް ކުޅޭ ބަތަލާ ޝްރެނޫ ޕަރިކް ކުޅޭ ކެރެކްޓާއަކީ ވަރަށް ސިއްރުން ފުރިގެންވާ ކެރެކްޓާއެއް ކަމެވެ. ޕްރޮމޯތައް ބަލައިލީމާ އެކަން ކޮންމެވެސް ވަރަކަށް އެނގޭނެ އެވެ. އެ ކެރެކްޓާގެ ނަމަކީ ޖާންވީ މިއްޓަލް އެވެ.\nJanhvi ka kya hai raaz?#EkBhramSarvagunSampanna, Starts 22nd April, Mon-Fri at 7pm only on StarPlus. @shrenuparikh11 pic.twitter.com/sjESKUjGPs\n— StarPlus (@StarPlus) April 3, 2019\nއެހެން ސިލްސިލާތައް ދައްކަން ފެށުމުގެ ކުރިން ޕްރޮމޯޓް ކުރާ ވަރަށް މި ފަހަރު "އޭކް ބްރަމް: ސަރުވަގޫން ސަމްޕަނާ" ގެ ވާހަކަ މީޑިއާތަކަށް ތިލައެއް ވެސް ނުކުރެ އެވެ.\nKya Janhvi ki baaton ke peechhe chhupa hai koi aur raaz ?#EkBhramSarvagunSampanna, Starts 22nd April, Mon-Fri at 7pm only on StarPlus. @shrenuparikh11 pic.twitter.com/dSpCF5ogvv\n— StarPlus (@StarPlus) April 11, 2019\nއަނެއްކޮޅުން ބަތަލާ ޝްރެނޫ ވެސް ސިލްސިލާއާ ބެހޭ ގޮތުން އެއްވެސް ވާހަކައެއް ނުދައްކަ އެވެ. ސަބަބަކީ މީގެ ޓީމުން އެންމެ ފަހު ވަގުތާ ހަމައަށް ވެސް ސަސްޕެންސް ގެއްލުވައިލަން ބޭނުން ނުވުމުވެ.\nއެހެންވެ އިންތިޒާރުކޮށްލަން ޖެހެނީ މި މަހުގެ 22 ވަނަ ދުވަހުގެ ރެއަށެވެ. އެ ރޭ ސްޓާ ޕްލަސް އިން "އޭކް ބްރަމް: ސަރުވަގޫން ސަމްޕަނާ" ދައްކަން ފަށާނެ އެވެ. މި ސިލްސިލާ އެ ޗެނެލުން ސިފަކޮށްފައި ވަނީ ރޮމޭންސް ތުރިލާއެއްގެ ގޮތުގަ އެވެ.\nމީގެ ކާސްޓުންގެ ތެރޭގައި ސްޓާ ޕްލަސް އިން ގެނެސް ދިން "އިޝްގްބާޒް" ގައި ވެސް އުޅުނު ޒައިން އިމާމް ހިމެނެ އެވެ.\nއިތުރު ލިޔުންތައް ބޮލީވުޑް ޓީވީ ސިލްސިލާ\n19 hours ago 102\n20 hours ago 114\n21 hours ago 29\n1 day ago 106\nލޮކްޑައުންއަށް ލުއިދީ މުހިއްމު ޚިދުމަތްތަކެއް ހުޅުވާލަނީ\n22 hours ago 52\nއެމްޑީޕީގެ ހަތަރު މެމްބަރަކު ވިޕްލައިނާ ޚިލާފުވެއްޖެ


Green climate fundun Raajjeah 25.1 million dollaruge hiley ehee eh\nގްރީން ކްލައިމެޓް ފަންޑުން ރާއްޖެއަށް 25.1 މިލިއަން ޑޮލަރުގެ ހިލޭ އެހީއެއް\nހދ. ހަނިމާދޫ -6ސެޕްޓެމްބަރ 2018: ހަނިމާދޫ ހުޅަގު ފަރާތު އަތިރިމަތި: ހަނިމާދޫ އަކީ ރައްގިރުމުގެ މައްސަލަ ކުރިމަތިވެފައިވާ ރަށެކެ - ފޮޓޯ: މުހައްމަދު އަފްރާހް | އަވަސް\nރާއްޖޭގެ ރަށްރަށުގެ ގޮނޑުދޮށް ހިމާޔާތްކުރަން ހަރަދު ކުރުމަށް "ގްރީން ކްލައިމެޓް ފަންޑުން" 25.1 މިލިއަން ޑޮލަރުގެ ހިލޭ އެހީއެއް ދޭން ނިންމައިިފި އެވެ.\nމޫސުމަށް އަންނަ ބަދަލުތަކާބެހޭ މަޝްރޫއު ތަކަށް އެހީދޭ ބައިނަލްއަގުވާމީ ފަންޑެއް ކަމަށްވާ "ގްރީން ކްލައިމެޓް ފަންޑު" ން އެހީ ދިންއިރު، ޖަޕާން އިންޓަނޭޝަނަލް ކޯޕަރޭޝަން އޭޖެންސީ (ޖައިކާ) އިން ވެސް ކުރިން ވަނީ މި މަޝްރޫ އަށް 35.4 މިލިއަން ޑޮލަރުގެ ހިލޭ އެހީއެއް ދީފަ އެވެ. މި މަޝްރޫއު ކުރިއަށް ގެންދާނީ މި ދެ އެހީގެ އިތުރުން ދިވެހި ސަރުކާރުން 5.5 މިލިއަން ޑޮލަރަށްވާ ފައިސާ އާއި ވަސީލަތް ހިމަނައިގެންނެވެ.\nމި މަޝްރޫއުގެ ދަށުން ރާއްޖޭގެ ފަސް ރަށެއްގެ ކަނޑައެޅޭ ވަކި ސަރަހައްދު ތަކެއްގައި ގޮނޑުދޮށް ހިމާޔަތް ކުރުމުގެ މަސައްކަތް ކުރާނެ އެވެ. ގޮނޑުދޮށް ހިމާޔަތް ކުރަން ނިންމާފައި ވަނީ ލ. މާމެންދޫ އާއި ފޮނަދޫ އަދި ގަމުގެ އިތުރުން އިސްދޫ އާއި އައްޑޫ ސިޓީ މީދޫ އެވެ.\nއެންވާރުމެންޓް މިނިސްޓްރީން މިއަދު ނެރުނު ބަޔާނެއްގައި ބުނެފައިވާ ގޮތުން މިމަޝްރޫއަކީ ސަރުކާރުގެ ސްޓްރެޓީޖިކް އެކްޝަން ޕްލޭނާ އެއްގޮތްވާގޮތުން މަތިން، މޫސުމީ ކާރިސާތަކުން ރާއްޖޭގެ ރަށްތައް ރައްކާތެރިކުރުމަށް، އަދި ހާއްސަކޮށް މީހުން ދިރިއުޅޭ ރަށްރަށުގެ ގޮނޑުދޮށްތައް ހިމާޔަތްކުރުމަށް އަމާޒުކޮށްގެން ހިންގޭ މަޝްރޫއެކެވެ.\nމި މަސައްކަތުގެ ތެރެއިން ގުދުރަތީ ވަސީލަތްތައް ހިމާޔަތްކޮށްގެން ކުރިއަށް ގެންދިއުމަށް އިންޓާގްރޭޓަޑް ކޯސްޓަލް ޒޯން މެނޭޖްމަންޓް (އައިސީޒެޑްއެމް) ހަރުދަނާކުރުމުގެ މަސައްކަތް ކުރިއަށް ގެންދެވޭނެ އެވެ. އެގޮތުން ރަށްރަށުގެ ގޮނޑުދޮށާއި ފަރުތަކުގެ ހާލަތު މިހާރު ހުރިގޮތުގެ އިންވެންޓްރީ ސްޓަޑީއަކާއި ރިސްކް އެސެސްމަންޓެއް ތައްޔާރުކޮށް އައި.ސީ.ޒެޑް.އެމް. ޕްލޭންތައް ތައްޔާރުކުރުމަށް ވަނީ ރޭވިފަ އެވެ.\nހަމަ އެހެންމެ ގުދުރަތީ ކާރިސާތަކުގެ އިންޒާރުދޭ ނިޒާމު މި މަސައްކަތުގެ ތެރެއިން އިތުރަށް ހަރުދަނާ ކުރެވިގެންދާނެ އެވެ. މީގެ އިތުރުން މި މަޝްރޫއުގެ ދަށުން ކަނޑުގެ ލޮނުގަނޑު އުފުލޭ މިންވަރު ދިރާސާ ކުރާނެ ނިޒާމެއް ގާއިމު ކުރުމަށް ވަނީ ނިންމާފަ އެވެ.\n"ގާނޫނާ ހިލާފަށް ވެލި ނެގުމުގެ ޝަކުވާ ގިނަ"\nރަސްފަރި ފަރަށް ބޮޑެތި ގެއްލުން ވާނެ: އީފީއޭ


ވޯޓަރސް ލިސްޓު – ރ.އަތޮޅުގެ 16000 އަށްވުރެ ގިނަ މީހުންނަށް ވޯޓުލުމުގެ ހައްޤު ލިބިގެންވޭ – Ungoofaaru\nބަނޑޭރިގަނޑު/ޙަބަރު/ވޯޓަރސް ލިސްޓު – ރ.އަތޮޅުގެ 16000 އަށްވުރެ ގިނަ މީހުންނަށް ވޯޓުލުމުގެ ހައްޤު ލިބިގެންވޭ\nވޯޓަރސް ލިސްޓު – ރ.އަތޮޅުގެ 16000 އަށްވުރެ ގިނަ މީހުންނަށް ވޯޓުލުމުގެ ހައްޤު ލިބިގެންވޭ\nމުނާޒު މުޙައްމަދު 30 ޖަނަވަރީ 2019\n0 93 މިނެޓެއް ނުވަނިސް ކިޔާލެވޭ\n06 އޭޕްރީލް 2019 ވަނަ ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ރައްޔިތުންގެ މަޖުލީގުގެ އިންތިހާބުގެ ވޯޓު ދިނުމުގެ ހައްޤުލިބިގެންވާ މީހުންގެ ލިސްޓު އިލެކްޝަން ކޮމިޝަނުން އާންމުކޮށްފިއެވެ.\nއިލެކްޝަން ކޮމިޝަންނުން ކުރި އިއުލާނެއްގައި ބުނެފައިވާ ގޮތުގައި ވޯޓް ދިނުމުގެ ހައްޤު ލިބިގެންވާ މީހުންގެ ލިސްޓް އިލެކްޝަން ކޮމިޝަންގެ ވެބްސައިޓުގައި އަދި ސަރުކާރުގެ ގެޒެޓުގައި މިހާރު ފެންނަން ހުންނާނެއެވެ.\nއިލެކްޝަންގެ އިއުލާންގައި ބުނެފައިވާ ގޮތުގައި ވޯޓާރސް ލިސްޓަށް ޝަކުވާ ހުށައެޅުން 29 ޖަނަވަރީ 2019 އިން 09 ފެބްރުއަރީ 2019 ގެ ނިޔަލަށް ވަނީ ހުޅުވާލާފައެވެ. ޝަކުވާ ބަލައިގަތުން ކުރިއަށް ދާނީ ރަސްމީ ބަންދު ނޫން ކޮންމެ ދުވަަހަކު ހެނދުނު 8:30 ން މެންދުރު ފަހު 3:00 އަށާއި ހުކުރު ދުވަސް ފިޔަވާ ރަސްމީ ބަންދު ދުވަސްތަކުގައި ހެނދުނު 9:00 ން މެންދުރުފަހު 3:00 އަށެވެ. މީގެ އިތުރުން ހުކުރު ދަވަސް ދުވަހު މެންދުރު ފަހު 3:00 ން ހަވީރު 5:00 އަށް ވެސް ވޯޓާރސް ލިސްޓަށް ޝަކުވާ ހުށައެޅޭނެއެވެ.\nޝަކުވާ ބަލައިގަތުމަށް ހަމަޖެހިފައި ވަނީ މާލެ ފިޔަވާ މީހުން ދިރިއުޅޭ ހުރިހާ ރަށަކުން އެރަށެއްގެ ކައުންސިލް އިދާރާއިންނާއި އައްޑޫ އަދި ފުވައްމުލަކު ސިޓީގެ އަވައްތަކުގެ އޮފީސްތަކުންނެވެ. މާލޭގައި ނަމަ ޝަކުވާ ބަލައިގަންނާނީ އިލެކްޝަން ކޮމިޝަންގެ ޕޯޓް ކޮމްޕްލެކްސް ބިލްޑިންގް އިންނެވެ.\nވޯޓާސް ލިސްޓުން ދައްކާ ގޮތުގައި އުނގޫފާރު ދާއިރާގެ މިފަހަރު ވޯޓު ދިނުމުގެ ހައްޤު ލިބިގެންވާ މީހުންގެ އަދަދަކީ 3082 ކެވެ. މި އަތޮޅުގެ އެހެން ދާއިރާ ތަކަށް ބަލާއިރު އަލިފުށީ ދާއިރާގައި 3440 މީހުންނަށް، ދުވާފަރު ދާއިރާގައި 3170 މީހުންނަށް، އިނގުރައިދޫ ދާއިރާގައި 3315 އަދި މަޑުއްވަރީ ދާއިރާގައި 3155 މީހުންނަށް ވޯޓުލުމުގެ ހައްޤު ލިބިގެންވެއެވެ. އެއާއެކު މިއަހަރުގެ ރައްޔިތުންގެ މަޖުލީހުގެ އިންތިހާބުގައި ރ.އަތޮޅުގެ ޖުމްލަ 16162 މީހުންނަށް ވޯޓުލިބުމުގެ ހައްޤު ލިބިގެންވެއެވެ.\nއަލިފުށީ ނެރުމައްޗަށް އެރި ދޯންޏެއް ސަލާމަތްކޮށްފި\nއުނގޫފާރު ދާއިރާގެ ޖޭޕީ ޓިކެޓް އިލްހާމަށް


ނަމާދު ނުކުރާ މީހަކު މިސްކިތެއްގެ އަޅައިފިނަމަ އޭނާއަށް ސަވާބު ލިބޭނެތަ؟ – Dhen.mv\nނަމާދު ނުކުރާ މީހަކު މިސްކިތެއްގެ އަޅައިފިނަމަ އޭނާއަށް ސަވާބު ލިބޭނެތަ؟\nޑރ. މުޙައްމަދު ޢިޔާޟް ޢަބްދުއްލަތީފް April 22, 2021 - 12:25 am\nހުކުރު މިސްކިތް... ދެން އިމޭޖްސް:އިބްރާހިމް ޝަމްވީލް\nالحمدلله، والصلاة والسلام على نبينا محمد وعلى آله وصحبه وسلم وبعد\nމިސުވާލުގެ ތިންކަމެއް ފާހަގަ ކުރަން ޖެހެއެވެ. އެއީ: ނަމާދު ނުކޮށް ދޫކޮށްލުމަކީ ކިހާވަރެއްގެ ކަމެއްތޯ އާއި މިސްކިތެއް ބިނާ ކުރުމަކީ ކިހާވަރެއްގެ ކަމެއްތޯ އާއި، ނަމާދު ނުކުރާ މީހަކު ކުރާ ހެޔޮ ޢަމަލަކުން އެމީހަކަށް އެއްވެސް ފައިދާއެއް މަންފާއެއް ކުރާނެތޯއެވެ.\nމިސްކިތް ބިނާ ކުރުމުގެ މާތްކަން:\nމިސްކިތެއް ޢިމާރާތްކޮށް، މީސްތަކުންނަށް ނަމާދު ކުރެވޭނެ ގޮތް ފަހިކޮށްދިނުމަކީ ވަރަށް ގިނަ ޘަވާބާއި ދަރުމަ އޭގެ ސަބަބުން ލިބިގެންދާނެ ކަމެކެވެ. އެއީ އިންސާނާ މަރުވެގެން ދިޔުމަށްފަހު ގައި ވެސް ފައިދާކުރުވަނިވި ދެމިހުންނަނިވި ޞަދަޤާތެކެވެ. ސޫރަތުއްތައުބާގެ 18 ވަނަ އާޔަތުގައި މާތްﷲ ވަޙީ ކުރައްވާފައިވާ ބަސްފުޅުގެ މާނަައިގައިވެއެވެ.\n"اللَّهގެ މިސްކިތްތައް ފަޅުފިލުވައި ބަލަހައްޓާނީ، اللَّهއަށާއި، آخرةދުވަހަށް إيمانވެ، ނަމާދު قائم ކޮށް، زكاةދީ، اللَّهއަށް މެނުވީ ބިރުނުގަންނަ މީހުންކަން ކަށަވަރެވެ. ފަހެ،އެއުރެންނަކީ، ތެދުމަގު ލިބިގެންވާ މީހުން ކަމުގައިވުން ގާތްބަޔެކެވެ." ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ.\nމާނައަކީ: "ﷲގެ އިސްމުފުޅު ޛިކްރު ކުރުމަށް މިސްކިތެއް ބިނާކޮށްފި މީހަކަށް، އެކަލާންގެ ސުވަރުގޭ ގައި ގަނޑުވަރެއް ތައްޔާރު ކޮށްދެއްވާނެއެވެ." އެހެން ޙަދީޘެއް ގައި ވެއެވެ.\nމާނައަކީ: "ދޫނި ބިސްއެޅުމަށް ހަދާ ހާއްޔެއްގެ މިންވަރުގެ ތަންކޮޅެއް ވެސް މިސްކިތެއް ގެ ގޮތުގައި ﷲ ގެ މަގު ގައި ބިނާކޮށްފި ނަމަ، އެ މީހަކަށް ސުވަރުގޭގައި ގަނޑުވަރެއް ބިނާކޮށްދެއްވާނެއެވެ."\nނަމާދު ނުކުރާ މީހުންނަށް ހުރި ޢަޛާބު:\nނަމާދު ނުކުރާ މީހުންނާއި ބެހޭ ގޮތުން ކީރިތި ގުރްއާނުގެ ސޫރަތު މަރްޔަމްގެ 59 އަދި 60 ވަނަ އާޔަތުގައި އައިސްފައިވެއެވެ.\nމާނައަކީ: "ނަމަވެސް، އެއުރެންނަށްފަހު، ނުބައިވެގެންވީ ބައަކު، ދުނިޔޭގައި އުޅުނެވެ. އެ (ނުބައި) މީހުން، ނަމާދުކޮށް އުޅުން ދޫކޮށްލައި، އެއުރެންގެ ޝަހްވާނީ އެދުންތަކަށް ތަބާވިއެވެ. ފަހެ އެފަދަ މީހުން، ލަސްތަކެއްނުވެ ހަލާކުވެ ހިނގައިދާހުށިމެއެވެ. އޭގެތެރެއިން ތައުބާވެ، އީމާންވެ، ހެޔޮޢަމަލުކުޅައިންމަތީ ދެމިތިބެއްޖެ މީހުން މެނުވީ އެވެ".\nމި އާޔަތްތަކުން ދޭހަވާ ގޮތުގައި ނަމާދު އަޅާމީހަކީ މުއިމިނެއް ނޫނެވެ. އެހެނީ، މިއާޔަތްތަކުގެ ފަހަތުގައި "ތައުބާވެ، އީމާންވެ" ޔޭ އޮތުމުން ދޭހަވަނީ އެބައިމީހުން ނަމާދު އަޅަމުން ދިޔަ ޙާލުގައި އެއީ މުއިމިނުން ނޫންކަމެވެ.\nނަމާދު އަޅާމީހުންނާ ބެހޭގޮތުން ކީރިތި ރަސޫލާ-ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ.\n(وَمَنْ لَمْ يُحَافِظْ عَلَيْهَا لَمْ تَكُنْ لَهُ نُوْرًا وَلَا بُرْهَانًا وَلَا نَجَاةً وَكَانَ يَوْمَ الْقِيَامَةِ مَعَ قَارُوْنَ وَفِرْعَوْنَ وَهَامَانَ وَأُبيَّ بِنْ خَلَفْ)\nމާނައަކީ: "ނަމާދަށް ރައްކާތެރި ނުވެއްޖެމީހާ އަށް ގިޔާމަތް ދުވަހުން އަލިކަމެއް، ހެކިވެރިކަމެއް އަދި ސަލާމަތްކަމެއްނުވެއެވެ. އެފަދަމީހުން ގިޔާމަތްދުވަހުން ވާހުށީ ގާރޫނާއި ފިރްޢައުނު، ހާމާނު އަދި އުބައްޔު ބިން ޚަލަފާއި އެކުގައެވެ".\nސަމާސާކޮށް މަޖާ ކުރުމުގައި ދީނުގެ ހަމަތައް\nޒިނޭއަށް މަގުފަހިކޮށްދޭ ކޮންމެ ކަމަކީ ޙަރާމް ކަމެކެވެ.\nއެކި މަސްމަހު އެކި މުއްދަތަށް މައްސަރުގެ ކަންތައް ޖެހޭ އަންހެނާގެ އިއްދަ\nޙަޖަރުލް އަސްވަދާ ބެހޭ މަޢުލޫމާތު ކޮޅެއް\nސަލްޓަން ޕާކުގައި ގޮއްވާލެވުނު އައިއީޑީ އަށް ވުރެ ރޭ ގޮއްވާލި އައިއީޑީ މާ ބާރުގަދަ: އެމްއެންޑީއެފް\nއެމްއެންޑީއެފްގެ ބައިވެރިވުމެއް ނަޝީދަށް ދިން ހަމަލާގައިވާނެ ކަމަށް ޤަބޫލެއް ނުކުރަން: ޝަމާލް\nއިތުރު ބޮމެއް އޮތް ކަމުގެ މައުލޫމާތު ލިބުނު: އެމްއެންޑީއެފް\nރައްކާތެރިވެތިބެމާ! މިއަދު ވެސް ރާއްޖެއިން 766 މީހުން ކޮވިޑް-19 އަށް ފައްސިވެއްޖެ\nހާދިސާ ހިނގިތާ 8 މިނެޓް ތެރޭ ރައީސް ނަޝީދަށް ފަރުވާ ދޭން ފެށުނު


Martinez ehen club akah nudhaane: Inter - AO News\nއިޓާލިއަން ލީގުގައި ނަޕޯލީ ކޮޅަށް ލަނޑުޖެހުމަށްފަހު އިންޓަ މިލާންގެ ފޯވާޑް ލޮޓާރޯ މާޓިނޭޒް އުފާ ފާޅުކުރަނީ. --ފޮޓޯ: އޭޕީ\nސްޕެއިނުގެ ޗެމްޕިއަން ބާސެލޯނާ އިން ގެންދިއުމަށް ޝައުގުވެރިކަން ފާޅުކޮށްފައިވާ އާޖެންޓީނާގެ އުއްމީދީ ފޯވާޑް ލޮޓާރޯ މާޓިނޭޒް، އިންޓަ މިލާން ދޫކޮށްނުލާނެކަމަށް އެ ކްލަބުގެ ނައިބު ރައީސް ހަވިއޭ ޒަނެއްޓީ ބުނެފިއެވެ.\nއުމުރުން 22 އަހަރުގެ މާޓިނޭޒަކީ ބާސެލޯނާ އިން އެ ޓީމުގެ ފޯވާޑްލައިންގައި ހިމެނޭ ލުއިސް ސުއަރޭޒްގެ ބަދަލުގައި ގެންދިއުމަށް އެންމެ ބޭނުންވާ ކުޅުންތެރިޔާ ކަމަށްވާއިރު، ބާސެލޯނާގައި ލިއޮނަލް މެސީއާ އެކު ކުޅެން ބޭނުންވާތީ މާޓިނޭޒް ވެސް ސްޕެއިނަށް ބަދަލުވާން ބޭނުންވާ ކަމަށް މީގެކުރީން ބައެއް ނޫސްތަކުން ވަނީ ހާމަކޮށްފައެވެ.\nމިކަމާ ގުޅޭގޮތުން އިންޓަގެ ލެޖެންޑް އަދި ނައިބު ރައީސް ޒަނެއްޓީ ބުނީ އަންނަ ސީޒަނުގައި ވެސް މާޓިނޭޒް ފެންނާނީ އެ ކްލަބުން ކަމަށާއި އަދި މާޓިނޭޒަށް ޝައުގުވެރިވަނީ ހަމައެކަނި ބާސެލޯނާ ނޫން ކަމަށާއި، މިހާރު ހުރީ ބޮޑު ކްލަބުންވެސް އޭނާ ބޭނުންވާކަން ޚުދު އެ ކުޅުންތެރިޔާ އަށް އެނގޭނެކަމަށް ފޮކްސް ސްޕޯޓްސް އަށް ދިން އިންޓަވިއުއެއްގައި ޒަނެއްޓީ ބުންޏެވެ.\nޒަނެއްޓީ އިތުރަށް ބުނީ މާޓިނޭޒް އަކީ އިންޓަގެ މިހާރު އަދި މުސްތަގުބަލުކަމަށާއި، އަނެއްކޮޅުން އޭނާ ވެސް އިޓަލީގައި ހުރީ ވަރަށް ބޮޑަށް ހިތްހަމަޖެހިގެން ކަމަށެވެ. މިވަގުތަށް ބަލާއިރު، މާޓިނޭޒް އެ ކްލަބު ދޫކޮށްލުމުގެ ފުރުޞަތެއްނެތް ކަމަށް ވެސް ޒަނެއްޓީ ފާހަގަކުރިއެވެ. އެހެންނަމަވެސް، ކޮންމެ ކުޅުންތެރިއެއްގެ ކޮންޓްރެކްޓް އުވާލުމަށް ދައްކަންޖެހޭ ފީ އަނެއް ކްލަބުން ދައްކައިގެން އެ ކްލަބަކަށް ބަދަލުވުމުގެ ފުރުޞަތު އޮންނަ ކަމަށާއި، އެ ކަމުގައި ކުރެވޭނެ އިތުރު ކަމެއް ނޯންނާނެ ކަމަށް ޒަނެއްޓީ ބުންޏެވެ.\nއާޖެންޓީނާގެ ރޭސިން ކްލަބުން 2018 ވަނަ އަހަރު 25 މިލިއަން ޔޫރޯގެ ޓްރާންސްފާ ފީ އަކަށް އިންޓައާ ގުޅުނު މާޓިނޭޒް ވަނީ އެ ކްލަބަށް މިހާތަނަށް ކުޅެދިން 84 މެޗުގައި 30 ލަނޑު ޖަހައިދީ، އިތުރު 8 ގޯލް ޖެހުމަށް އެހީތެރިވެދީފައެވެ. އަދި މީގެ އިތުރުން، އޭނާ ވަނީ 2018 ވަނަ އަހަރުން ފެށިގެން އާޖެންޓީނާގެ ގައުމީ ޓީމަށް މިހާތަނަށް ކުޅުނު 17 މެޗުގައި ނުވަ ލަނޑު ޖަހައިދީފައެވެ.\nމި ފަހަރުގެ ޓްރާންސްފާ ބާޒާރުގައި މިހާތަނަށްއައިއިރު އިންޓަ އިން ވަނީ ލޯން އުސޫލުން މިދިޔަ ސީޒަނުގައި އެ ޓީމަށް ކުޅުނު ޗިލީގެ ފޯވާޑް އަލެކްސިސް ސަންޗޭޒްގެ އިތުރުން ސްޓެފާނޯ ސެންސީ އާއި ނިކޮލޯ ބަރެއްލާގެ އެއްބަސްވުން ދާއިމީކޮށްފައެވެ. މީގެއިތުރުން، އެ ޓީމުން ވަނީ ރެއާލް މެޑްރިޑްގެ ފުލްބެކް އަޝްރަފް ހަކީމީ އާއި އޭއެސް ރޯމާގެ އަލެކްސެންޑާ ކޮލަރޯވް ގެނެސްފައެވެ.\nބާސެލޯނާކުޅިވަރުއާޖެންޓީނާއިންޓަ މިލާންއިޓަލީދުނިޔެލޮޓާރޯ މާޓިނޭޒް\nލިވަޕޫލްގެ ކުޅުންތެރިއެއްގެ ގޮތުގައި ތިއާގޯ ތައާރަފްކޮށްފި


Naifaru mas dhoangnehge falhuverinnaa contact vi ihavandhooge faraaithah hoadhanee - Ihavan Online\nMar 29, 2021 20:24\nނައިފަރު ލޭނާރު ދޯނީގެ ފަޅުވެރިންނާ ކޮންޓެކްޓިވި އިހަވަންދޫގެ ފަރާތްތައް ހޯދަނީ\nޅ. ނައިފަރު، ލޭނާރު ދޯނި\nޅ. ނައިފަރު ލޭނާރު ދޯނީގެ3ފަޅުވެރިން ކޮވިޑު19 އަށް ފައްސިވުމާ ގުޅިގެން އެދޯނީގެ ފަޅުވެރިންނާ ކޮންޓެކްޓް ވެފައިވާއިހަވަންދޫގެ ފަރާތްތަށް ހޯދުމުގެ މަސައްކަތް ފަށައިފިއެވެ.\nއާމިނާދިޔޯ ސިއްހީމަރުކަޒުން މިރޭ އާއްމުކޮށްފައިވާ ގޮތުގައި ޅ. ނައިފަރު ލޭނާރު ދޯނި ހއ. އިހަވަންދޫ އަށް އައިސްފައިވާތީ ވޭތުވެދިޔަ7ދުވަހުގެ ތެރޭގައި އެދޯނީގެ އެއްވެސް ފަޅުވެރިއަކާ ކޮންޓެކްޓްވެފައިވާ އިހަވަންދޫގެ ފަރާތްތަކުން އާމިނާދިޔޯ ސިއްހީމަރުކަޒަށް އެކަން އެންގުމަށް އެދޭކަމަށެވެ.\nމައުލޫމާތު ހިއްސާކުރުމަށް އާމިނާދިޔޯ ސިއްހީމަރުކަޒުގެ ފޯނު ނަންބަރު 6500501 އަށް ގުޅުއްވުމަށް ނުވަތަ އެމަރުކަޒުގެ ވައިބަރ ނަންބަރު 9930501 އަށް މައުލޫމާތު ހިއްސާކުރެއްވުމަށް އެމަރުކަޒުން އެދިލައްވައެވެ.\nޅ. ނައިފަރު މަސްދޯންޏެއް ކަމަށްވާ ލޭނާރު ދޯނން3ފަޅުވެރިން ކޮވިޑަށް ފައްސިވެފައިވާއިރު، އެދޯނި ބަނދަރުކޮށްފައިވާ ރަށްތަކުގެ ތެރޭގައި ހއ. ހޯރަފުށި، ހއ. އިހަވަންދޫ، ހއ. އުލިގަމު، ހދ. ނޭކުރެންދޫ، ނ. ވެލިދޫ، އަދި ޅ. ފެލިވަރު ހިމެނެއެވެ.\nހއ. ހޯރަފުށި ހއ. އިހަވަންދޫ ހއ. އުލިގަން


ތައިލެންޑަށް ދަތުރުކުރާ ދިވެހިންގެ ސަމާލުކަމަށް - MFA\nތައިލެންޑަށް ދަތުރުކުރާ ދިވެހިންގެ ސަމާލުކަމަށް\nލިޔުނީ: މާރިޗު 20 2020\nމުޅި ދުނިޔޭގައި ކޯވިޑް-19 ހަލުވިކަމާއެކު ފެތުރެމުން އަންނާތީ، ތައިލެންޑްގެ ސަރުކާރުން އަޅަމުންގެންދާ ފިޔަވަޅުތައް އިތުރަށް ހަރުދަނާކުރުމުގެ ގޮތުން، 22 މާރިޗު 2020 ވާ އާދީއްތަ ދުވަހުގެ ރޭ ތައިލެންޑް ގަޑިން 00:00 އިން ފެށިގެން، އަންނަނިވި ފިޔަވަޅުތައް އެޅުމަށް ވަނީ ނިންމާފައެވެ.\n1) ތައިލެންޑަށް ދަތުރުކުރާ ހުރިހާ ބިދޭސީންނާއި ފަތުރުވެރިން، އެޤައުމުގެ ސަރުކާރުން ނިންމާ ގޮތުގެމަތިން ކަރަންޓީންކުރުން، އެކަހެރިކުރުން، އޮބްޒާވްކުރުން އަދި އެހެނިހެން ފިޔަވަޅުތައް އެޅޭނެ.\n2) ތައިލެންޑަށް ވަންނަ އިރު، ކޯވިޑް-19 ޖެހުމުގެ ފުރުސަތު ނެތްކަން ކަށަވަރުކޮށްދޭ،3ދުވަސް ހަމަ ނުވާ ހެލްތު ސެޓްފިކެޓެއް ހުށަހެޅުން.\n3) ތައިލެންޑަށް ވަންނަ އިރު، އެންމެ މަދުވެގެން $100,000 ގެ މެޑިކަލް އިންޝުއަރެންސް ޕޮލިސީ އެއް ހުށަހެޅުން.\nވީމާ، މި ދުވަސްތަކުގެ ތެރޭގައި ތައިލޭންޑްގައި ދިރިއުޅޭ އަދި ތައިލޭންޑަށް ދަތުރުކުރާ ދިވެހިން މިކަމަށް ސަމާލުވުމަށް އެދެމެވެ. އަދި މި ފިޔަވަޅުތަކަށް ބަދަލުއައުން އެކަށީގެންވުމާއެކު، ދަތުރުކުރުމުގެ ކުރިން މައުލޫމާތު ސާފުކުރުމަށްވެސް އެދެމެވެ.\nމީގެ އިތުރުން، މި ދަނޑިވަޅުގައި ކޮންމެހެން ކުރަންޖެހޭ ދަތުރުތައް ފިޔަވައި، އެހެން ދަތުރުތައް ނުކުރުމަށް އިލްތިމާސްކުރަމެވެ. އަދި ތައިލެންޑަށް ދަތުރުކުރާ އަދި މި ވަގުތު ދިރިއުޅެމުންދާ ދިވެހި ރައްޔިތުން އެޤައުމުގެ ސަރުކާރުގެ ނިންމުންތަކާއި އެންގުންތަކަށް ސަމާލުވުމަށްވެސް އިލްތިމާސްކުރަމެވެ.\nއަދި ރާއްޖޭން ބޭރަށް ދަތުރުކުރާ ދިވެހި ރައްޔިތުންނާއި ރާއްޖޭން ބޭރުގައި ދިރިއުޅޭ ދިވެހި ރައްޔިތުން، މި މިނިސްޓްރީގައާއި އެންމެ ކައިރީގައި ހުންނަ ރާއްޖޭގެ ޑިޕްލޮމެޓިކް މިޝަންގައި ރެޖިސްޓަރ ކުރުމަށްވެސް އިލްތިމާސްކުރަމެވެ. އެގޮތުން، ތައިލެންޑަށް ދަތުރުކުރާ ދިވެހި ރައްޔިތުންނާއި ތައިލެންޑްގައި ދިރިއުޅޭ ދިވެހި ރައްޔިތުން އެޤައުމުގައި ހުންނަ ދިވެހިރާއްޖޭގެ އެމްބަސީގައި ރެޖިސްޓަރ ކުރުމަށް އެދެމެވެ.


galehiri: ބިސްމީގައިވާ ޢަދަދުގެ ބައެއް އިޢުޖާޒު\nބިސްމީގައިވާ ޢަދަދުގެ ބައެއް އިޢުޖާޒު\nޢަރަބި ބަހުން ބިސްމިއަށް ކިޔަނީ ބަސްމަލާ (البسملة) އެވެ. ބަސްމަލާ ނުވަތަ ބިސްމިއަކީ ކީރިތި ޤުރްއާނުގެ ފުރަތަމަ އާޔަތެވެ. މުސްލިމަކު ކުރާ ކޮންމެ ހެޔޮކަމެއް ބިސްމީގެ ބަރަކާތުން ފެށުމަށް، ކީރިތި ރަސޫލާ ޞައްލަ ﷲ ޢަލައިހި ވަސައްލަމަ އިރުޝާދު ދެއްވާފައި ވެ އެވެ. ޢަދަދުގެ ގޮތުން ބިސްމި ދިރާސާކޮށް ބަލާއިރު، އިޢުޖާޒުގެ ޢާޖާއިބުތައް ފެނެ އެވެ. ކީރިތި ޤުރުއާނަކީ ކީރިތި ރަސޫލާ ޞައްލަ ﷲ ޢަލައިހި ވަސައްލަމަ ލިއުއްވާފައިވާ ފޮތެއްކަމަށް ބުނާ ބުނުންތަކަކީ، ދޮގުތަކެއްކަން ވެސް ކަށަވަރުވެ އެވެ.\nބިސްމީގައިވަނީ ހަތަރު ކަލިމައެވެ. ފުރަތަމަ ކަލިމައިގައިވަނީ3އަކުރެވެ. ދެވަނަ ކަލިމައިގައިވަނީ4އަކުރެވެ. ތިންވަނަ ކަލިމައިގައި ވަނީ6އަކުރެވެ. އަދި ހަތަރުވަނަ ކަލިމައިގައި ވަނީ6އަކުރެވެ. މި ޢަދަދުތައް އެއްކުރީމާ ލިބޭ ނަތީޖާއަކީ 19 (ނަވާރަ) އެވެ. ކަލިމަތަކުގެ ތަރުތީބު ބަދަލުވިޔަސް މި ނަތީޖާ ބަދަލެއް ނުވާނެއެވެ. އެހެންވީމާ، އެއްކުރުމުން ލިބޭ ނަތީޖާއަށްވުރެ މުހިންމު ނަތީޖާއެއް މިޢަދަދުތަކުން ލިބިދާނެ ކަމަށް ކަނޑައެޅިދާނެ އެވެ. އެހެނީ، ކީރިތި ޤުރްއާނުގެ ކޮންމެ ކަލިމައެއްވެސް ވަނީ އެއަށް ޚާއްޞަ މަޤާމެއްގަ އެވެ. އެހެންކަމުން އެ މާތް ފޮތުގެ ކަލިމަތަކުގެ ތަރުތީބަކީ ބަދަލުކޮށްގެންވާނެ އެއްޗެއް ނޫނެވެ.\nކަންމިހެން އޮތުމާއެކު، ޢަދަދުގެ ގޮތުން ބިސްމި ދިރާސާކުރުމަށްޓަކައި އެހެން ގޮތަކާ ތަބާވެވިދާނެއެވެ. އެއީ ގުނަން ބޭނުންކުރާ ދިހަޔެއްގެ ނިޒާމެވެ. މި ނިޒާމުގައިވާ ވަޅުތައް އުފެދެނީ ދިހަޔެއްގެ ގުނަތަކުންނެވެ.\nއެންމެ ވިޔައަކުރަކުން އުފެދިފައިވާ ޢަދަދެއްނަމަ، އެ ޢަދަދު އޮންނަނީ އޭކަންވަޅުގަ އެވެ. މީގެ މިސާލަކީ 1 އެވެ. ދެ ޢަދަދުން އުފެދިފައިވާ ޢަދަދެއްނަމަ އޭގައި އޭކަންވަޅާއި ދަސްވަޅު ވެ އެވެ. މީގެ މިސާލަކީ 10 އެވެ. 10 އާ 10 ގުނަކުރުމުން ލިބޭ 100 ގެ ތިންވަނަ ވަޅަކީ ސަތޭކަވަޅެވެ. 100އާ 10 އާ ގުނަކުރުމުން ލިބޭ 1000 ގެ ހަތަރުވަނަ ވަޅަކީ ހާސްވަޅެވެ.\nބިސްމީގެ ކަލިމަތަކުގައިވާ ޢަދަދުތައް، މި ނިޒާމުގެ މަތިން ތަރުތީބު ކުރާއިރު އޮންނާނެ ގޮތް ތިރީގައި މިވަނީ އެވެ .\nބިސްމީގައިވާ ކަލިމަތައް ދިހަޔެއްގެ ނިޒާމުން ތަރުތީބުކުރާއިރު ލިބޭ ސިލްސިލާގައިވަނީ3އާއި 40 އާއި 600 އާއި 6000 ކަން، ތާވަލު 1 އިން އެނގެ އެވެ. މިސިލްސިލާގެ ޢަދަދުތައް އެއްކުރީމާ ލިބޭ ނަތީޖާ އަކީ 6643 އެވެ. މި ޢަދަދު ތަމްސީލުކުރަނީ ބިސްމީގެ ކަލިމަތަކުގައިވާ އަކުރުތަކުގެ ޢަދަދުގެ ސަފެވެ. 643 އަކީ،7އިން ގެއްލިހުސްވާ ޢަދަދެކެވެ.7އަކީ އަލްޙަމްދުގައިވާ އާޔަތްތަކުގެ ޢަދަދެވެ. އަދި7އަކީ މި ކާއިނާތުގައިވާ ވަރަށް ގިނަ ތަކެއްޗާ ގުޅުންހުރި މުހިންމު ޢަދަދެއްކަން ވެސް ފާހަގަކޮށްލަން ޖެހެއެވެ.\nމާތް ﷲ ގެ ތިން އިސްމުފުޅެއް ބިސްމީގައި ވެ އެވެ.\nފުރަތަމަ އިސްމުފުޅަކީ ލަފުޡުލްޖަލާލާ ކަމުގައިވާ ﷲ އެވެ.\nދެވަނަ އިސްމުފުޅަކީ އައްރަޙްމާނު (الرحمن) އެވެ.\nތިންވަނަ އިސްމުފުޅަކީ އައްރަޙީމް (الرحيم) އެވެ.\nމި ތިން އިސްމުފުޅުގައިވާ އަކުރުތައް ބިސްމީގެ ކަލިމަތަކުގައި ތަކުރާރުވެފައިވާ މިންވަރު ތިރީގައި މިވަނީ އެވެ.\nބިސްމީގެ ކަލިމަތަކުގައި ނަންގަނެވިދިޔަ ތިން އިސްމުފުޅުގެ އަކުރުތައް ތަކުރާރުވެފައިވެ އެވެ. ތާވަލު2އިން އެނގޭ ގޮތުގައި :\n1. ލަފުޡުލްޖަލާލާގެ އަކުރުތައް ތަކުރާރުވެފައިވާ މިންވަރު ބުނެދޭ ޢަދަދުތަކުގެ ސަފަކީ 2240 އެވެ.\n2. އައްރަޙްމާނުގެ އަކުރުތައް ތަކުރާރުވެފައިވާ މިންވަރު ބުނެދޭ ޢަދަދުތަކުގެ ސަފަކީ 5631 އެވެ.\n3. އައްރަޙީމްގެ އަކުރުތައް ތަކުރާރުވެފައިވާ މިންވަރު ބުނެދޭ ޢަދަދުތަކުގެ ސަފަކީ 6531 އެވެ.\nމީގެ ތެރެއިން ފުރަތަމަ ޢަދަދާއި ތިންވަނަ ޢަދަދު، ވާތުން ކަނާތަށް ތަރުތީބުކޮށްފިނަމަ،7އިން ގެއްލިހުސްވެ އެވެ. ނަމަވެސް ދެވަނަ ޢަދަދު7އިން ގެއްލި ހުސްވަނީ، 1365 މިގޮތަށް ކަނާތުން ވާތަށް ތަރުތީބު ކުރީމައެވެ. މިއިން އެނގޭ އެއްޗަކީ، ބިސްމީގެ ކަލިމަތަކުގައި، ބިސްމީގައިވާ މާތް ﷲ ގެ އިސްމުފުޅުތަކުގެ ޢަދަދުތައް ވެސް ތަރުތީބުވެފައިވާ ގޮތުގެ ފުރިހަމަކަމެވެ. އެހެނީ،7އިން ގެއްލިހުސްވުމުގައި، ފުރަތަމަ ސަފުގެ ޢަދަދުތައް ތަރުތީބުވަނީ، ވާތުން ކަނާތަށެވެ. ދެވަނަ ސަފުގެ ޢަދަދުތައް ތަރުތީބުވަނީ، ކަނާތުން ވާތަށެވެ. ތިންވަނަ ސަފުގެ ޢަދަދުތައް ތަރުތީބުވަނީ، ވާތުން ކަނާތަށެވެ. އެހެންވީމާ، މީގައި މެދުކެނޑުމެއްނެތި ތަކުރާރުވުމެއް އެބަވެ އެވެ. ހުއްޓުމެއްނެތި މުސްލިމުންގެ ދޫތަކުން ބިސްމި ތަކުރާރުވަމުންދާ ދިއުމާ ވެސް މިކަން ގުޅުވާލެވިދާނެ އެވެ. މުސްލިމުން ކުރާ ކޮންމެ ހެޔޮކަމެއް ކުރުމުގެ ކުރިން ބިސްމި ކިއުމަށް ކީރިތި ރަސޫލާ ޞައްލަ ﷲ ޢަލައިހި ވަސައްލަމަ ވަނީ، އިރުޝާދުދެއްވާފަ އެވެ. އާދޭހެވެ. ޢަދަދުތައް ވެސް މި ބުނެދެނީ މި މާތް އާޔަތް ބޭނުންކުރުމަށް އިތުރުއެކަލޭގެފާނު އިރުޝާދު ދެއްވާފައިވާ ގޮތެވެ.\nނަންގަނެވިދިޔައީ، ބިސްމީގެ ކަލިމަތަކުގެ މެދުގައިވާ7ގެ ގުޅުންތަކުގެ ތެރެއިން މިންވަރެކެވެ. އޭގެ ތެރެއަށް އިތުރުކޮށްލަންޖެހޭ މުހިންމު އެއް ނުކުތާއަކީ ބިސްމީގެ ފުރަތަމަ ކަލިމައާއި ފަހު ކަލިމައާ ދެމެދުގައިވާ ގުޅުމެވެ. އެ ދެކަލިމައިގެ ދެމެދުގައި ވެސް7ގެ ގުޅުމެއް ވެ އެވެ. އެހެނީ ފުރަތަމަ ކަލިމައިގައި ވަނީ3އަކުރެވެ. ފަހު ކަލިމައިގައި ވަނީ6އަކުރެވެ. މި ދެޢަދަދުގެ ސަފަކީ 63 އެވެ. މި ޢަދަދަކީ7ގެ9ގުނަ އެވެ.\nބިސްމީގައިވަނީ އަލިފުބާގެ 10 އަކުރެކެވެ. އެ އަކުރުތައް ބިސްމީގައި ތަކުރާރުވެފައިވާ މިންވަރު، ގިނައިން ތަކުރާރުވެފައިވާ އަކުރުތަކަށް އިސްކަންދީގެން ސަފަކަށް އަތުރާލައިފިނަމަ، އަނެއްކާވެސް7ގެ އެހެން ގުޅުމެއް ކަޝްފުވެދެ އެވެ. ބިސްމީގައި އެންމެ ގިނައިން ތަކުރާރުވެފައިވަނީ ލާމެވެ. މިއަކުރު ތަކުރާރުވެފައިވަނީ4ފަހަރުއެވެ. އެހެން އަކުރުތަކަށް ބަލާއިރު އަލިފު3ފަހަރު، މީމު3ފަހަރު، ރާ2ފަހަރު، ޙާ2ފަހަރު، ބާ 1 ފަހަރު، ހާ 1 ފަހަރު، ނޫނު 1 ފަހަރު އަދި ޔާ 1 ފަހަރު، ބިސްމީގައި ވެ އެވެ. ތިރީގައިވާ ތާވަލުގައި މިވަނީ މި ޢަދަދުތައް ސަފަކަށް އަތުރާލާފައެވެ.\nތާވަލުގައި އެވާ ޢަދަދުތައް ވާތުން ކަނާތަށް ލިޔެލައިފިނަމަ، ލިބޭނެ ޢަދަދަކީ 1111122334 އެވެ. މިއީ،7އިން ގެއްލި ހުސްވާ ޢަދަދެކެވެ. މި ޢަދަދަކީ7ގެ 158731762 ގުނައެވެ.\n(ނޯޓް: ގިނައިން ތަކުރާރުވެފައިވާ ޢަދުތަކަށް އިސްކަންދީގެން ޢަދަދުތައް ތަރުތީބު ކުރުމަކީ މިޒަމާނުގެ ހިސާބު ޢިލްމުގައި ބޭނުންކުރެވޭ މަންހަޖެކެވެ. އެހެންވީމާ، ހިސާބު ޢިލްމަށްވުރެ ކުރިން ކީރިތި ޤުރްއާނުގައި އެވަނީ މި މަންހަޖު ތަޢާރަފުކޮށްފައި ކަންވެސް މިތާނގައި ފާހަގަކޮށްލަން ޖެހެ އެވެ.)\nބިސްމީގެ ކަލިމަތަކުގައިވާ އަކުރުތަކުގެ ޢަދަދުގެ ފުނިޖެހުން ދިރާސާކުރާއިރު ވެސް7ގެ ގުޅުންތަކެއް ކަޝްފުވަމުން ދެއެވެ. ތިރީގައިވާ ތާވަލުގައި މިވަނީ، ބިސްމީގެ ކަލިމަތަކާއި އެކަލިމަތަކުގައިވާ ޢަދަދުތަކުގެ ފުނިޖެހުމެވެ.\nމި ތާވަލުން އެނގޭ ގޮތުގައި، ކަނާތުން ވާތަށް އަކުރުތައް ފުނިޖައްސާއިރު އުފެދޭ ޢަދަދަކީ 191373 އެވެ. މި ޢަދަދު7އިން ގެއްލިހުސްވެ އެވެ. މި ޢަދަދަކީ7ގެ 27339 ގުނަ އެވެ.\nވާތުން ކަނާތަށް ފުނިޖައްސާއިރު އުފެދޭ ޢަދަދަކީ، 6121619 އެވެ. މި ޢަދަދު ވެސް7އިން ގެއްލިހުސްވެ އެވެ. މި ޢަދަދަކީ،7ގެ،874517 ގުނައެވެ.\nމިކަންކަމުގެ މައްޗަށް ނަޒަރު ހިންގާ ބަލާއިރު، ކީރިތި ޤުރުއާނުގެ ކަލިމަތަކާއި އަކުރުތައް ތަރުތީބު ކުރައްވާފައިވަނީ ވަރަށް ފުރިހަމަ ނިޒާމެއްގެ މަތިން ކަން އެނގެ އެވެ. އަދި ކީރިތި ޤުރުއާން ފަދަ ފޮތެއް އުފެއްދުމަށް އިންސީންނާއި ޖިންނީން ނުކުޅެދުންތެރި ކުރައްވާފައިވަނީ ހަމައެކަނި އެ މާތް ފޮތުގައިވާ ބަލާޣާތްތެރިކަމާއި ފަޞާޙަތްތެރިކަމުގެ އިޢުޖާޒުން ނޫންކަމުގައި ވެސް ޤަބޫލުކުރަން ޖެހެ އެވެ. އެހެނީ ބިސްމީގައިވާ ފަދަ ޢަދަދުގެ މުޢުޖިޒާތްތަކަކާއެކު ފޮތެއް އުފެއްދުމަކީ މިޒަމާނުގައި ތަރައްޤީކުރެވިފައިވާ ކޮމްޕިއުޓަރ ފަދަ ވަސީލަތްތަކުގެ އެހީގައި ވެސް ކުރެވޭނެ ކަމެއް ނޫނެވެ.\nމާތް ﷲ އަންގަވާފައިވަނީ، ކީރިތި ޤުރުއާނާ އެއްފަދަ ފޮތެއް އުފެއްދުމަކީ އިންސީންނާއި ޖިންނީންނަށް އޮތް ގޮންޖެހުމެއްކަމަށެވެ. އެކަލާނގެ ވަޙީބަސްފުޅުގައިވެ އެވެ.\n(قُل لَّئِنِ اجْتَمَعَتِ الإِنسُ وَالْجِنُّ عَلَى أَن يَأْتُواْ بِمِثْلِ هَذَا الْقُرْآنِ لاَ يَأْتُونَ بِمِثْلِهِ وَلَوْ كَانَ بَعْضُهُمْ لِبَعْضٍ ظَهِيرًا) އަލްއިސްރާ: 88\nމާނައީ، ''ކަލޭގެފާނު ވިދާޅުވާށެވެ! ހަމަކަށަވަރުން، މި ޤުރްއާނާ އެއްފަދަ އެއްޗެއް ގެނައުމަށް އިންސީންނާއި، ޖިންނީން އެއްވިނަމަވެސް، އެއާ އެއްފަދަ އެއްޗެއް އެއުރެންނަކަށް ނުގެނެވޭނެތެވެ. އެއުރެންގެ އެއްބަޔަކު އަނެއްބަޔަކަށް ވާގިވެރިން ކަމުގައި ވީނަމަވެސްމެއެވެ."\nއެހެންވީމާ، ކަންއޮތްގޮތް މިއާޔަތުން ވަރަށް ސާފުކޮށް އެބަ އެނގެ އެވެ. މި އާޔަތުގައިވަނީ 21 ކަލިމަ އެވެ. 21 އަކީ7ގެ3ގުނައެވެ. މި އާޔަތުގައިވަނީ 76 އަކުރެވެ. 76 އަކީ، 19 އިން ގެއްލިހުސްވާ ޢަދަދެކެވެ. 76 އަކީ 19 ގެ4ގުނައެވެ. 19 އަކީ ބިސްމީގައިވާ އަކުރުތަކުގެ ޢަދަދެވެ.4އަކީ ބިސްމީގައިވާ ކަލިމަތަކުގެ ޢަދަދެވެ.\nބަޔާންވެ ދިޔައީ ބިސްމީގައި މާތްﷲ ލައްވާފައިވާ ޢަދަދުގެ މުޢުޖިޒާތްތަކުގެ ތެރެއިން މަދު މިންވަރެކެވެ. ޙަޤީޤަތުގައި ބިސްމިއާއި ބިސްމީގައިވާ ޢަދަދުގެ ގުޅުންތައްވަނީ ކީރިތި ޤުރްއާނުގެ ހުރިހައި ސޫރަތްތަކަކާ ގުޅި ލާމެހިފަ އެވެ. ބިސްމިއަކީ، ކީރިތި ޤުރުއާނުގެ އާޔަތްތަކުގެ ތެރެއިން ބަރަކާތްތެރި އާޔަތެކެވެ. ގިނަގިނައިން ބިސްމި ކިޔައި އުޅުމަކީ، އެއާޔަތުގައިވާ ބަރަކާތްތެރިކަން ޙާޞިލުވުން އިތުރުކުރައްވާނެ ކަމެކެވެ. އެހެންކަމުން ކީރިތި ރަސޫލާ ޞައްލަ ﷲ ޢަލައިހި ވަސައްލަމަ އިރުޝާދުދެއްވާފައިވަނީ، މުސްލިމަކު ކުރާ ކޮންމެ ހެޔޮކަމެއް، ބިސްމީގެ ބަރަކާތުން ފެށުމަށެވެ.\nބިސްމީގެ ބަރަކާތުން ހެޔޮ ޢަމަލުތައް ފެށުމުގެ މާތް އާދަ، މާތް ﷲ އެންމެހައި މުއުމިނުންގެ ކިބައިގައި ލައްވާށިއެވެ! އާމީން!


Ras Online - މިއުޅެނީ ފުޓުބޯޅަ ފޯރިނަގަން؛ ނާޗަރަންގީ ކުޅޭކަށްނޫން - މަހުލޫފް\nމިއުޅެނީ ފުޓުބޯޅަ ފޯރިނަގަން؛ ނާޗަރަންގީ ކުޅޭކަށްނޫން - މަހުލޫފް\nއަހުމަދު ޝާހް 13 އޮކްޓޯބަރު 2021 - 13:4\nމިއުޅެނީ ފުޓުބޯޅަ ފޯރިނަގަން ކަމަށާއި ނާޗަރަންގީ ކުޅެން ނޫން ކަމަށް ވިދާޅުވެ ޔޫތު މިނިސްޓަރ އަޙްމަދު މަޙްލޫފު ފާޑުކިޔުންތެރިންނަށް ވަރުގަދަ ރައްދެއް ދެއްވައިފިއެވެ.\nމިނިސްޓަރ މަހުލޫފް މިމޭރުމުން ވިދާޅުވެފައިމިވަނީ، ސާފް ޗެމްޕިއަންޝިޕްގެ ފޯރި ގަދަ ކުރުމަށް ޔޫތު މިނިސްޓްރީން ކާނިވާ ސަރަޙައްދުގައި މުނިފޫހި ފިލުވުމުގެ ޙަރަކާތްތަކެއް ކުރިއަށް ގެންދިއުމަށް ނިންމުމާ ގުޅިގެން ބައެއް ދީނީ ޢިލްމުވެރިން ފާޅުކުރަމުންދާ ޚިޔާލުތަކަށް ރައްދު ދެއްވުމުގެ ގޮތުންނެވެ.\nމަޙްލޫފް ވިދާޅުވީ، މިރޭ ބޮޑު ސްކްރީންގައި މެޗު ބެލުމާއެކު ކުރިއަށްގެންދަން ރާވާފައިވަނީ ބޮޑުބެރުކަމަށާއި މިއުޅެނީ ނާޗަރަންގީ ކުޅެން ނޫން ކަމަށެވެ.\n"މިރޭ ބޮޑު ސްކްރީންގައި މެޗު ބެލުމާއެކު ކުރިއަށްގެންދަން ރާވާފައިވަނީ ބޮޑުބެރެވެ. އަޅުގަނޑުމެން މިއުޅެނީ ފުޓުބޯޅަ ފޯރިނަގާށެވެ، ނާޗަރަންގީ ކުޅޭކަށްނޫނެވެ. ދަނޑުގަ ބޮޑުބެރާއެކު ނަގާފޯރި ކާނިވާ ސަރަހައްދުން މެޗުބަލާ ސަޕޯޓަރުންނާއި ހަމައަށް ގެންގޮސްދިނުމަށެވެ." މަހްލޫފް ވިދާޅުވިއެވެ.\nސާފް ޗެމްޕިއަންޝިޕްގެ ފޯރީގައި ގިނަބަޔަކަށް ބައިވެރިވުމުގެ ފުރުސަތު ދިނުމަށް ޔޫތު މިނިސްޓްރީއާއި މާލޭ ސިޓީ ކައުންސިލް އަދި އެފްއޭއެމް ގުޅިގެން މިއަދު ހަވީރުން ފެށިގެން ކާނިވާ ސަރަހައްދުގައި މެޗު ބެލުން އަދި މިޔުޒިކް ޝޯ ކުރިއަށް ގެންދަން ވަނީ ނިންމާފައެވެ. އަދި މިރޭ އިންޑިއާއާ ބައްދަލުކުރާ މެޗުން ރާއްޖެ މޮޅުވެއްޖެނަމަ ފައިނަލް މެޗާއި ހަމައަށް ކޮންމެ ރެޔަކު މިއުޒިކް ޝޯ ބާއްވާނެކަމަށްވެސް މަހްލޫފް ވަނީ ކުރިން ވިދާޅުވެފައެވެ.\nމިކަމާ ގުޅިގެން މާލެ ސިޓީގެ މޭޔަރު ޑރ. މުއިއްޒު ވިދާޅުވީ މާލޭ ސިޓީ ކައުންސިލުން ބާއްވާ އެއްވެސް މިއުޒިކް ޝޯއެއް ނޯންނާނެކަމަށެވެ. އަދި ސިޓީ ކައުންސިލުން އިސްނަގައިގެން ރޭވީ ދަނޑަށް ނުވަދެވޭ ފަރާތްތަކަށް އެއްތަނެއްގައި ތިބެގެން މެޗް ބަލާލާނެ އިންތިޒާމެއް ހަމަޖެއްސުމަށްކަމަށް މުއިއްޒު ވިދާޅުވިއެވެ.


Samusalehge hakurun aharaku4kilo baruvey!\nހަކުރަކީ ފަލަވާން މެދުވެރިވާ އެއްޗެއް\nމި ފަހަކުން ދުނިޔެ ދުށް އެންމެ ބޮޑު އާލަމީ ބަލިމަޑުކަމުގައި ދެ އަހަރެއްހާ ދުވަސް ފާއިތުވީއިރު ވަރަށް ގިނަ މީހުންގެ ބަރުދަން ވަނީ ކުރިއަށް ވުރެ އެތައް ތަނެއް އިތުރު ވެފަ އެވެ.\nފަލަވި ސަބަބެއް ކަމަށް ކޮންމެ މީހަކުވެސް ދައްކަނީ އެއް ބަހަނާ އެކެވެ. ލޮކްޑައުންގައި ގޭގައި ތިބެން ޖެހުމުން ކަސްރަތު ކުރެވޭނެ ގޮތެއް ނެތި ފޫހިވީމަ މާގިނައިން ކެވުނީމަ ދިމާވި ކަމެއް ކަމަށެވެ.\nޔަގީންވާ ކަމަކީ މި ޕެންޑެމިކްގައި ގިނަ ބަޔަކު އާދަވެ އުޅުނު ދިރިއުޅުމަށް ބުރޫ އެރި ކަމެވެ. އަދި އެކަމުގެ ސަބަބުން ގިނަ ގޮންޖެހުންތަކަކާ އެންމެންނަށް ވެސް ކުރިމަތިވީ ކަމެވެ. މާބޮޑަށް ސްޓްރެސްވެ، ނިދި މަދުވެ، ސިއްހަތަށް ފައިދާ ނެތް ކާނާ ކެއުމަށް އާދަވި ކަމެވެ.\nނަމަވެސް ފަލަވުމަށް މެދުވެރިވާ ސަބަބެއް ކަމަށް އިންޑިއާގެ މަޝްހޫރު ނިއުޓްރިޝަނިސްޓެއް ކަމަށްވާ ޕޫޖާ މަކީޖާ ބުނަނީ މުޅިން ތަފާތު ކަމެއްގެ ވާހަކަ އެވެ.\nއޭނާ ބުނާ ގޮތުގައި ފަލަވުމުގައި އެންމެ ބޮޑު ދައުރެއް އަދާކުރަނީ ހަކުރެވެ. ހަކުރު އެންމެ ސަމުސަލަކުން ވެސް ވަރަށް ބޮޑަށް ބަރުދަން އިތުރުވާ ކަމަށް ބުންޏެވެ.\nހެނދުނު ހޭލައިގެން އެ ބޯލާ ކޮފީ ތައްޓަށް އަޅާ އެންމެ ހަކުރު ސަމުސަލަކީ ވެސް އެމީހާ ފަލަވާން މެދުވެރިވާނެ ސަބަބެއް ކަމަށް ނިއުޓްރިޝަނިސްޓް ބުންޏެވެ.\nސިއްހަތު ރަނގަޅު ލައިފްސްޓައިލަކަށް ބޭނުންވާ މުހިއްމު ކަންކަން އަބަދުވެސް ހިއްސާ ކުރަމުންދާ ނިއުޓްރިޝަނިސްޓް ބުނި ގޮތުގައި ސައި ތައްޓަށް ނުވަތަ ކޮފީ ތައްޓަށް އިތުރު އެންމެ ސަމުސަލެއްގެ ހަކުރު އަޅާލާއިރު މިއީ އެމީހާގެ ބަރުދަން އިތުރުވާނެ ސަބަބެއް ކަމަކަށް ގިނަ މީހުންނަކަށް ގަބޫލެއް ނުކުރެ ވެއެވެ. ނަމަވެސް އިންސްޓަގްރާމްގައި ޕޫޖާ ޝެއާ ކޮށްފައިވާ ވީޑިއޯއެއްގައި މިގޮތަށް ދިމާވާ ސަބަބު ވަރަށް ރަނގަޅަށް ކިޔައިދީފައި ވެއެވެ.\nއޭނާ ކިޔައިދިން ގޮތުގައި އެއް ސަމުސާ ހަކުރު ދުވާލަކު ދެ އިރު ބޯލާ ކޮފީ ނުވަތަ ސައިތައްޓަށް އަޅާނަމަ އަހަރަކު އެމީހާގެ ބަރުދަނަށް ހަތަރު ކިލޯ އިތުރުވަމުން ދާނެ އެވެ. އަދި 10 އަހަރުން 40 ކިލޯ އިތުރުވާނެ އެވެ.\nޕޫޖާ ބުނާ ގޮތުގައި މިގޮތަށް ސަޔަށް ނުވަތަ ކޮފީ އަށް އަޅާ ހަކުރަކީ ހަގީގަތުގައި ހީވެސް ނުކުރާ ވަރުގެ ގެއްލުން ސިއްހަތަށް ލިބޭ އަދި ނުދެނަހުރެ ހުއްޓާ ބަރުދަން އިތުރުވާން މެދުވެރިވާ ކަމެކެވެ.\nބަރުދަން އިތުރުވަމުން ދިއުމަކީ ސިއްހީ ގިނަ މައްސަލަތަކާ ވެސް ކުރިމަތިވާ އެންމެ މައިގަނޑު އެއް ސަބަބެވެ. އެހެންކަމުން ބަރުދަން އިތުރުނުވިޔަ ނުދިނުމަށް ޑޮކްޓަރުން އިރުޝާދު ދެއެވެ.


މިއީ ރާއްޖެ އަށް ހޫނުގަދަ ދުވަސްވަރު، ސަމާލުވޭ!\nމިއީ ރާއްޖެ އަށް ހޫނުގަދަ ދުވަސްވަރު، ސަމާލުވޭ!\nހިލަ ބަސްތާތަކެއްމަތީ ދެ ބިދޭސީއަކު އިށީއިނދެ ލައިގެން. މިދުވަސްވަރު ރާއްޖެއަށް ހޫނު ގަދަ. ފޮޓޯ/އަވަސް އޮންލައިން\nމިއީ ރާއްޖެއަށް އާއްމުކޮށް އެންމެ ހޫނު ގަދަވާ ދުވަސް ވަރެވެ. ނަމަވެސް މި ދުވަސްވަރު މެންދުރުގެ އަވިގަދަ ވަގުތުތަކުގައި ވަނީ ދިލަ ހޫނެކެވެ. ރާއްޖެއަށް މިދުވަސްވަރު ހޫނު ގަދަވާތީ ސަމާލުވުމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިއަދު ވަނީ އިލްތިމާސްކޮށްފަ އެވެ.\nއެޗްޕީއޭ އިން ބުނި ގޮތުގައި ހޫނު ގަދަވުމުގެ ސަބަބުން އެންމެ ބޮޑަށް ނުރައްކާވަނީ ކުޑަކުދިންނާއި އުމުރުން ދުވަސްވީ މީހުންނާއި މާބަނޑު މީހުންނާއި ދާއިމީ ބައްޔަށް ފަރުވާކުރާ މީހުންނަށެވެ. ކުޑަކުދިންގެ ތެރެއިން ހަމަސް ނުފުރޭ ކުއްޖެއްނަމަ ގާތުން ދިނުމަށް ސަމާލުވުމަށާއި ހަމަސް ފުރިފައިވާ ކުއްޖެއްނަމަ ގިނައިން ދިޔާ އެއްޗެހި ދިނުން މުހިއްމުކަމަށް އެޗްޕީއޭ އިން ބުންޏެވެ.\nއަދި އެންމެ އަވިގަދަ ގަޑީގައި ކުޑަކުދިން ބޭރަށް ނުނެރުމަށާއި، އެ ގަޑިތަކުގައި ކުދިން ބޭރަށް ނެރެފިނަމަ އިރުގެ ދޯދިން ސަލާމަތް ކުރުމަށް އަޅަންޖެހޭ ފިޔަވަޅުތައް އެޅުމަށްވެސް ވަނީ އިލްތިމާސް ކޮށްފައެވެ.\nގަދަ ހޫނުގެ ސަބަބުން ކަރުނުހިއްކި ނަމަވެސް ފެންމަދުވިޔަ ނުދިނުމަށް މިދުވަސްވަރު ގިނައިން ފެންބޯންޖެހެއެވެ. އަދި ހަށިގަނޑުން ފެން ބޭރުވިޔަ ނުދިނުމަށް ގިނައިން ހަކުރުހުރި ބުއިންތައް ބޭނުން ކުރުން މުހިއްމެވެ.\nއަދި އަވިން ސަލާމަތް ވުމަށް ކުޑަފަދަ ތަކެތި ބޭނުން ކުރުމަށާއި، އިރުގެ ދޯދިން ލިބޭ ގެއްލުމުން ލޯ ސަލާމަތް ކުރުމަށް ޔޫވީ ރޭޑިއޭޝަން ފިލްޓަރ ކޮށްދޭ އަވިއައިނު ބޭނުންކުރުމަށްވެސް އެޗްޕީއޭ އިން މިއަދު ވަނީ އިރުޝާދު ދީފައެވެ.\nހޫނު ގަދަވުމުގެ ސަބަބުން ސިއްހީ އެއްވެސް މައްސަލައެއް ދިމާވެއްޖެނަމަ ވީ އެންމެ އަވަހަކަށް ސިއްހީ ފަރުވާ ހޯދުމަށް ވެސް އެޗްޕީއޭއިން ވަނީ އިލްތިމާސްކޮށްފައެވެ.\nއެޗްޕީއޭ އިން ވަނީ މި ދުވަސްވަރު އެކި އެކި އިވެންޓްތައް ބާއްވާ ފަރާތްތަކުންވެސް ސަމާލުވުމަށް އިލްތިމާސްކޮށްފަ އެވެ.


Muvazzafunnaa medhu HPA ge irushaadhah amalu nukuraa nama report kuran edhefi | Mihaaru\nހެލްތު އިމަޖެންސީ އޮޕަރޭޝަން ސެންޓަރުގައި މިރޭ ބޭއްވި މީޑިއާ ބްރީފިން ގައި ޑރ. އަފްޒަލް ވާހަކަ ދައްކަވަނީ. އޭނާ ވިދާޅުވީ އިރުޝާދަށް އަމަލުކުރުމަށް ހުރަސް އަޅާ ނަމަ އެޗްޕީއޭއަށް އަންގަން އެދިވަޑައިގަންނަވާ ކަމަށް.\n11 އޯގަސްޓް 2020 - 00:20 19 comments\nއިތުރު ލިޔުންތައް ޕަބްލިކް ހެލްތު ހެލްތު ޕްރޮޓެކްޝަން އެޖެންސީ ސިއްހީ ކުއްލި ނުރައްކަލުގެ ހާލަތު ސިއްހަތު ބަލިތައް ޑރ. އިބްރާހިމް އަފްޒަލް (އެޗްޕީއޭ) ދިވެހި ސަރުކާރު ސަރުކާރު އޮފީސްތައް ސިވިލް ސާވިސް ސިވިލް ސާވަންޓުން


Terrorism ge hamalaa reyvi 8 meehun bandhah\nފުލުހުން ކުރިން ކުރިއަށް ގެންދިޔަ އޮޕަރޭޝަނެއް -- އަހުމަދު އަޝްހާދު އަބްދުﷲ (ޖެރީ) | އަވަސް\nބަޔަކު ރާވަމުންދިޔަ ކަމަށް ތުހުމަތު ކުރެވޭ ޓެރަރިރަޒަމްގެ އަމަލަކަ ގުޅުން ހުރި މީހުންގެ ބަންދުގެ މުއްދަތު އިތުރު ކޮށްފި އެވެ.\nޓެރަރިރަޒަމްގެ އަމަލެއްގެ މައުލޫމާތު އިންޓަލިޖަންސަށް ލިބިގެން އެކަން ހުއްޓުވާ ބަޔަކު ހައްޔަރު ކޮށްފައިވާ ކަމަށް ފުލުހުން ހާމަކުރީ މި މަހުގެ 12 ވަނަ ދުވަހުގެ ރެއެވެ. މާލެ އާއި މާލެ އަތޮޅު ކަނޑުމަތީ އަދި ތ. ތިމަރަފުށީގައި ފުލުހުން ހިންގި އޮޕަރޭޝަންގައި ހަ މީހަކު ވަނީ ހައްޔަރުކޮށްފައި ވެއެވެ.\nއެއީ ތ. ތިމަރަފުށިން ހައްޔަރު ކުރީ ދެ މީހަކާއި މާލެއިން ހައްޔަރުުކުރި މީހެއް އަދި މާލެ އަތޮޅު ކަނޑުގެ ސަރަހައްދުން މަސް ދޯންޏަކުން ހައްޔަރުކުރި ތިން މީހުންނެވެ. މި އެންމެންނަކީ ދިވެހި ފިރިހެނުންނެވެ.\nއޭގެ ފަހުން އިތުރު ދެ މީހަކު އިއްޔެ ވަނީ ހައްޔަރު ކޮށްފައެވެ. ފުލުހުން ބުނީ ފުރަތަމަ ހައްޔަރުކުރި މީހުންގެ ބަންދަށް 15 ދުވަސް ޖަހާފައިވާ ކަމަށެވެ. އަދި އިއްޔެ ހައްޔަރުކުރި ދެ މީހުންގެ ބަންދަށް ހަތް ދުވަސް ދީފައިވާ ކަމަށެވެ.\nފުލުހުން ހުއްޓުވާފައިވަނީ ކޮން ބަޔަކު ކޮންތަނަކަށް ދޭން އުޅުނު ހަމަލާއެއް ކަމެއްވެސް ނުބުނެ އެވެ. ހަމަލާ ދޭން ބަޔަކު ރޭވީ ތިމަރަފުށީގައި އޮތް ކުޑަކުދިންގެ ހަވީރަކަށް ކަމަށް ބުނެ ފެތުރުނު ވާހަކަތައް ފުލުހުން ދޮގު ކުރެ އެވެ.


Messegge gaigai jahan ehaa undhagulee keeve? | Mihaaru\nމެއްސެއްގެ ގައިގައި ޖަހަން އެހާ އުނދަގުލީ ކީއްވެ؟\n18 ސެޕްޓެމްބަރ 2017 - 05:557comments\nމޫނުމަތީގައި މެއްސެއް އެނބުރޭ ނަމަ އެއީ ނިކަން ބޮލަށް އުނދަގޫވާ ކަމެކެވެ. ފައްސާލިޔަސް އެނބުރި އަންނާނެ އެވެ. އުނދަގޫ ބޮޑުވެގެން އެ މަރާލަން އޭގެ ގައިގައި ޖަހަން އުޅެފި ނަމަ ސަލާމަތްވެގެން ދަނީ ވަރަށް ފަސޭހަކަމާ އެކުގަ އެވެ. މި ކުޑަކުޑަ ސޫފި އަހަރެމެންގެ ހަމަލާތަކުން އެހާ ފަސޭހައިން ސަލާމަތްވާ ގޮތެއް އޮންނާނެތާ އެވެ.\nއަހަރެމެން ހީކުރަނީ އެސޮރުގެ ދުވެލި ބާރުވެފައި ހުޝިޔާރުކަން ބޮޑީ ކަމަކެވެ. އެކަމަކު ސައިންސުން ހާމަވާ ގޮތުގައި މެއްސަކީ އަހަރެމެން މި ހީކުރާހާ ހަލުވި އެއްޗެއް ނޫނެވެ. މެހީގެ އެވްރެޖް ސްޕީޑަކީ ގަޑިއަކު ފަސް މޭލެވެ. އެއީ ވަރަށް ލަސް ދުވެއްޔެކެވެ. އެހެންވިއްޔާ އެސޮރުގެ ގައިގައި ޖަހަން މިހާ އުނދަގޫވެގެން މި އުޅެނީ ކީއްގެންހެއްޔެވެ؟\nޖަވާބަކީ މިއީ އެވެ؛ މެއްސަށް ވަގުތު ހިނގަނީ އަހަރެމެންނަށް ހިނގާ ވަރަށް ވުރެ އެތައް ގުނައެއް ލަސްކޮށެވެ. އަހަރެމެން މެހީގެ ގައިގައި ޖަހަން، ބުރު ނޭނގޭހާ ބާރަށް އަތް ހޫރާލިޔަސް މެއްސަށް އެ މަންޒަރު ފެންނާނީ "ސްލޯމޯޝަން"ގަ އެވެ. މެއްސަށް ދުނިޔެ ހިނގަނީ ނިކަން ލަހުންނެވެ. އެކަމަކު އޭގެ އެތައް ގުނައެއް ބާރަށް އެސޮރަށް ހަރަކާތް ކުރެވެ އެވެ. އެހެންވެ މެހީގެ ގައިގައި ޖަހަން މަޅާލާ އަތުގެ ކޮންމެ ހަރަކާތެއް ސާފުކޮށް އެސޮރަށް ފެންނާނެ އެވެ. އެހެންވެ ސަލާމަތްވާން ހަރަކާތްކުރަންޖެހޭނެ ގޮތް އޮޅުމެއް ނެތި ފެންނާނެ އެވެ.\nޓައިމް ޕަސެޕްޝަން ނުވަތަ ފެންނަ ކަންކަމަށް އަވަހަށް ރިއެކްޓްކުރުމުގެ ގާބިލްކަން އިންސާނުންނަށް ވުރެ މެހީގެ ކިބައިގައި މާ ބޮޑަށް ހުރެ އެވެ. ޓައިމް ޕަސެޕްޝަން ބިނާވެގެން ވަނީ އެ ޖަނަވާރެއްގެ ނާވަސް ސިސްޓަމުން މައުލޫމާތު ޕްރޮސެސްކުރުމުގެ ސްޕީޑަށެވެ. މި ސްޕީޑް މިންކުރަނީ ހާޓްޒް (Hz) އިންނެވެ. އަހަރެމެންނަށް އެއްޗެހި ފެންނަނީ 60 ހާޓްޒްގަ އެވެ. އެކަމަކު ގޭތެރޭގައި އުޅޭ އާންމު މެއްސަށް ފެންނަނީ 250 ހާޓްޒްގަ އެވެ. އެހެންވެ ޕްރޮސެސް ކުރުމުގެ ގާބިލްކަން މެހީގެ ކިބައިގައި އަހަރެމެންނަށް ވުރެ އެތައް ގުނައެއް އިތުރަށް އެބަހުއްޓެވެ. އެހެންވެ ކަމަކަށް ރިއެކްޓްކުރުމުގައި އިންސާނުން، މެއްސަކަށް ވުރެ މާ ބޮޑަށް ވެސް ބަލިކަށިވާނެ އެވެ.\nމެއްސަކަށް ހަމަލާދޭން އުނދަގޫވާ ސަބަބު\nމީގެ މާނަ އަކީ ސިކުންތެއްގެ 100 ބައިކުޅަ އެއްބައިގެ ވަގުތުގައި ނުވަތަ އިންސާނަކު ލޮލުގެ އެސްފިޔަ ޖަހާލަން ނަގާ ވަގުތުގެ 100 ބައިކުޅަ އެއްބަޔާ އެއްވަރުގެ ހިނދުކޮޅެއްގައި، މެއްސަށް އަންނަ ހަމަލާ ޕްރޮސެސްކޮށް ނިންމާާލާނެ އެވެ. އެހެންވެ ހަމަލާ އަންނަ ކަމާއި ހަމަލާއިން ރެކެން އުދުއްސައިގަންނަންވީ ދިމާ މެއްސަށް ވަރަށް އަވަހަށް އެނގޭނެ އެވެ. އެކަމަކު ސައިޒުން ބޮޑުވި ވަރަކަށް މި ގާބިލްކަން ހުންނަ ވަރު ދަށްވެ އެވެ.


New balikoh Eagles gadha thineh kashavaru kohfi | Mihaaru\nމިރޭގެ މެޗުގެ ތެރެއިން އީގަލްސްގެ ރިޒޭ (ކ) ނިއުގެ ސޮލާހު ކައިރިން ބޯޅަ ހިފައިގެންދަނީ.-- ފޮޓޯ: ނިޝާން އަލީ/ މިހާރު\nނިއު ބަލިކޮށް އީގަލްސް ގަދަ ތިނެއް ކަށަވަރުކޮށްފި\n26 ނޮވެމްބަރ 2018 - 00:337comments\nދިރާގު ދިވެހި ޕްރިމިއާ ލީގުގައި މިރޭ ނިއު ރޭޑިއަންޓް އަތުން 2-0 އިން ހޯދި މޮޅާ އެކު އީގަލްސް ލީގުގެ ގަދަ ތިނެއް ކަށަވަރުކޮށްފި އެވެ.\nލީގުގެ އެއް ވަނައިގައި ޓީސީ އޮތީ 15 މެޗުން 39 ޕޮއިންޓާ އެކު އެވެ. ދެ ވަނައިގައި އޮތް މާޒިޔާ އަށް 15 މެޗުން 37 ޕޮއިންޓް ލިބިފައިވާއިރު، މިރޭގެ މޮޅާ އެކު އީގަލްސް ތިން ވަނައިގައި ހަމަޖެހިލީ 15 މެޗުން 35 ޕޮއިންޓާ އެކު އެވެ. އެންމެ ފަހުގެ ޗެމްޕިއަން ނިއު އޮތީ 15 މެޗުން 27 ޕޮއިންޓާ އެކު ލީގުގެ ހަތަރު ވަނައިގަ އެވެ.\nނިއު އެންމެ ފަހުން ކުޅުނު މެޗުން ވަނީ ގްރީން ސްޓްރީޓްސް އަތުން ތަފާތު ބޮޑުކޮށް ބަލިވެފަ އެވެ. އެހެން ކަމުން މި މެޗުން މޮޅުވެ، އަލުން ފޯމަކަށް އެޅެން އެ ޓީމުން ވެސް ވަނީ ބޭނުންވެފަ އެވެ. އެކަމަކު މިރޭ ވެސް ބަލިވެ، އެ ޓީމަށް ވަނީ އިތުރު މާޔޫސްކަމަކާ ކުރިމަތިލާން ޖެހިފަ އެވެ. އަނެއްކޮޅުން އީގަލްސް އެންމެ ފަހުން ކުޅެން އޮތް މެޗަށް ވިކްޓަރީ ހާޒިރުނުވުމުން އެ މެޗު ވަނީ ކެންސަލްވެފަ އެވެ.\nމެޗުގައި ލީޑުނަގަން ފުރަތަމަ ފުރުސަތު ލިބުނީ ނިއުގެ ކެޕްޓަން އަލީ ފާސިރު (ސެންޓޭ) އަށެވެ. މެޗުގެ ހަތް ވަނަ މިނިޓްގައި ހަސަން އަދުހަމް (ސަޑޭ) ނަގައިދިން ބޯޅައަކުން ސެންޓޭ އެއް ފަހަރުން ފޮނުވާލަން މަސައްކަތްކުރި ބޯޅަ އޭނާ ފައިގައި ލައްވާލާ ގޮތެއްނުވި އެވެ. އޭގެ މިނިޓެއް ފަހުން އީގަލްސްގެ ހަސަން ރާއިފް (ހަންނަ) ނަގައިިދިން ބޯޅަ އޭރިއާތެރެއިން އަހުމަދު ރިޒުވާން (ރިޒޭ) ފޮނުވާލުމުން ދިޔައީ އަރިމަތިން ބޭރުންނެވެ.\nއީގަލްސް އަށް ލީޑުނަގައިދޭން މެޗުގެ 12 ވަނަ މިނިޓްގައި މުހައްމަދު ނާއިމް ޖެހި ބޯޅަ ގޯލު ރޮނގުމަތިން ސަލާމަތްކުރީ ނިއުގެ ޑިފެންޑަރު މުހައްމަދު ރަޝީދު (ހޮކޭ) އެވެ.\nމެޗުގެ 34 ވަނަ މިނިޓްގައި އޭރިއާގެ އަރިމަތިން ދުރު ކަނަށް އަމާޒުކޮށް ރިޒޭ ފޮނުވާލި ބޯޅަ ނިއުގެ ގޯލްކީޕަރު ހަސަން އަބްދުލް ހަކީމް ވަނީ މަތަކޮށްފަ އެވެ. އެކަމަކު އޭގެ ދެ މިނިޓް ފަހުން އޭރިއާ ތެރެއިން ލިބުނު ފުރުސަތުގެ ބޭނުން ހިފައި ރިޒޭ ވަނީ އީގަލްސް އަށް ލީޑުނަގައިދީފަ އެވެ. ހަންނަ ހުރަސްކޮށްލި ބޯޅައެއް ހޯދުމަށް ފަހު ރިޒޭ ވަނީ ހަމަޖެހިލާފައި އެ ބޯޅަ ގޯލުގެ ތެރެއަށް ފޮނުވާލައިފަ އެވެ.\nދެ ވަނަ ހާފްގެ ކުޅުން ފަށައިގެން ދެ ވަނަ މިނިޓްގައި ނިއު އަށް ނަތީޖާ ހަމަހަމަ ކޮށްދޭން މުހައްމަދު އުމެއިރަށް ރަނުގެ ފުރުސަތެއް ލިބުނެވެ. އޭރިއާ ތެރެއިން ސެންޓޭ ޖައްސާލި ބޯޅަ އުމެއިރު ފޮނުވާލުމުން ދިޔައީ ހުރަސް ދަނޑިމަތިންނެވެ.\nއީގަލްސްގެ ދެ ވަނަ ލަނޑު މެޗުގެ 57 ވަނަ މިނިޓްގައި ޖެހީ ނާއިމް އެވެ. އޭރިއާ ތެރެއިން ނާއިމް ޖެހި ބާރު ބޯޅަ ގޯލަށް ވަނީ ނިއުގެ އިމްރާން ނަޝީދު (އިންމަ) ފައިގައި ޖެހިފަ އެވެ. އޭގެ ހަތަރު މިނިޓް ފަހުން ހިލޭ ޖެހުމަކުން ނިއުގެ ސެންޓޭ ޖެހި ބޯޅަ އީގަލްސްގެ ކީޕަރު ސްރީލަންކާގެ ސުޖަން ޕެރޭރާ ވަނީ މަތަކޮށްފަ އެވެ.\nމެޗުގެ 68 ވަނަ މިނިޓްގައި އީގަލްސް އަށް ތިން ވަނަ ލަނޑެއް ޖަހަައިދޭން އޭރިއާތެރެއިން ހުސެއިން ޝިފާއު (ކުރޯ) ޖެހި ބޯޅަ ނިއުގެ ކީޕަރު ހަސަން ވަނީ މަތަކޮށްފަ އެވެ. ނިއު އަށް ލަނޑެއް ޖަހައިދޭން މެޗުގެ 82 ވަނަ މިނިޓްގައި އިބްރާހިމް އަތީގް (އިއްބެ) ޖެހި ބޯޅަ ކީޕަރު ސުޖަން ވަނީ ހުއްޓުވައިފަ އެވެ.\nމެޗަށް ފަހު ނިއުގެ ކޯޗު ސޮބާހު މުހައްމަދު އިބްރާހިމް (ސޮބާ) ބުނީ ޓީމު އޮތް ހާލަތާ ބަލާއިރު ދެއްކި ކުޅުމާމެދު ހިތްހަމަ ޖެހޭ ކަމަށާއި ހަމައެކަނި ދިމާވި މައްސަލަ އަކީ ލިބުނު ފުރުސަތުތަކުން ގޯލެއް ކާމިޔާބު ނުކުރެވުން ކަމަށެވެ. އަދި ކޮންމެ ދުވަހަކު ޓީމުގެ ހާލަތާ ބެހޭގޮތުން ވާހަކަ ނުދައްކާ ބޭނުންވަނީ ތިބި ކުޅުންތެރިން ލައިގެން މެޗުތަކުގައި ރަނގަޅު ނަތީޖާ ނެރެވޭތޯ މަސައްކަތް ކުރުމަށް ކަމަށެވެ.\nމިއީ މި އަހަރު އީގަލްސް އަށް ނިއު އަތުން ހޯދުނު ފުރަތަމަ މޮޅެވެ. ނިއުއާ ދެކޮޅަށް މީގެ ކުރިން ކުޅުނު ތިން މެޗުގައި ވެސް އީގަލްސް އިން ރަނގަޅު ކުޅުމެއް ދެއްކި ނަމަވެސް މޮޅެއް ނުހޯދެ އެވެ. އީގަލްސްގެ ކޯޗު މުހައްމަދު ޝިޔާޒް (މޯހަން) ބުނީ ނިއު އަތުން މޮޅެއް ލިބި ގަދަ ތިނެއް ކަށަވަރުވުމުން ހިތްހަމަ ޖެހޭ ކަމަށެވެ.\nލީގު މިހާރު އޮތްގޮތުން ބުރާސްފަތި ދުވަހު ނިއު އަތުން މާޒިޔާ މޮޅުވެ، ހުކުރު ދުވަހުގެރޭ އީގަލްސް އަތުން ޓީސީ ބަލިވެއްޖެނަމަ އެ ޓީމަށް ލީގު ގެއްލޭނެ އެވެ. މޯހަން ބުނީ އީގަލްސް ނުކުންނާނީ ވަކި ކްލަބަކަށް ވާގޮތެއް ބެލުމަށް ނޫން ކަމަށާއި އެހެން މެޗުތަކެކޭ ވެސް އެގޮތަށް މެޗުން މޮޅުވުމަށް ކަމަށެވެ.\n"އެއްވެސް މެޗަކަށް އަޅުގަނޑުމެން ނާރާނަން ބަލިވާކަށް. އަޅުގަނޑުމެން ވަކި ބަޔަކަށް ލިބޭތޯ ވަކި ބަޔަކަށް ނުލިބޭތޯ އެއީކީ އެއްވެސް ވަރަކަށް ބަލާނެ ކަމެއް ނޫން. ޕްރޮފެޝަނަލް ހަމަައެކަނި ނަމަކަށް ވެގެން ކަމަކުނުދާނެ. އަމަލުން ވެސް އެކަން ދައްކަން ޖެހޭނެ. އަޅުގަނޑު ހުންނަ ޓީމެއްގައި އެގޮތަށް ކަންތައް އޮންނާނީ،" ކުރިން ނިއު އަށް ލީގު ހޯދައިދިން މޯހަން ބުންޏެވެ.\nލީގުގައި މާދަމާ ހަވީރު އޮތީ ގްރީން ސްޓްރީޓްސް އާއި ށ. ފޯކައިދޫ ކުޅޭ މެޗެވެ. މާދަމާރޭ ފ. ނިލަންދޫ ބައްދަލުކުރާނީ ވިކްޓަރީ ސްޕޯޓްސް ކްލަބްއާ އެވެ.\nއިތުރު ލިޔުންތައް ނިއުރޭޑިއަންޓް ސ.ކ ކްލަބް އީގަލްސް ދިރާގު ދިވެހި ޕްރިމިއާ ލީގު 2018\nޗެމްޕިއަން ޓީސީން ލީގުގެ އައްޑަނަ އުފުލާލައިފި\nރިޒޭގެ ހެޓްރިކާ އެކު އީގަލްސް އަށް ބޮޑު މޮޅެއް\nނިލަންދޫ ބަލިކޮށް ނިއު ތިން ވަނަ އަށް


Sifain nukume Male maguthakun fen hindhanee\nމާލޭގައި މިރޭ ފެން ބޮޑުވެފައި: ސިފައިން ދަނީ ފެން ހިއްކުމުގެ މަސައްކަތް ކުރަމުން\nބޯކޮށް ވާރޭވެހި މާލޭގެ މަގުތަކުގައި ފެން ބޮޑުވެ، އާންމު ދިރިއުޅުމަށް ބުރުއާރާފައިވާތީ މަގުތަކުން ފެން ހިންދުމުގެ މަސައްކަތް ސިފައިން ނުކުމެ ފަށައިފި އެވެ.\nއެމްއެންޑީއެފުން ބުނީ މާލެއަށް ބޯކޮށް ވާރޭވެހި މަގުތަކުގައި ފެން ބޮޑުވުމާއި ގުޅިގެން ޕަމްޕް ޖަހައިގެން ފެން ހިންދުމުގެ މަސައްކަތް ފަޔާ އެންޑް ރެސްކިއު ސާވިސްގެ ސިފައިން ކުރަމުން ގެންދާ ކަމަށެވެ.\nވެރިރަށް މާލެއަށް މިއަދު ވާރޭ ވެހެން ފެށީ ހެނދުނުއްސުރެ މޫސުން ރީތިކޮށް އޮތުމަށް ފަހު 6:00 ޖަހާ އެހާކަންހާއިރުން ފެށިގެނެވެ. ބޯކޮށް ވެހުނު ވާރޭ ހުއްޓާލީ 7:00 ޖަހަން ކައިރިވެފައި ހުއްޓަ އެވެ. އޭރު މާލޭގެ ބޮޑު ބައެއްގައި ފެން ބޮޑުވެ އާންމުން ހާލަތަށް ބުރޫއަރާފައި ވެ އެވެ.\nމާލޭގެ ބޮޑެތި ބައެއް މަގުތަކުގައި ހެދިފައިވާ ފެންގަނޑު ހިންދުމުގެ މަސައްކަތް ފަށާފައިވާއިރު ސިފައިން އެން ބޮޑަށް ސަމާލުވެ ފެން ހިންދަމުން ދަނީ އަބަދުވެސް އެންމެ ބޮޑަށް ފެން ބޮޑުވާ މާފަންނު ވެސްޓްޕާކް ހިމެނޭ ސަރަހައްދެވެ. މީގެ އިތުރުން އައިޖީއެމްއެޗް ކައިރިއާ، ޣިޔާސުއްދީން ސުކޫލު ހިމެނޭ ސަރަހައްދުގައި ވެސް ވަރަށް ބޮޑަށް ވަނީ ފެން ހެދިފަ އެވެ.\nމާލެެއަށް ބޯކޮށް ވާރޭވެހި ފެން ބޮޑުވެފައިވާއިރު ރާއްޖޭގެ އެކިހިސާބަށް ވިއްސާރަކޮށް ގުގުރުމާއެކު ބައެއް ރަށްރަށަށް ބޯކޮށް ވާރޭ ވެހޭނެ ކަމަށް މެޓް އޮފީހުން ލަފާކޮށްފައި ވެއެވެ.\nއެ އޮފީހުން ލަފާކޮށްފައިވާ ގޮތުގައި ދެކުނުގެ އަތޮޅުތަކަށް އިރާއި އިރު ދެކުނުން ގަޑިއަކު އަށް މޭލާ 18 މޭލާ ދެމެދުގެ ބާރުމިނުގައި އެހެން ހިސާބުތަކަށް ހުޅަނގު ދެކުނާއި ހުޅަނގުން ގަޑިއަކު ފަސް މޭލާއި 15 މޭލާ ދެމެދުގެ ބާރު މިނުގައި ވައި ޖެހޭނެ އެވެ. އަދި ވިލާގަނޑުގައި ގަޑިއަކު ގާތްގަޑަކަށް 35 މޭލަށް ވައި ގަދަވުން އެކަށީގެންވެ އެވެ.


Covid-19; miadhu fassivee 44 meehun | Wathan.mv ކޮވިޑް-19: މިއަދު ފައްސިވީ 44 މީހުން | Wathan.mv\nމިއަދު ދިވެހިރާއްޖެއިން ކޮވިޑް-19 އަށް ޓެސްޓުކުރުމަށް ނެގުނު 1،519 ސާމްޕަލްތަކުގެ ތެރެއިން ޕޮޒިޓިވްވެފައިވަނީ 44 މީހުންނެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިރޭ އާންމު ކުރި ތަފާސްހިސާބުތަކުން ދައްކުވައިދޭ ގޮތުގައި މިއަދު ޕޮޒިޓިވްވި މީހުންގެ ތެރެއިން 39 މީހުންނަކީ ދިވެހީންނެވެ. ބާކީ ތިބި ހަ މީހުންނަކީ ބިދޭސީންނެވެ.\nމިއަދު ޕޮޒިޓިވްވެފައިވަނީ އިއްޔެއާ އަޅާކިޔާއިރު މަދު އަދަދަކަށެވެ. އިއްޔެ ރާއްޖެއިން ފެނިފައިވަނީ ކޮވިޑް-19 ގެ 63 ކޭސްއެވެ.\nމިއަދު ޕޮޒިޓިވްވި ކޭސްތަކުގެ ތެރެއިން 40 ކޭސް ފެނިފައިވަނީ ގުރޭޓާ މާލޭ އޭރިއާ ސަރަހައްދުންނެވެ. ބާކީ ހަތަރު ކޭސް ފެނިފައިވަނީ އަތޮޅު ތެރޭ އެހެން ރަށްތަކުންނެވެ.\nމިއަދު ޕޮޒިޓިވްވި މީހުންނާއެކު ރާއްޖެއިން ޖުމްލަ ފެނުނު ކޭސްތަކުގެ އަދަދު މިވަނީ 10،398 އަށް އަރައިފައެވެ.\nއެޗްޕީއޭއިން ހާމަކުރި ގޮތުގައި މިއަދު 26 މީހުން ވަނީ ބަލިން ރަނގަޅުވެފައެވެ. ބަލިން ރަނގަޅުވި މީހުންގެ ޖުމްލަ އަދަދު މިހަރު ހުރީ 9،213 ގައެވެ.\nއެކްޓިވް ކޭސްތައް ނުވަތަ މިވަގުތު ބައްޔަށް ފަރުވާ ދެމުންދާ ކޭސްތަކުގެ ގޮތުގައި ތިބީ 1،1،44 މީހުންނެވެ. އޭގެ ތެރެއިން 79 މީހުންނަށް ފަރުވާ ދެމުން ދަނީ ހޮސްޕިޓަލުގައެވެ. އައިސޮލޭޝަން ފެސިލިޓީތަކުގައި ޖުމްލަ 516 މީހަކު އެބަ ތިއްބެވެ.\nމިހާތަނަށް ބަލީގައި މަރުވި މީހުންގެ އަދަދަކީ 34 އެވެ.\nދިވެހިރާއްޖެއިން އެންމެ ފުރަތަމަ ކޮވިޑް-19ގެ ކޭސްއެއް ފެނިފައިވަނީ މާޗް7ވަނަ ދުވަހުއެވެ. އޭގެ ފަހުން މާލެއިން އެންމެ ފުރަތަމަ ކޭސްއެއް ފެނިފައިވަނީ އޭޕްރިލް 15 ވަނަ ދުވަހުއެވެ. މި ކޭސްއާއިއެކު މާލެ ލޮކްޑައުން ކުރި ބަލި ފެތުރިގަތް ގޮތަށް ކޭސްތަކުގެ އަދަދު މަދު ވާން ފެށީ ޖޫން މަހުގެ ފަހުކޮޅަށެވެ.\nއެއާއިއެކު އެޅިފައިވާ ރައްކާތެރިކަމުގެ ގިނަ ފިޔަވަޅުތަކަށް ދޫދެވުމާއިއެކު އަނެއްކާވެސް ކޭސްތައް ދިޔައީ އިންތިހާއަށް އިތުރުވެގެންނެވެ.\nމިދިޔަ ދެ މަސް ދުވަސް ތެރޭ ކޭސްތައް ފެނުނު މިންވަރު އިތުރުވުމަށްފަހު އަނެއްކާވެސް މިވަނީ ކޭސްތައް މަދުވާން ފަށައިފައެވެ. އެހެންނަމަވެސް ކަމާބެހޭ ފަރާތްތަކުން ކޭސްތައް އިތުރުވެދާނެކަމަށް ބަލައި އަދިވެސް ދަނީ ފަރުވާކުޑަކޮށްނުލުމަށް ރައްޔިތުންނަށް އިރުޝާދު ދެމުންނެވެ.


SunOnline: Rihi medal karah mahaali anhen volley team ah hoonu maruhabaa eh\ndate_range ބުރާސްފަތި 09 ޖުލައި 2020\nރިހި މެޑަލް ކަރަށް މަހާލި އަންހެން ވޮލީ ޓީމަށް ހޫނު މަރުހަބާއެއް!\nޢަބްދުﷲ އައިމަން 16 Nov 2019, 11:43\nސެންޓްރަލް ޒޯން މުބާރާތުގެ ރިހި މެޑަލް ހޯދި ގައުމީ އަންހެން ވޮލީ ޓީމު ރާއްޖެ އައުމުން ހޫނު މަރުހަބާއެއް ވަނީ ކިޔައިފަ --- ފޮޓޯ// މަހްލޫފް ޓްވިޓާ\nބަންގަލަދޭޝްގައި ކުރިއަށްދިޔަ އޭވީސީ ސީނިއާ ވިމެންސް ސެންޓްރަލް ޒޯން ވޮލީބޯލް ޗެމްޕިއަންޝިޕްގައި ރިހި މެޑަލް ކަރަށް މަހާލައި ގައުމި ފަޙުރުވެރިކޮށްދިން ގައުމީ އަންހެން ވޮލީ އެނބުރި ރާއްޖެ އައުމުން ހޫނު މަރުޙަބާއެއް ކިޔައިފި އެވެ.\nވޮލީއިން ރާއްޖޭގެ އަންހެން ޓީމެއް ހޯދި އެންމެ ބޮޑު ކާމިޔާބީއެއް ހޯދުމަށް ފަހު ރޭ ޓީމު ރާއްޖެއަށް އައިސްފައިވާ އިރު، ވެލާނާ އިންޓަނޭޝަނަލް އެއަރޕޯޓުން ޓީމަށް މަރުޙަބާ ކިޔާފައި ވަނީ ޔޫތު މިނިސްޓަރު އަހްމަދު މަހްލޫފް އަދި ވޮލީ އެސޯސިއޭޝަނުގެ އިންތިހާބީ ރައީސް މުހައްމަދު ލަތީފް އެވެ.\nމިފަހަރުގެ މުބާރާތުގައި ރާއްޖެއިން ޖުމްލަ ފަސް މެޗު ކުޅެފައިވާއިރު، ތިން މެޗުން ވަނީ މޮޅުވެފަ އެވެ. ބާކީ ދެ މެޗުން ޓީމު ވަނީ ބަލިވެފަ އެވެ. މުބާރާތުގެ ފުރަތަމަ މެޗުން ރާއްޖެ މޮޅުވީ ކިރްގިސްތާނާ ވާދަކޮށް ފޯރިގަދަ ކުޅުމަކަށް ފަހު 3-2 ސެޓުންނެވެ. އެ އަށް ފަހު މުބާރާތް ބާއްވާ ބަންގްލަދޭޝްގެ އިތުރުން އަފްގާނިސްތާންގެ މައްޗަށް ރާއްޖޭން ކުރިހޯދީ ސީދާ ތިން ސެޓުންނެވެ.\nއެއަށް ފަހު ގުރޫޕް ސްޓޭޖުގެ ފަހު މެޗާއި ފައިނަލް މެޗުން ނޭޕާލް އަތުން ރާއްޖެ ވަނީ ތިން ސެޓުން ބަލިވެފަ އެވެ. ބޮޑެތި ގޮންޖެހުންތަކަކާ އެކު ވެސް މުބާރާތަށް ރާއްޖެ ގޮސް ދެއްކި ކުޅުމަށް ތައުރީފް ކުރައްވަމުން ކުޅިވަރާ ބެހޭ ވަޒީރު އަހުމަދު މަހްލޫފް ވިދާޅުވީ، މި ކާމިޔާބީ އަކީ ކުޅުންތެރިން ކުރި ބުރަ މަސައްކަތްތަކުގެ ނަތީޖާ ކަމަށެވެ.\n"އޭވީސީ ސެންޓްރަލް ޒޯނުގައި މޮޅު ކުޅުމެއް ދައްކައި، ރިހި މެޑަލް ހޯދި ރާއްޖޭގެ ގައުމީ އަންހެން ވޮލީ ޓީމަށް ފަށްފަށުން މަރުހަބާ ދަންނަވަން. މިއީ ކުޅުންތެރިން މި ނަތީޖާ ނެރެން ކުރި ބުރަ މަސައްކަތުގެ ފޮނި ނަތީޖާ." މަހްލޫފް ޓީމަށް މަރުހަބާ ދަންނަވަމުން ކުރެއްވި ޓްވީޓެއްގައި ވިދާޅުވެފައިވެ އެވެ.\nގައުމީ ޓީމު މި މުބާރާތަށް ތައްޔާރުވީ ކޯޗު އަހުމަދު އަދީލް (ބޭބެ)ގެ އިރުޝާދުގެ ދަށުންނެވެ. އެކަމަކު މުބާރާތުގައި ޓީމަށް ބެންޗުގައި އިރުޝާދު ދިނީ ބޭބެގެ އެހީތެރިކަމާ އެކު އެސިސްޓަންޓް ކޯޗު މުހައްމަދު ފައިސަލް އެވެ. ބޭބެ އަށް ބެންޗުގައި އިނދެ ޓީމަށް އިރުޝާދު ނުދެވެނީ މުބާރާތަށް ފޮނުވި ދެ ޓީމު ލިސްޓުގެ ތެރެއިން އޭވީސީން ބަލައިގަތް ޓީމު ލިސްޓުގައި ކޯޗެއްގެ ގޮތުގައި ބޭބެގެ ނަން ނެތުމުންނެވެ.\nރާއްޖެއިން މިފަހަރުގެ ސީނިއާ ފިރިހެން ސެންޓްރަލް ޒޯނުގެ މުބާރާތުގައި ވެސް ވަނީ މޮޅު ކުޅުމެއް ދައްކައި މުބާރާތުގެ ތިން ވަނަ ހޯދައިފަ އެވެ. މިއަހަރަކީ ވޮލީއިން ރާއްޖެއަށް ކާމިޔާބު އަހަރެކެވެ. އެގޮތުން ރާއްޖެއިން ވަނީ އަންނަ އަހަރުގެ އަންހެން ސެންޓަރްލް ޒޯން މުބާރާތް ބާއްވަން ކުރި ބިޑު ވެސް ކާމިޔާބު ކޮށްފަ އެވެ.\nސެންޓްރަލް ޒޯން ވޮލީ ޗެމްޕިއަންޝިޕް\nހުރާގެ ވޮލީ ކޯޓުގެ މަސައްކަތް ނިންމާލައިފި\nސްކޫލު އަޅަން ނެގި ވޮލީކޯޓުގެ ބަދަލުގައި އިތުރު ތިން ކޯޓު\nގައުމީ ފިރިހެން ވޮލީ ޓީމު ސާބިއާއަށް ފުރައިފި


West Brom kolhah fas goal jahai City thaavaluge ehvana ah - Dhiyares\nގޯލަށްފަހު ގުންޑޯގަން އުފާ ފާޅުކުރަނީ/ ފޮޓޯ: ގެޓީ އިމޭޖްސް\nޕެޕް ގާޑިއޯލާގެ އިރުޝާދުގެ ދަށުން މޮޅު ކުޅުމެއް ދައްކަމުން އަންނަ މެންޗެސްޓާ ސިޓީން ވެސްޓް ބްރޮމާ ދެކޮޅަށް މޮޅު ކުޅުމެއް ދައްކައި، 5-0 ގެ ނަތީޖާއަކުން މޮޅުވެ ޕްރިމިއާ ލީގުގެ ތާވަލުގެ އެއްވަނައަށް ޖެހިލައިފިއެވެ.\nތާވަލުގެ އެއްވަނަ ލިބުނު ނަމަވެސް ގާޑިއޯލާ ބުނެފައިވަނީ އޭނާ ތާވަލަށް ނުބަލާ ކަމަށެވެ. ވެސްޓް ބްރޮމް މެޗުގައި ގާޑިއޯލާގެ ޓީމުން ދެއްކި މޮޅު ކުޅުމަށް ބަލާއިރު އެ މެޗުގައި5ލަނޑަށްވުރެ ގިނަ ލަނޑު ކާމިޔާބުކުރުމުގެ ފުރުޞަތު އެ ޓީމަށް އޮތެވެ. ސިޓީއަކީ މި ސީޒަނުގެ މިހާތަނަށް ތާވަލުގެ އެއްވަނައަށް އެރި9ވަނަ ޓީމެވެ.\nއިކޭ ގުންޑޯގަންވަނީ އޭނާ ދަމަހައްޓަމުންދާ މޮޅު ކުޅުން ދަމަހައްޓައި ރޭގެ މެޗުގައިވެސް2ލަނޑު ކާމިޔާބުކޮށް ގާޑިއޯލާގެ ތާރީފު ހޯދާފައެވެ. އޭނާއާ ގުޅޭ ގޮތުން ގާޑިއޯލާ ބުނީ ގުންޑޯގަނަކީ އާދަޔާޚިލާފު އިސްތިސްނާއީ ފެންވަރުގެ މޮޅު ކުޅުންތެރިއެއް ކަމަށެވެ.\nރޭގެ މެޗުގައި ސިޓީގެ މުހިއްމު މިޑްފީލްޑަރު ކެވިން ޑެ ބުރުޔެން ދަނޑުމަތިން ފެނިފައިނުވި ނަމަވެސް އެކަމުގެ އަސަރެއް ނުފެނެއެވެ. ރޭގެ މެޗަކީ އެ ޓީމު ކުޅެމުންދާ ހުރިހާ މުބާރާތެއް ހިމެނޭ ގޮތަށް ޖެހިޖެހިގެން ހޯދި 11 ވަނަ މޮޅެވެ.\nރޭގެ މެޗުގައި އެ ޓީމަށް ގޯލު ކާމިޔާބުކޮށްދިން ކުޅުންތެރިންނަކީ އިލްކޭ ގުންޑޯގަންއާއި ކަންސެލޯއާއި މަހެރޭޒްގެ އިތުރުން ރަހީމް ސްޓާލިންއެވެ.\nޕްރިމިއަރ ލީގް ފުޓުބޯޅަ މެންޗެސްޓާ ސިޓީ\nޝެފީލްޑު ބަލިކޮށް ލިވަޕޫލުން ގަދަ ހަތަރެއްގެ އުންމީދު އާކޮށްފި\nޕެޕް ގާޑިއޯލާ ތާރީޚުގެ ތެރެއަށް، މެންޗެސްޓާ ސިޓީއަށް ތާރީޚީ ކާމިޔާބެއް


އެމެރިކާ އިންތިހާބު: އެމެރިކާ ގިނަ ރައްޔިތުން ނިއުޒީލެންޑަށް ދިރިއުޅުން ބަދަލުކުރަން ބޭނުންވެފައި – Dhen.mv\nޢާއިޝަތު ނުޒުހާ November 5, 2020 - 12:52 pm\nއެމެރިކާގެ ރިޔާސީ އިންތިހާބުގައި ޑޮނާލްޑް ޓްރަމްޕް އަށް ކާމިޔާބު ލިބިއްޖެނަމަ އެމެރިކާގެ އެތަކެއް ހާސް ބަޔަކު ނިއުޒީލެންޑަށް ދިރިއުޅުން ބަދަލުކުރުމަށް ނިންމައިފިއެވެ.\nރިޕޯޓުތައް ބުނާ ގޮތުގައި މި ހަފްތާގެ އާދިއްތަ ދުވަހުން ފެށިގެން 45 ހާހަށް ވުރެ ގިނަ އެމެރިކާގެ ރައްޔިތުން ވަނީ ނިއުޒީލެންޑުގެ އިމިގްރޭޝަން ވެބްސައިޓަށް ޒިޔާރަތްކޮށް ދިރިއުޅުން ބަދަލުކުރަން ބޭނުންވާ ކަން ހާމަކޮށްފައެވެ.\nއެގޮތުން މީގެ ތެރެއިން ގިނަ ބަޔަކު ޓްރަމްޕް އަލުން ވެރިކަމަށް ހޮވިއްޖެނަމަ ވާނެ ގޮތަކާއި ޓްރަމްޕްގެ އިތުރު ވެރިކަމެއްގައި ކޮވިޑް19 ގެ ބަލިމަޑުކަން އެމެރިކާގައި ކޮންޓްރޯލް ނުވެދާނެ ކަމުގެ ބިރު ހީވެފައިވާ ކަމުގައި ވެސް ރިޕޯޓުތައް ބުނެއެވެ.\n"ސްޓަފް" އިން ރިޕޯޓުކޮށްފައިވާ ގޮތުގައި ބުދަ ދުވަހުގެ މެންދުރު ފަހުން ފެށިގެން ނިއުޒީލެންޑުގެ އެކްސެންޓް ހެލްތް ރިކްރޫމެންޓަށް ވަނީ، ނިއުޒީލެންޑަށް ދިރިއުޅުން ބަދަލުކުރަން ބޭނުންވާ އެމެރިކާގެ 200 އަށް ވުރެ ގިނަ ސިއްހީ ހިދުމަތްތެރިންގެ ފޯމު ލިބިފައެވެ. މިއީ މި ކުންފުންޏަށް އާންމުކޮށް ލިބޭ އެޕްލިކޭޝަންތަކުގެ ދެ ގުނަ އަދަދެކެވެ.\nއެމެރިކާގެ އިންތިޚާބީ ޤަވާއިދުގެ މަތިން ރައީސް ކަމަށް ކުރިމަތި ލައްވާ ކެނޑިޑޭޓަކު ޖުމްލަ 270 އިލެކްޓޯރަލް ކޮލެޖް ވޯޓް ހޯއްދަވަން ޖެހެއެވެ. މިހާތަނަށް އިޢުލާން ކޮށްފައިވާ ވޯޓްތަކުން ދައްކާގޮތުގައި ޓްރަންޕަށް ލިބިވަޑައިގެންފައިވަނީ، 214 އިލެކްޓޯރަލް ވޯޓެވެ. އެންމެ ފަހުގެ ނަތީޖާތަކާއެކު ބައިޑަން އުޅުއްވަނީ 264 އިލެކްޓޯރަލް ވޯޓާއެކު ކުރީގައެވެ.\nނިއުޒީލެންޑު އެމެރިކާ ރިޔާސީ އިންތިހާބު


England aai France adhi Portugal ah rangalhu feshumeh | Mihaaru\nޕޯޗުގަލްގެ ޔާއޯ ފެލިކްސް (ވ) ކްރޮއޭޝިއާ ގޯލަށް ބޯޅަ ފޮނުވާލަނީ.-- ފޮޓޯ: އޭއެފްޕީ\nއިންގްލެންޑާއި ފްރާންސް އަދި ޕޯޗުގަލަށް ރަނގަޅު ފެށުމެއް\n06 ސެޕްޓެމްބަރ 2020 - 09:29\nލަންޑަން (ސެޕްޓެމްބަރު 6) - ޔުއެފާ ނޭޝަންސް ލީގުގެ ދެ ވަނަ މުބާރާތުގައި ކުޅުނު ފުރަތަމަ މެޗުތަކުން ޗެމްޕިއަން ޕޯޗުގަލް އަދި އިންގްލެންޑާއި ފްރާންސްގެ މޮޅުވެއްޖެ އެވެ.\nރަށުން ބޭރުގައި އިންގްލެންޑުން އައިސްލެންޑްގެ މައްޗަށް ކުރި ހޯދީ 1-0 އިންނެވެ. ސްވިޑަން ދަނޑުގައި ފްރާންސް މޮޅުވީ 1-0 އިންނެވެ. އަދި އަމިއްލަ ދަނޑުގައި ކްރޮއޭޝިއާ އަތުން ޕޯޗުގަލް މޮޅުވީ 4-1 އިންނެވެ.\nއަައިސްލެންޑް ދަނޑުގައި ކުޅުނު މެޗުގައި އެ ޓީމުގެ ފަރާތުން ރަނގަޅު ޑިފެންސިވް ކުޅުމެއް ފެނިގެންދިޔަ އެވެ. މެޗުގެ 70 ވަނަ މިނިޓްގައި އިންގްލެންޑްގެ ކަނާތު ބެކް ކައިލް ވޯކާ އަށް ދެ ވަނަ ރީނދޫ ކާޑާ އެކު ރަތް ކާޑު ދެއްކި އެވެ.\nއެއް ކުޅުންތެރިއަކު މަދުކޮށް ކުޅެން ޖެހުނު ނަމަވެސް އިންގްލެންޑުން އެޓޭކްކޮށްގެން ލަނޑު ޖެހި އެވެ. މި ގޯލަކީ މެޗުގެ އިތުރު ވަގުތުގެ ފުރަތަމަ މިނިޓްގައި ލިބުނު ޕެނަލްޓީ އަކުން ރަހީމް ސްޓާލިން ޖެހި ގޯލެކެވެ. މި ޕެނަލްޓީ ލިބުނީ ސްޓާލިން ޖެހި ބޯޅައެއް ދިފާއުކުރަން އައިސްލެންޑްގެ ޑިފެންޑަރު ސްވެރީ އިންގަސަން އަތްލުމުންނެވެ. އިންގްލެންޑަށް ޕެނަލްޓީ ދިނުމުގެ އިތުރުން ރެފްރީ ވަނީ އިންގަސަން އަށް ދެ ވަނަ ރީނދޫ ކާޑާ އެކު ރަތް ކާޑު ދައްކައިފަ އެވެ.\nރޭ ފްރާންސް ކުޅުނު މެޗުގެ ތެރެއިން ގްރީޒްމަން ޕެނަލްޓީ ފޮނުވާލަނީ.-- ފޮޓޯ: އޭއެފްޕީ\nނަތީޖާ ހަމަހަމަ ކުރަން އައިސްލެންޑަށް ރަނުގެ ފުރުސަތެއް ލިބުނެވެ. އިންގްލެންޑްގެ ޖޯ ގޯމޭޒް އައިސްލެންޑްގެ ކުޅުންތެރިއަކަށް އޭރިއާ ތެރެއިން ފައުލުކުރުމުން ލިބުނު ޕެނަލްޓީ އަކުން ބާހީރް ބިޔާންސަން ޖެހި ބޯޅަ ދިޔައީ ހުރަސްދަނޑި މަތިންނެވެ.\nއަނިޔާގެ ސަބަބުން ކްރިސްޓިއާނޯ ރޮނާލްޑޯ ނުލައި ރޭގެ މެޗުގައި ކުޅުނު ޕޯޗުގަލްގެ ލަނޑުތައް ޖަހައިދިނީ ޔާއޯ ކަންސެލޯ، ޑިއޯގޯ ޔޮޓާ، ޔާއޯ ފެލިކްސް އަދި އަންޑްރޭ ސިލްވާ އެވެ. ކްރޮއޭޝިއާގެ ހަމައެކަނި ލަނޑު ޖެހީ މެޗުގެ އިތުރު ވަގުތުގައި ބްރޫނޯ ޕެޓްކޮވިޗް އެވެ. ޕެޓްކޮވިޗަކީ ދެ ވަނަ ހާފުގައި ބަދަލެއްގެ ގޮތުގައި ކުޅެން އެރި ކުޅުންތެރިއެކެވެ.\nސްވިޑަން ދަނޑުގައި ފްރާންސް މޮޅުކޮށްދިން ލަނޑު ޖެހީ ކީލިއަން އެމްބާޕޭ އެވެ. ފްރާންސަށް ލަނޑު ޖަހަން ގިނަ ފުރުސަތުތަކެއް ލިބިގެންދިޔަ މި މެޗުގެ ދެ ވަނަ ހާފްގައި އޮންޓޮއިން ގްރީޒްމަން އަތުން ވަނީ ޕެނަލްޓީ އެއް ބޭކާރުވެފަަ އެވެ. މިއީ ފްރާންސްގެ އެންތަނީ މާޝިއަލް އަށް ސްވިޑަންގެ ވިކްޓަ ލިންޑެލޮފް ކުރި ފައުލަކަށް ރެފްރީ ދިން ޕެނަލްޓީ އެކެވެ.\nޔޫރޯ ކޮލިފައިންގައި ގަދަ ބާރުތަކަށް މުހިއްމު މޮޅުތަކެއް


ދައުލަތުގެ އަހަރީ ބަޖެޓް | ދައުލަތުގެ މާލިއްޔަތުގެ ގަވާއިދު\n3.01 ދައުލަތުގެ އަހަރީ ބަޖެޓް\nކޮންމެ މާލީ އަހަރެއް ފެށުމުގެ ލަސްވެގެން2(ދޭއް) މަސްދުވަސް ކުރިން ދައުލަތުގެ އަންދާޒާ ބަޖެޓް ތައްޔާރުކޮށް މިނިސްޓަރު ރައްޔިތުންގެ މަޖިލީހަށް ހުށަހަޅަންވާނެއެވެ. އަދި ރައްޔިތުންގެ މަޖިލީހުން މި ބަޖެޓް ފާސްކުރުމަށްފަހު ކިޔާނީ "ދައުލަތުގެ އަހަރީ ބަޖެޓް" މިހެންނެވެ.\nދައުލަތުގެ އަހަރީ ބަޖެޓުގައި ލޯންސް އެންޑް ކެޕިޓަލް ވަރކްސް ފަންޑުން ކެޕިޓަލް ޚަރަދު ކުރުމުގެ ހުއްދައާއި، ކޮންސޮލިޑޭޓަޑް ރެވެނިއު ފަންޑުން ރިކަރަންޓް ޚަރަދު ކުރުމުގެ ހުއްދަ ދެވޭނެއެވެ.\nސަރުކާރުގެ މަސްއޫލު އޮފީސްތަކާއި އެ އޮފީސްތަކުގެ ދަށުގައިވާ ތަންތާނގެ ޓްރަސްޓް އެކައުންޓުތަކުން ކުރެވޭ ޚަރަދާއި ލިބޭ އާމްދަނީގެ އަންދާޒާއެއް ކަނޑައަޅާފައިވާ ނަމޫނާއަކާ އެއްގޮތަށް ތައްޔާރުކޮށް މަސްއޫލު އޮފީހުގެ އަހަރީ ބަޖެޓުގައި ހިމަނަންވާނެއެވެ.\nދައުލަތުގެ ކޮންމެ އޮފީހަކުން އެ އަހަރަކަށް އަންދާޒާ ކުރެވިފައިވާ އާމްދަނީގެ ޚުލާޞާއަކާއި ރިކަރަންޓް ޚަރަދުތަކާއި، ކެޕިޓަލް ޚަރަދުތަކަށް އަންދާޒާކުރެވޭވަރު ދައުލަތުގެ އަހަރީ ބަޖެޓުގައި ހިމަނަންވާނެއެވެ. މީގެ އިތުރުން ދައުލަތުގެ އޮފީސްތަކުން ކުރުމަށް ހަމަޖެހިފައިވާ ބޮޑެތި ރިކަރަންޓް ޚަރަދުތަކާއި، ކެޕިޓަލް ޚަރަދުތަކާބެހޭ ތަފުސީލާއި، ލޯނުގެ ގޮތުގައި ދޫކުރުމަށް ހަމަޖެހިފައިވާ ފައިސާއާބެހޭ ތަފުސީލު ދައުލަތުގެ އަހަރީ ބަޖެޓުގައި ހިމަނަންވާނެއެވެ.


"UFAA EURO Quiz 2020" Mirey fashanee | ungoofaaru.com\nބަނޑޭރިގަނޑު/ޚަބަރު/“އުފާ ޔޫރޯ ކްއިޒް 2020” މިރޭ ފަށަނީ\n0 184 މިނެޓެއް ނުވަނިސް ކިޔާލެވޭ\nމިރޭ ފެށުމަށް ހަމަޖެހިފައިވާ “ޔޫރޯ 2020” މުބާރާތާއި ގުޅުވައިގެން އުނގޫފާރު ފޯސްޓަރިންގ އެވެއަރނަސް އެސޯސިއޭޝަން (އުފާ) އިން ބާއްވާ ކްއިޒް މިރޭ ފެށޭނެއެވެ.\nކްއިޒް އާއި ބެހޭ ގޮތުން އުނގޫފާރު ޑޮޓްކޮމް އަށް މައުލޫމާތު ދެއްވަމުން އުފާގެ ސްޕޯރޓްސް ޑައިރެކްޓަރ މުހައްމަދު އިމްރާން (ދަގަނޑޭ) ބުނީ މިކްއިޒަކީ ކޮވިޑްގެ މިހާލަތުގައި ޔޫރޯ ކުރިއަށްދާއިރު ގޭގައި ތިބެގެންވެސް ޔޫރޯޯ މުބާރާތުގެ ފޯރި ގަދަ ކޮށްލުމުގެ ގޮތުން ކުރިއަށް ގެންދާ ކްއިޒެއް ކަމަށެވެ. އަދި ހަމަ އެއާއެކު ޔޫރޯ ފުޓްބޯޅަ މުބާރާތުގެ މައުލޫމާތު މި މުބާރާތަށް އަދި ފުޓުބޯޅައަށް ލޯބިކުރާ ފަރާތްތަކުގެ މެދުގައި ހުރީ ކިހާ މިންވަރަކަށްތޯ ބަލާ މިމައުލޫމާތުތައް ތާޒާ ކޮށްލާ މިފަދަ ކަންކަމަށް ހޭލުންތެރިކަން އިތުރުކޮށްލުން ވެސް މިކަމުގެ ތެރޭގައި ހިމެނޭ ކަމަށެވެ.\n“މީގެ ކުރީ ފަހަރު ތަކުގައި މިފަދަ މުބާރާތްތައް އަޅުގަނޑުމެން މިބަލަނީ ބޮޑުސްކްރީން ބަހައްޓައިގެން ބޮޑެތި ހޯލްތަކުގައި، ނޫނީ އޯޕެން ތަންތަނުގައި ވަރަށް ފޯރީގަ. ނަމަވެސް ކޮވިޑްގެ މިހާލަތުގައި އެއީކީ ރައްކާތެރި ކަމެއްނޫން މިފަހަރު ކުރިއަށް ގެންދާކަށް. އެހެންވެ ގޭގައި ތިބެގެން މެޗުތައްބަލާއިރު ފޯރިގަދަ ކޮށްލުމުގެ ގޮތުން ކުރިއަށްގެންދާ ކްއިޒެއްމީ” ދަގަނޑޭ ބުންޏެވެ.\nމި ކުއިޒް ކުރިއަށް ގެންދިއުމަށް ހަމަޖެހިފައިވާ ގޮތަކީ މުބާރާތް ނިމެންދެން ކޮންމެ ރެއަކުވެސް5ސުވާލު ގެނެސްދޭ ގޮތަށެވެ. އަދި އެ ރެއަކުވެސް ގެނެސްދެވޭ5ސުވާލަށް ޖަވާބުދޭ އެންމެންގެ މެދުގައި ގުރުއަތެއްލައި ގުރުއަތުން ހޮވޭ ފަރާތަކަށް ލެވިސްޓާ ކޮފީ ދަޅެއް އިނާމަކަށް ލިބޭ ގޮތަށެވެ. އަދި މުޅި މުބާރާތުގެ ސުވާލުތައް ރަގަނޅު ކުރައްވާ ފަރާތްތަކުގެ މެދުން އެއްވަނަ އަށް އަންނަ ފަރާތަކަށް 1000.00 (އެއްހާސް ރުފިޔާ) ގެ ފައިސާގެ އިނާމެއް ލިބޭ ގޮތަށެވެ.\nދަގަނޑޭ އިތުރަށް ބުނީ މިއީ މިވަގުތައް ކަނޑައެޅިފައިވާ އިނާމުތަކާއި ހޮވުމަށް ހަމަޖެހިފައިވާ ވަނަތައް ކަމަށާއި މަސައްކަތް މިކުރަނީ އިތުރު ވަނަތަކާއި އިނާމު މި ކްއިޒައް ހޯދާއި ހަމަޖެއްސޭތޯ ކަމަށެވެ.\n“އުފާ ޔޫރޯ ކްއިޒް 2020” ގެ ސުވާލުތައް ގެނެސްދިނުމަށް ހަމަޖެހިފައިވަނީ އުނގޫފާރު ޑޮޓްކޮމްގެ ވެބްސައިޓް އަދި ފޭސްބުކް ޕޭޖް މެދުވެރިކޮށެވެ.\nއުފާ ޔޫރޯ ފުޓްބޯޅަ މުބާރާތް


Gaumee Mubaarthuge Champion kan ves DSC ah\nގައުމީ މުބާރާތްވެސް ޑީއެސްސީއަށް\nޑީއެސްސީއަށް މުބާރާތުގެ ތަށި ރައީސް އިބްރާހިމް މުހައްމަދު ސޯލިހް ހަވާލު ކޮށްދެއްވަނީ --- ފޮޓޯ: ރައީސް އޮފީސް\nއެންމެ ފަހުގެ ޗެމްޕިއަން ޕޮލިސް ކުލަބުގެ މައްޗަށް 3-2 ސެޓުން ފައިނަލުގައި ކާމިޔާބު ހޯދައި ގައުމީ މުބާރާތުގެ ޗެމްޕިއަންކަން ވެސް ދިވެހި ސިފައިންގެ ކުލަބު (ޑީސެސީ) އިން ހޯދައިފި އެވެ.\nގައުމީ މުބާރާތުގެ ކުރިން، ބޭއްވި ގައުމީ ލީގްގެ ޗެމްޕިއަންނުންނަކީ ވެސް ޑީއެސްސީ އެވެ. އެ މުބާރާތުގެ ވެސް ރަނަރަފް ޓީމަކީ ޕޮލިސް ކުލަބެވެ. ރޭ ކުޅުނު ފައިނަލު މެޗުގެ ފުރަތަމަ ސެޓް ޕޮލިސް ކާމިޔާބު ކުރީ 12 ޕޮއިންޓްގެ ބޮޑު ލީޑަކުންނެވެ. އެ ސެޓް ކާމިޔާބު ކުރީ 25-13 އިންނެވެ. ދެ ވަނަ ސެޓް ދިޔައީ ވަރަށް ވާދަވެރިކޮށެވެ. ދެ ޓީމުން ކުރެ އެއްވެސް ޓީމަކަށް ބޮޑު ލީޑެއް ނެގޭ ގޮތެއް ނުވި އެވެ. ޕޮއިންޓްގެ ގޮތުން ވެސް ގާތްގާތުގައި ދިޔަ ސެޓް ޑީއެސްސީން ކާމިޔާބު ހޯދީ 28-27 ންނެވެ.\nތިން ވަނަ ސެޓްގައި ޑީއެސްސީގެ ކުޅެމުން ދިޔައީ އިތުބާރާއެކު އެ ސެޓް ފެށިގެން އެ ޓީމުން ލީޑް ކުރަމުން ދިޔަ އެވެ. ސެޓް އެ ޓީމުން ކާމިޔާބު ކުރީ 25-22 ންނެވެ. ހަތަރު ވަނަ ސެޓް ދިޔަ ގޮތުން އިތުރަށް ފޯރި ގަދަވި އެވެ. ސެޓްގެ ކުރީ ކޮޅު ޑީއެސްސީން ލީޑް ގައި ހިފެހެއްޓި ނަމަވެސް، ޕޮލިސް ކުލަބުން ކުޅުން ރަނގަޅުކޮށް އެ ޓީމު ކޮޅަށް ނަތީޖާ އަނބުރާލި އެވެ. އެ ސެޓް ޕޮލިސް ކުލަބުން ކާމިޔާބު ކުރީ 25-22 ންނެވެ.\nނަތީޖާ ނެރުމަށް ފަސް ވަނަ ސެޓަކަށް ގޮސް ކުޅުނު ސެޓްގައި، ނަތީޖާ ދިޔައީ ވަރަށް ވާދަވެރި ކޮށެވެ. ސެޓް 13-13 އިން އެއްވަރުވެ އިތުރަށް ފޯރިގަދަ ވި އެވެ. އެހެންނަވެސް ޑީއެސްސީން އިތުރު ދެ ޕއޮިންޓް ހޯދައި 15-14 އިން މެޗު ކާމިޔާބު ކުރި އެވެ.\nމެޗުގެ މޮޅު ކުޅުންތެރިޔަކަށް ހޮވުނީ ޑީއެސްސީގެ ކެޕްޓަން އަހްމަދު އަބްދުލް ކަރީމް (ލޯންގޭ) އެވެ. މުބާރާތުގެ އެންމެ މޮޅު ކުޅުންތެރިޔަކަށް ހޮވުނީ ޑީއެސްސީގެ އާދަމް ނަސީމް (އެޑަމް) އެވެ. އެންމެ މޮޅު ބިދޭސީ ކުޅުންތެރިޔަކީ މުބައްޝަރު ރަޒާ އެވެ.


ފަސޭހައިން މޫޑީވޭތަ؟ މޫޑް ރަނގަޅު ކޮށްލަން ދޮންކެޔޮވަކެއް ކާލާ!\nމޫޑް ރަނގަޅުކޮށްލަން ދޮންކެޔޮވަކެއް ކާލާ\nސިކުނޑިއަށް ލުއިކަން ގެނެސްދޭ\nދޮންކެޔޮ ކެއުމުން އުފާވެރިކަން އިހުސާސް ކޮށްދޭ\n4 މެއި 2020 | ހޯމަ 09:04\nނެޗުރަލް ފުޑް ސީރީޒް\nދޮންކޭލަކީ އޭގައި ހަށިގަނޑަށް ފައިދާ ހުރި ގިނަ މާއްދާތައް އެކުލެވިގެންވާ މޭވާގެ ބާވަތެކެވެ. ދުނިޔޭގެ ހުރިހާ ގައުމެއްގައިވެސް ދޮންކޭލަކީ އެންމެ ގިނައިން ކެއުމަށް ބޭނުންކުރާ އެއް މޭވާއެވެ.\nސަބަބުތަކެއް ނެތިއެއްނޫނެވެ. ދޮންކޭލުގެ ރަހަ މީރުވެފައި، އެހެން މޭވާތަކާއި ޚިލާފަށް ބުރަ މަސައްކަތެއް ނުކޮށް ކޮންމެ ތަނެއްގައި ހުރެގެންވެސް ފަސޭހައިން ކާލެވޭނެ މޭވާއަކަށް ވާތީއެވެ.\nދޮންކޭލުން ހަށިގަނޑަށް ލިބޭ ފައިދާތަކަށް ބަލާއިރު އެއީ ޑިޕްރެޝަން އަށް ފަރުވާއެކެވެ. ދޮންކޭލުގައި ހިމެނޭ ބައެއް މާއްދާތަކުގެ ސަބަބުން މީހާގެ ސިކުނޑިއަށް ލުއިކަން ގެނެސްދެއެވެ. އެހެން ކަމުން މީހާގެ މޫޑް ރަނގަޅުވެ ހިތްހަަމަ ޖެހުމާއި އުފާވެރިކަން އިހުސާސް ކުރެވެއެވެ. އަދި ވިސްނުން ތޫނުފިލި ކޮށްދިނުމަށްވެސް އެހީތެރިވެދެއެވެ.\nދޮންކޭލަކީ ހަށިގަނޑުގައި ހަކަތަ އިތުރު ކޮށްދޭ ގިނަ މާއްދާތަކެއް އެކުލެވޭ މޭވާއެކެވެ. ދޮންކެޔޮ ކެއުމުން ގައިގައި ވަރުޖެހި ހެލިފެލިވެ އުޅުމަށް އެހީއަކަށް ވެދެއެވެ. މީގެ އިތުރުން ލޭގެ ޕްރެޝަރު ދަށް ކުރުމަށް ވެސް ދޮންކޭލުން އެހީތެރިވެދެއެވެ. އަދި ހަށިގަނޑުގައި ލޭ އިތުރުކޮށްދީ ދިފާއީ ނިޒާމް ވަރުގަދަ ކޮށްދެއެވެ. ހިތުގެ ދުޅަހެޔޮކަން ރަނގަޅު ކުރުމަށާއި ކެންސަރުން ރައްކާތެރިވުމަށް ވެސް ދޮންކޭލުން އެހީތެރިވެދެއެވެ.\nމޯނިން ސިކްނަސް ދިމާވާ މީހުންނަށްވެސް ދޮންކޭލަކީ ޚާއްސަ ފަރުވާއެކެވެ. ސިއްހަތާއި ބެހޭ މާހިރުން ވިދާޅުވާގޮތުގައި ކޮންމެ ދުވަހަކު ދޮންކެޔޮ ކެއުމަކީ ފުރިހަަމަ ސިއްހަތެއްގައި ހުރުމަށް ވަރަށް މުހިއްމު ކަމެކެވެ.\nދޮންކޭލުގެ އެތައް ވައްތަރެއް ހިމެނެއެވެ. އޭގޭތެރޭގައި ބޮންތި ރަތް ކެޔޮ. މާޅޮސްކެޔޮ، ފުސްކެޔޮ، ބަޓަރ ކެޔޮ މިހެންގޮސް ފަތާރު ވައްތަރުގެ ކެޔޮ ހިމެނެއެވެ. ދޮންކޭލަކީ ރާއްޖޭގައި ފަސޭހައިން ހެއްދޭ މޭވާގެ ބާވަތެއްވެސް މެއެވެ.


2018 ah Tharaggee "muizu" kuraanan | Bithufangi\n2018 އަށް ތަރަށްޤީ މުއިޒު ކުރާނަމެވެ\n2013 ވަނަ އަހަރު ރައީސް ޔާމީން، ރައީސްކަމާއި ހަވާލުވެ ވަޑައިގަތްފަހުން ހޮޅިއެއް ވަޅުނުލާ، މަގެއް ހަދާނުލާ ރަށެއް ހއ. ތުރާކުނުން ސ އަތޮޅު ގަމާ ހަމަޔަށް ނެތޭ ބުންޏަސް ދޮގަކަށް ނުވާނެއެވެ. ދައުލަތުން އެތައް ބައިވަރު ހަރަދުތަކެއް ކޮށްގެން އެތައް ޒަމާނަކުން ރާއްޖެ ނުގެނެވުނު ތަރައްޤީ މިއޮއްގެން ދަނީ އަންނަމުންނެވެ. އުމްރާނީގޮތުން އެކަންޏެއް ނޫނެވެ. އިޖްތިމާއީގޮތުންނާ އިލްމީ ރޮގުންވެސްމެއެވެ. އަތު ފަތު ނުޖެހި ތަރައްޤީ މިހިރަގެން ފަތުއަޑުކިޔާފައި އަންނަނީއެވެ. ބަލަބަލާ ތިއްބާ ލޯކުރިމައްޗަށެވެ. ކަނު މީހަކަށްވެސް ދޮގުނުކުރެވޭނެ މިންވަރަށެވެ.\nނަމަވެސް ތަރައްޤީގެ މި ބަހާރު މޫސުމުގައިވެސް ވިހަގަދަ ކަށި ގަސްތަށް ދަނީ ފަޅަމުންނެވެ. އޭގެ ވިހަ ގައުމަށާ މުޅި ދުނިޔެއަށް ފޮނުވަމުންނެވެ. ކޮން މަޤުސަދެއްގައިތޯއެވެ؟ ފިނިފެންމާ މޯޅި ކޮށްލުމުގެ މަޤުސަދުގައިތޯއެވެ؟ ސިޔާސީ މަޤުސަދެއް ހާސިލްކުރުމަށް، ކޮންމެ ކަމެއްގައިވެސް ހަމަޔާއި އުސޫލު އޮންނާނެއެވެ. ހަމައާއި އުސޫލުން ބޭރުވުމުން ދެން ގިނަފަހަރަށް ދެއްކޭނީ ހަމަނުޖެހޭ ވާހަކަތަކެވެ.\n2013 ވަނަ އަހަރު ރައީސް ޔާމީން ވެރިކަމާ ހަވާލުވެ ވަޑައިގަތުމަށްފަހު އިދިކޮޅު ފަރާތްތަކުން ފުރަތަމަ ދައްކަމުން އައި ވާހަކައަކީ ރައީސް ގެންނަވަން ވަޢުދުވި ތަރައްޤީ ގެނައުމަށް ނުކުޅެދުނު ވާހަކައެވެ. ނަމަވެސް އިސާހިތަކު ސުމަކުން ފައްޓަވައިފިއެވެ. އެކަމަކު އެވަރު ކަމަކު ނުދިޔައެވެ. ސަރުކާރުގެ ހިންގުމުގެ ނިޒާމު ބަދަލުކޮށް3އަހަރު މަސްހުނި ގަނޑަކަށް ހަދާލާފައިވާ ސަރުކާރުގެ އިދާރާތަށް ހަމައަކައް އެޅުއްވުމަށްފަހު ދެން ފެއްޓެވީ ރައްޔިތުން ގެ ތެރޭގައި ހަމަޖެހުން ގާއިމްކޮށްދީ އިޖްތިމާއީގޮތުން ތަރައްގީވެފައިވާ ގައުމަކަށް ރާއްޖެ ހެދުމުގެ މަސައްކަތެވެ. އެގޮތުން ރައްޔިތުން ހިތްހަމަ ޖެހިގެން އުޅެވޭނެ މާހައުލެއް ގާއިމްކޮށްދީ ހިތްފަސޭހަ ދިރިއުޅުމަކުން އާއިލާތައް ހެއްވާލިއެވެ. އެއް ގޮތަކުން ނޫނެވެ. އެތަށް ގޮތަކުންނެވެ. ކުރިން ނުލިބުނު ފަސޭހަތައް މިހާރު ދަނީ ލިބެމުންނެވެ.\nތަރައްޤީގެ ރޭހުގައި ސްޕީޑް އެހެރަ ގެންދަނީ ބާރުވަމުންނެވެ. މިވަރުންވެސް މިވެރިން ހިތެއް ނުފުރުނެވެ. ވެރިކަމުގެ ދަހިވެތިކަމުގައި ކަސްފުވެފައިވާ ލޯތައް ހުޅުވޭ ވަރެއް ނުވިއެވެ. ވެރިކަމަށް ދެބައި ހަމަވަން ވީއިރު ސްޕީޑް މިހިރަގެން 100 އަށް އަރަނީ އެވެ. މަޑުމަޑުން ބާރުވަމުން އައި ރޭހުގެ ފޯރިގަދަ ހިސާބަށް އާދެވުނީއެވެ. މިފަހަރު މިލިޔަނުން ކީ ދިވެހި ރުފިޔާއެއް ނޫނެވެ. ބިލިޔަނުން ޑޮލަރުގެ ބިޔަ ބޮޑެތި މަޝްރޫއޫތައް އެހެރަ ފެއްޓެވީއެވެ. ރާއްޖޭގައި ތެޔޮހުރިތޯ ބެލުމުގެ މަސައްކަތެވެ. 25 ބުރީގެ އެހެރަ ދިގު ދަރުމަވަންތަ ހޮސްޕިޓަލެއް ދެއްތޯއެވެ. ގާދޫކޮލުން ފެންނަ ހިތްގައިމު ކަމެއްތާއެވެ. އެއާޕޯޓުގެ "ބޮޑު ބޯޓު" ޖައްސާ ރަންވޭގެ މަސައްކަތް ވެސް މެއެވެ. މިވަރުން ކެނެރީ ޣާފިލްކަމުން ނިދިފައިތިބި މިވެރިންގެ ލޮލުގައި ކޮންމެސް ވަރެއް އަޅައިގަނެއްޖެތާއެވެ. ތަރައްގީ ގެނަސްދެއްވާކަން ގަބޫލުކުރަން މަޖުބޫރު ވެއްޖެތާއެވެ. ހަޖަމް ނުވިޔަސް ހަޖަމްވެސް ކުރަން ޖެހުނީއެވެ.\nމިވަރުން ތަރައްޤީގެ މަސައްކަތްތައް ދާނަމަ 2018 އަންނަން ވާއިރަށް ރޮކެޓް ސްޕީޑަށް އަރާނެކަން ކަށަވަރު ވެއްޖެތާއެވެ. 18 ގެ އިންތިހާބު ކާމިޔާބުކުރަން ދަންތުރައެއް ޖަހަން ޖެހިއްޖެކަން ރޭކާލީ މިހާހިސާބުންނެވެ. ދެންފެއްޓީ، "މުއިޒު" ވާށެވެ. މަގެއްގައި ގަލެއް ނެއްޓިފައި އޮތީޔާ އެކަމަށް ވީ ފާޑު ކިޔާށެވެ. މަލިކުގައި ފާލަމެއް އޮތީތީ އެވެސް ވީ ރާއްޖޭގެ ބްރިޖް ކަމަށް ހަދައި ދައްކާށެވެ. އެންމެ ފަހުން ގޮވީ އަތަށެވެ. މިވެރިން ތަރަށްޤީގެ ބޮޑުމަންޒަރު އޮޅުވާލަން ދެއްކި ހުރިހާ ވާހަކަ ތަކަކަށެވެ. އާއެކެވެ. މަންޒަރު ވަރަށް ސާފެވެ.2018 އަށް ވާން ވާއިރު ތަރަށްޤީ "މުއިޒު" ކުރާނަމެވެ.\nތީ އަޅުގަނޑުމެންގެ މަންމަޔާ ބައްޕައެވެ!


މީހަކު މަރުވެއްޖެކަމަށް ބުނެ ކަށުނަމާދު ޕޭޖަށް ދޮގު މައުލޫމާތު ދީފި – Dhen.mv\nމީހަކު މަރުވެއްޖެކަމަށް ބުނެ ކަށުނަމާދު ޕޭޖަށް ދޮގު މައުލޫމާތު ދީފި\nމީހަކު މަރުވެއްޖެ ކަމަށް ބުނެ ކަށުނަމާދުގެ މައުލޫމާތު ގެނެސްދޭ "ކަށުނަމާދު .އެމްވީ" ފޭސްބުކު ޕޭޖަށް މެސެޖުކޮށް ދޮގު މައުލޫމާތު ދީފިއެވެ.\nކަށުނަމާދު ޕޭޖު ހިންގާ އަހުމަދު މުނައްވަރު ބުނީ ކަށުނަމާދުގެ މައުލޫމާތު ގެނެސްދިނުމަށް އެދި ރޭ 12:03 އެހައިކަންހާއިރު ޕޭޖަށް މީހަކު މެސެޖު ކުރި ކަމަށާއި، އެ މެސުގައި ބުނިގޮތަށް މައުލޫމާތު ހިމަނައިގެން ޕޯސްޓަރު ހަދައި ޕޭޖުގައި ޝާއިއު ކުރި ކަމަށެވެ.\nއޭނާ ބުނީ ޖެހިތާ ތިން މިނެޓު ތެރޭގައި އެއީ ދޮގެއްކަން އެނގުނު ކަމަށާއި އަވަހަށް ޕޯސްޓު ޑިލީޓު ކޮށްލީ ކަމަށެވެ. މުނައްވަރު ބުނީ އަންހެނަކު މަރުވެގެން އެ މައުލޫމަތު ހިމަނައިދިނުމަށް އެދި މެސެޖު ކުރީ، މަރުވިކަމަށް ބުނާ މީހަގެ ފޮޓޯއާވެސް އެކު ކަމަށެވެ.\nމުނައްވަރު ބުނީ މަރުވި ކަމަށް ބުނާ އަންހެން މީހާ އަދި އޭނާގެ ފިރިމީހާ ވެސް ފަހުން އޭނާ އަށް މެސެޖު ކުރި ކަމަށާއި އަންހެން މީހާވެސް ހުރީ ހެޔޮ ހާލުގައި ކަމަށެވެ.\nމި ހާދިސާ އާއެކު އެ ޕޭޖުގައި ކަށުނަމާދުގެ މައުލޫމާތު ހިމަނައިދޭ އުސޫލު ވަނީ ހަރުކަށި ކޮށްފައެވެ. އެގޮތުން މަރުވި މީހާގެ މަރުފޯމާއި މަރުވި މީހާގެ އައިޑީކާޑުގެ ފޮޓޯ އެއް އެ ޕޭޖަށް ފޮނުވުމުން ނޫނީ ދެން ކަށު ނަމާދުގެ މައުލޫމާތު ހިމަނައިނުދޭނެ ކަމަށް އޭނާ ބުންޏެވެ.\nމާތް ﷲ ގެ ނިންމެވުންތަކަށް ފުރިހަމައަށް ތަބާވި ކެތްތެރި މައެއްގެ ވާހަކަ\nފަރިތަކުރުންތައް ފަށަން ކްލަބްތަކަށް ހުއްދަ ދީފި\nވޭމަންޑޫ އަށް ކަރަންޓު ދީފި\nވޭމަންޑޫއަށް ކަރަންޓުގެ ޚިދުމަތް އަލުން ފޯރުކޮށް ދިނުމުގެ ތައްޔާރީތައް ދަނީ ކުރިއަށް: ފެނަކަ


Zihaan Bunanee Dhifaauvaan Vakeeleh Beynun Nuvaa Kamah - Vaguthu\n13 އަހަރުގެ ކުއްޖާ މަރާލި މައްސަލާގައި ހައްޔަރު ކުރި ޒިހާން --\nރަހީނުކޮށް ކުޑަ ފިރިހެން ކުއްޖަކު މަރާލައި މޫދަށް އެއްލާލާފައި އޮއްވައި ފެނުނު މައްސަލައިގައި ހައްޔަރުކުރި ނ. ލަންދޫ، ބަގީޗާގޭ، އިބްރާހިމް ޒިހާންއަށް އެ ކުއްޖާ މަރާލި ތުހުމަތު ކުރާއިރު، އެ ދައުވާއިން ދިފާއުވާން ވަކީލެއް ބޭނުން ނުވާ ކަމަށް އޭނާ ބުނެފިއެވެ.\nޒިހާންގެ މައްޗަށް މަރުގެ ދައުވާއެއް ހިމެނޭ ގޮތަށް 13 ދައުވާއެއް ވަނީ ކޮށްފައެވެ.\nއޭނާގެ މައްޗަށް މި ދައުވާތައް ސާބިތުވެއްޖެ ނަމަ 100 އަހަރު ދުވަހުގެ ޖަލު ހުކުމެއް އަންނާނެއެވެ. ޒިހާންގެ މައްޗަށް އުފުލި ދައުވާތަކުގެ ތެރޭގައި ޖިންސީ ގޯނާގެ ފަސް ދައުވާއެއް ވެސް ހިމެނެއެވެ.\nމި ދައުވާތަކުގެ ޝަރީއަތް ކްރިމިނަލް ކޯޓުގައި ފެށުނު އިރު، މިއަދު ކުރިއަށް ގެންދިޔައީ އޭނާގޭ ބަންދުގެ މުއްދަތު މުރާޖާ ކުރުމުގެ ބައެވެ.\nބަންދު މުރާޖައާ ކުރުމުގެ އަޑުއެހުމުގައި ޒިހާންގެ ފަރާތުން ޝަރީއަތުގައި ބުނީ، ދައުލަތުން އޭނާގެ މައްޗަށް އުފުލާފައިވާ ދައުވާތަކުގައި ކުރިއަށް ދާން ބޭނުންވަނީ ވަކީލަކާ ނުލާ ކަމަށެވެ. ދައުވާ ރައްދުވާ ފަރާތުން އެދުނު ގޮތަށް ބަންދު މުރާޖާ ކުރުމުގެ އަޑުއެހުން ކުރިއަށް ގެންގޮސްފައި ވަނީ ވަކީލަކާ ނުލާއެވެ.\nއެ މައްސަލައިގެ ޝަރީއަތް ނިމެންދެން ޒިހާން ބަންދުގައި ބަހައްޓަން ކުރިންވެސް ނިންމާފައިވީއިރު މިއަދުގެ ބަންދު މުރާޖައާކުރުމުގެ އަޑުއެހުމުގައިވެސް ނިންމާފައިވަނީ ޝަރީއަތް ނިމެންދެން ބަންދުގައި ބެހެއްޓުމަށެވެ.\nއެއީ އޭނާގެ މައްޗަށް ތުހުމަތު ކުރެވޭ މައްސަލަތަކުގައި އެކަށީގެން ވާ ވަރަށް ހެކި ލިބިފައިވުމުންނެވެ.\nކުޑަ ކުއްޖެއް ޝާމިލްވާ މައްސަލައަކަށް ވުމުން އެ ކުއްޖާގެ މަސްލަހަތު ހިމާޔަތް ކުރުމަށްޓަކައި މި މައްސަލައިގެ އަޑުއެހުންތައް ކްރިމިނަލް ކޯޓުގައި ކުރިއަށް ގެންދަން ނިންމާފައިވަނީ ސިއްރުންނެވެ.\nއުމުރުން 13 އަހަރުގެ ކުއްޖާ މަރާލި މައްސަލާގައި ހަތް ބާވަތުގެ ޖުމްލަ 13 ދައުވާ ކުރާނެއެވެ. އޭގެ ތެރޭގައި ހިމެނެނީ ގަސްދުގައި މީހަކު މެރުމުގެ ދައުވާ އާއި ހުއްދަ ނޫން ގޮތުގައި މީހަކު ހިފެހެއްޓުމާއި މައްޔިތާގެ ބޭނުން ނަހަމަ ގޮތުގައި ހިފުމުގެ ދައުވާއެވެ. އަދި ޖިންސީ ގޯނާ ކުރުމުގެ5ދައުވާއެކެވެ. އޭގެ ތެރޭގައި ޖިންސީ ގޯނާ ކުރަން އެ ކުއްޖާ ގްރޫމްކޮށް މަސްތުވާތަކެތި ދިން ކަމުގެ ދައުވާ ހިމެނެއެވެ.\nމާލޭގައި ދިރިއުޅެމުން އަންނަ 13 އަހަރުގެ ކުއްޖާ ގެއްލުނީ މިދިޔަ ޖޫން މަހުގެ 19 ވަނަ ދުވަހުއެވެ. އެ ކުއްޖާ ނުފެނިގެން ފުލުހުންނަށް ރިޕޯޓްކުރީ ޖެހިގެން އައި އާދީއްތަ ދުވަހުއެވެ. އެއާއެކު ފުލުހުން ހޯދި ހޯދުންތަކުން އެނގުނު ގޮތުގައި އެ ކުއްޖާ ވަނީ ރަހީނު ކޮށްފައެވެ. ފުލުހުން ކުރި މަސައްކަތުން އެ ކުއްޖާ ފެނުނުއިރު އޮތީ ހުޅުމާލެ ދެ ވަނަ ފިޔަވަހީގެ މޫދުގައި ފޮއްޓަކަށް ލައި މަރާލައިފައެވެ.\nމަރާލާފައިވާ އެކުއްޖާގެ ހަށިގަނޑު ފެނުނީ އާންމުންގެ މީހަކު، ހުޅުމާލެ ފުލުހުންނަށް ކުރި ރިޕޯޓަކާ ގުޅިގެންނެވެ. އެމީހާ ރިޕޯޓުކޮށްފައި ވަނީ ހުޅުމާލޭ ދެވަނަ ފިޔަވަހީގެ އާންމުން ވަނުން މަނާ ސަރަހައްދުގައި ކުއްޖަކަށް އަނިޔާކޮށްފައިވާ ކަމަށް ބުނެއެވެ.\nމި މައްސަލައިގައި ޒިހާންއާ އެކު އެކަމުގައި ބައިވެރިވި 17 އަހަރުގެ ކުއްޖެއްވެސް ހައްޔަރުކޮށްފައިވެއެވެ.\nޒިހާންއަކީ މަސްތުވާތަކެއްޗާއި މާރާމާރީގެ ކުށުގެ ރިކޯޑު އޮންނަ މީހެކެވެ. ދާދި ފަހުން މަސްތުވާތަކެތީގެ މައްސަލައެއްގައި ޖަލުގައި ހުކުމް ތަންފީޒު ކުރަމުން ދިޔަ ޒިހާން ޖަލުން ދޫކޮށްލީ ތަންފީޒު ކުރަމުން ދިޔަ ހުކުމް ފުރިހަމަވުމުންނެވެ.\n13 އަހަރުގެ ކުއްޖާ މަރާލި މައްސަލަ: ޝަރީއަތް އަވަސްކޮށްފި ނަމަ، ސާބިތުކުރުމުގެ ފުރުސަތު ބޮޑު!\nއޮގަސްޓް 26, 2021 17:53\nމިކަހަލަ ބޭކާރު ގާނުނު ހަދާ އެއައް އަމަލު ކޮއްފައިވަނީ ސަދޫމް އިން.\nއޮގަސްޓް 26, 2021 20:11\nއަކީލެއް ބޭނުންވާނީ ހުކުން ކުރާދުވަހު. ދެން ހައި ކޯޓްގައި ބުނާނެ ދިފާއީ ވަކީލެއް ނުދިނޭ. ދެން ވަކީލެއް ހަމަ ނުޖެއްސާ އޮތުމުގެ ސަބަބުން ހައި ކޯޓުން ދޫކޮއްލާނެ، ބަލަ މީ ދިވެހިރާއްޖެ އޭ\nއޮގަސްޓް 27, 2021 03:02\nމަރަށް މަރު ހިފަންވީ


ފުލުހުންގެ ބިލަށް ޚިޔާލު ހޯދުމަށް ޢާންމުންނަށް ބައްދަލުވުންތަކެއް ބާއްވަނީ ފުލުހުންގެ ބިލަށް ޚިޔާލު ހޯދުމަށް ޢާންމުންނަށް ބައްދަލުވުންތަކެއް ބާއްވަނީ\nފުލުހުންގެ ބިލަށް ޚިޔާލު ހޯދުމަށް ޢާންމުންނަށް ބައްދަލުވުންތަކެއް ބާއްވަނީ\nދިވެހި ފުލުހުންގެ ޚިދުމަތުގެ ބިލާއި ގުޅޭގޮތުން ޢާންމުންގެ ޚިޔާލު ހޯދުމަށް ރައްޔިތުންގެ މަޖިލީހުގެ އިދާރާގައި ބައްދަލުވުންތަކެއް ބޭއްވުމަށް އެއިދާރާއިން ނިންމައިފިއެވެ.\nމިއީ ޢާންމުކޮށް ހުޅުވާލައިގެން ބާއްވާ ޚިޔާލު ހޯދުމުގެ ބައްދަލުވުމެކެވެ. މި ގޮތުން ބާއްވާ ފުރަތަމަ ބައްދަލުވުން އޮންނާނީ މާދަމާރޭ 20:30 ގައި ރައްޔިތުންގެ މަޖިލީހުގެ އިދާރާގައެވެ. މިބިލަށް ޚިޔާލު ހޯދުމަށް ޢާންމުން ބައިވެރިކޮށްގެން ޖުމްލަ2ބައްދަލުވުމެއް ބޭއްވުމަށް ވަނީ ނިންމާފައެވެ.\nމި ބިލަށް ޢާންމުން ހުށަހަޅަން ބޭނުންވާ ޚިޔާލުތައް މަޖިލީހަށް ހުށައެޅުމުގެ ފުރުޞަތު މިމަހުގެ 21 ވަނަ ދުވަހުން ފެށިގެން ވަނީ ހުޅުވާލާފައެވެ. ދިވެހި ފުލުހުންގެ ޚިދުމަތުގެ ބިލު މިހާރު އޮތީ ދިރާސާކުރުމަށްޓަކައި ރައްޔިތުންގެ މަޖިލީހުގެ ސަލާމަތީ ޚިދުމަތްތަކާއިބެގޭ ކޮމިޓީގައެވެ. އަދި މިބިލު ދިރާސާކުރުމުގެ މަރުހަލާގައި ފުލުހުންނާއި، އެމްއެންޑީއެފް އަދި ބަންޑާރަ ނައިބުގެ އޮފީހާއި އެނޫންވެސް މިނިވަން މުއައްސަސާތަކާއި އިދާރާތައް މަޖިލީހުގެ ކޮމިޓީއަށް ޙާޒިރުކޮށް ދަނީ މަޢުލޫމާތު އެއްކުރަމުންނެވެ. އެގޮތުން މިބިލަށް ބަންޑާރަ ނާއިބުގެ އޮފީހުން 40 އިޞްލަޙެއް ވަނީ ހުށައަޅާފައެވެ.\nމި އިސްލާހުތަކުގެ ތެރޭގައި ފުލުހުންގެ ރޭންކުތަކުގެ ޢަދަދުވެސް މިހާރު އޮތް އަދަދަށްވުރެ މަދުކުރުން ހިމެނެއެވެ. އެގޮތުން ފުލުހުންގެ ރޭންކުތަކުގެ އަދަދު 12 އިން 11 އަށް ދަށްކުރުމާއި، ފުލުހުންނަށް ރާއްޖެއިން ބޭރުގައި ހެކި ހޯދުމުގެ ބާރު ދިނުން ހިމެނެއެވެ. އަދި ފުލުހުން އަމަލުކުރާ ޤަވާއިދުތަކާއި، އިދާރީ ޤަވާއިދުތައް ހެދުމުގެ ބާރު ހޯމް މިނިސްޓަރަށް ލިބިދިނުންވެސް ހިމެނެއެވެ.\nމި ބިލުގެ ދިރާސާ މަރުހަލާގައި 25 އިދާރާއަކާއި ބައްދަލުކުރުމަށް ކޮމިޓީން ވަނީ ނިންމާފައެވެ. ދިވެހި ފުލުހުންގެ ޚިދުމަތުގެ ބިލު ދިރާސާކުރުމުގެ މަސައްކަތް ޖުލައި 15ގެ ނިޔަލަށް ނިންމުމަށް ޤައުމީ ސަލާމަތު ކޮމިޓީން ވަނީ ކަނޑައަޅާފައެވެ.


Jalugai meehaku maruvumakee MDP ah samaasaa kameh noon, furihama thahugeegeh hingan jehey: Hassan – adduLIVE\nޖަލުގައި މީހަކު މަރުވުމަކީ އެމްޑީޕީއަށް ސަމާސާ ކަމެއް ނޫން، ފުރިހަމަ ތަހުގީގެއް ހިންގަންޖެހޭ\nSep 14, 2021, 10:43 އަބްދުﷲ ޔާމީން\nމެމްބަރު ހަސަން ލަތީފް - ފޮޓޯ: މަޖިލިސް\nޖަލެއްގައި މީހަކު މަރުވުން ނުވަތަ އަނިޔާ ކުރުމަކީ އެމްޑީޕީއަށް ސަމާސާ ކަމެއް ނޫންކަމަށާއި، އެކަމުގެ ފުރިހަމަ ތަހުގީގެއް ހިންގަންޖެހޭ ކަމަށް ހެންވޭރު ހުޅަނގު ދާއިރާގެ މެމްބަރު ހަސަން ލަތީފް ވިދާޅުވެއްޖެއެވެ.\nހަސަން ލަތީފް މިފަދައިން ވިދާޅުވެފައިވަނީ ހުޅުމާލޭ ޖަލުގައި ގައިދީއެއް މަރުވި މައްސަލަ ކުއްލި މައްސަލައެއްގެ ގޮތުގައި މަޑުއްވަރީ ދާއިރާގެ މެމްބަރު އާދަމް ޝަރީފް އުމަރު މަޖިލީހަށް ހުށަހެޅުމުން ދެއްކެވި ވާހަކައިގައެވެ. މި ކުއްލި މައްސަލަ ހުށަހެޅުމަށްފަހު ދެއްކެވި ވާހަކައިގައި އާދަމް ޝަރީފް ވަނީ މި ފަދަ މައްސަލަތައް ބެލުމުގައި ހިއުމަން ރައިޓްސް ކޮމިޝަން ރަނގަޅަން މަސައްކަތްނުކުރާ ކަމަށް ވިދާޅުވެފައެވެ. އަދި އާދަމް ޝަރީފްގެ އެ ވާހަކައަށް ހަސަން ލަތީފް ވަނީ ރައްދު ދެއްވާފައެވެ.\nއެގޮތުން ހަސަން ލަތީފް ވިދާޅުވީ އެ މަރުގެ ވާހަކައަށްފަހު މަޖިލީހުގެ ހިއުމަން ރައިޓްސް ކޮމިޓީން ބަރާބަރަށް ހިއުމަން ރައިޓްސް ކޮމިޝަނުން މި މައްސަލައިގައި އަމަލު ކޮށްފައިވާގޮތް ބަލަމުން އައިސްފައިވާކަމަށެވެ. އެގޮތުން ރޭ 07:50 ގައި ކަރެކްޝަނަލް ސާވިސްއިން މިކަން ހިއުމަން ރައިޓްސް ކޮމިޝަނަށް އެންގުމުން 08:09 ގައި ހިއުމަން ރައިޓްސް ކޮމިޝަނުން ހުޅުމާލެ ހޮސްޕިޓަލަށް ޒިޔާރާތް ކުރިކޮށް އާއިލާއާ ވާހަކަދައްކާ ކަންކަން ސާފުކޮށްފައިވާކަމަށެވެ.\nރޭ 09:09 ގައި ހިއުމަން ރައިޓްސް ކޮމިޝަނުން ހުޅުމާޅެ ޖަލަށް ޒިޔާރާތްކުރި ކަމަށާއި، އަދި އެތަނުގެ ކެމެރާތަކާއި، ގައިދީ އޮތް ގޮޅިއާއި މެޑިކަލް ފައިލް ބަލާ އަދި އެތަނުގައި ތިބި އިތުރު ގައިދީންނާ ވާހަކަ ދައްކާފައިވާކަމަށް ހަސަން ވިދާޅުވިއެވެ. އަދި އޭގެފަހުން ވެސް ދެވަނަ ފަހަރަށް ރޭ ހިއުމަން ރައިޓްސް ކޮމިޝަނުން ޖަލަށް ގޮސް އިތުރު ކަންކަން ސާފުކުރި ކަމަށާއި، އަސްލަމްގެ ހަށިގަނޑު ޗެކްކޮށް ޑޮކްޓަރުންނާވެސް ވާހަކަ ދައްކާފައިވާކަމަށް ވެސް ހަސަން ވިދާޅުވިއެވެ.\n"މިހުރިހާ ކަމެއް ހިއުމަން ރައިޓްސް ކޮމިޝަނުން ކުރަމުންދޭތޯ މިމަޖިލީހުގެ ހިއުމަން ރައިޓްސް ކޮމިޓީން ދިޔައީ ބަލަމުން. އަޅުގަނޑުމެން މިކަންކަން ދޫކޮށްލައިގެން ތިބެނީއެއް ނޫން." ހަސަން ވިދާޅުވިއެވެ.\nހަސަން ވިދާޅުވި މި މައްސަލަ ފުލުހުން ތަހުގީގު ކުރަންޖެހޭކަމަށާއި، ފުލުހުން މި މައްސަލަ ތަހުގީގު ނުކުރާނަމަ އެކަން މަޖިލީހުގެ 241 ކޮމިޓީންވެސް ބަލާނެކަމަށެވެ.\n"ދުލެއް ނުކުރާނަން. މޯލްޑިވިއަން ޑިމޮކްރަޓިކް ޕާޓީއަށް މިއީ ސަމާސާ ކަމެއްނޫން. މިއީ ރަށެއްގެ ނަރުދަމާ ނޭޅުނީމާ ވާގެއްލުމުގެ ވާހަކަ ދައްކާހެން އަޅުގަނޑުމެން ދައްކާ ވާހަކައެއް ނޫން. ޖަލެއްގައި މީހަކަށް އަނިޔާވުން، ޖަލެއްގައި މީހަކަށް ލާއިންސާނީ އަނިޔާއެއް ދިނުން، މިއީ އެމްޑިޕީން ގަބޫލުކުރާނެ ކަންކަމެއް ނޫން. އެކަމުގެ ފުރިހަމަ ތަހުގީގެއް ހިންގަން ޖެހޭނެ."


VAM ge General Secretary akah anehkka ves Shaafy hamajahssaifi\nކުޅިވަރު - ވޮލީބޯލް އެސޯސިއޭޝަން\nވީއޭއެމްގެ ޖެނެރަލް ސެކެޓްރީއަކަށް އަނެއްކާވެސް ޝާފީ ހަމަޖައްސައިފި\nޝާފީ އަކީ މީގެކުރިން ވީއޭއެމްގެ ރައީސް ކަމަށް ކުރިމަތިލެއްވި ބޭފުޅެއް\nކ. މާލެ 11 ނޮވެންބަރު 2018 | އާދީއްތަ 16:33 1,746\nސެންޓްރަލް ޒޯން ކޮލިފައިން މުބާރާތުގެ އިންތިޒާމު ކޮމެޓީގެ ބައްދަލުވުމުގައި މުހައްމަދު ޝާފީ (ކ) ވާހަކަ ދައްކަވަނީ -\nވޮލީބޯލް އެސޯސިއޭޝަން އޮފް މޯލްޑިވްސް (ވީއޭއެމް)ގެ ޖެނެރަލް ސެކެޓްރީއަކަށް އަނެއްކާވެސް މުހައްމަދު ޝާފީ ހަމަޖައްސައިފިއެވެ.\nމީގެ ކުރިން ވީއޭއެމްގެ މާކެޓިންގް އެންޑް ޕްރޮމޯޝަންގެ ޑިރެކްޓަރ ގެ މަގާމުވެސް އަދާކޮށްފައިވާ ޝާފީ ޖެނެރަލް ސެކެޓްރީ އަކަށް ހަމަޖެއްސިއިރު، އެ މަގާމުގައި ކުރިން ހުންނެވީ ގައުމީ އަންހެން ވޮލީ ޓީމުގެ ކުރީގެ ކޯޗު އަދި ކުރީގެ މަޝްހޫރު ވޮލީ ކުޅުންތެރިޔާ އަހުމަދު އަދީލް (ބޭބެ) އެވެ.\nވީއޭއެމްގެ ރައީސް މުހައްމަދު ލަތީފު (ލަތީބެ) ވިދާޅުވީ، ޖެނެރަލް ސެކެޓްރީ އަކަށް ޝާފީ ހަމަޖެއްސީ ވޮލީގެ ހަރަކާތްތައް އެދެވޭ ގޮތެއްގައި ކުރިޔަށް ނުދާ ކަމަށް ވޮލީގެ އާއިލާން ބުނަމުންދާތީ އެކަންތައް އިތުރަށް ހަރުދަނާ ކުރުމުގެ ގޮތުން ކަމަށެވެ.\nލަތީބެ ވިދާޅުވީ، ވޮލީގެ ކަންކަމާ ގުޅިގެން ފާއިތުވެދިޔަ ދުވަސްތަކުގައި ޝާފީ ވަނީ ވަރަށް ބޮޑަށް ފާޑު ކިޔާފައި ކަމަށާއި، އެހެންނަމަވެސް އެ ފާޑު ކިޔުންތަކަކީ ބިނާކުރެވިނިވި ފާޑު ކިޔުންތައް ކަމަށެވެ. އެގޮތުން އެ ފާޑު ކިޔުންތައް ޕޮޒިޓިވްކޮށް ނެގި ކަމަށެވެ.\nބޭބެއާ ބެހޭގޮތުން ލަތީބެ ވިދާޅުވީ، ފާއިތުވެދިޔަ ދުވަސްތަކުގައި ބޭބެ ވަނީ ވޮލީ އަށް ގިނަ މަސައްކަތްތަކެއް ކޮށްދީފައި ކަމަށާއި، ކުރިޔަށް އޮތް ދުވަސްތަކުގައި ބޭބެ ބޮޑަށް ކުރާނީ ޓެކްނިކަލް މަސައްކަތްތައް ކަމަށެވެ.\nމީގެއިތުރުން ކުރިޔަށް އޮތް އަހަރު ވައިޑީޕީ އަށް ފޯކަސްކޮށްގެން ވޮލީ ކުރިއެރުވުމަށް ވީއޭއެމް އިން ނިންމާފައިވާއިރު، ބޭބެގެ އެހީ ވަރަށް ބޮޑަށް ބޭނުންވާނެ ކަމަށްވެސް ލަތީބެ ވަނީ ވިދާޅުވެފައެވެ.\nމިކަމާ ގުޅޭގޮތުން ބޭބެ ވިދާޅުވީ، ދެން ބޮޑަށް ފޯކަސް ކުރާނީ ޓެކްނިކަލް ކަންކަމަށް ކަމަށާއި، އެގޮތުން ވޮލީގެ ޑިވެލޮޕްމެންޓަށް މަސައްކަތްތައް ކުރައްވާނެ ކަމަށެވެ. އަދި ވޮލީގެ ހިދުމަތްތަކުން ދުރަށް ނުދާ ކަމަށްވެސް ބޭބެ ވަނީ ވިދާޅުވެފައެވެ.\nމިދިޔަ އަހަރު ބޭއްވުނު އިންޓަ ރިސޯޓު ވޮލީބޯޅަ މުބާރާތުގެ ފައިނަލް މެޗާ ގުޅޭ ކަންތައްތަކާ މެދު ހިތްހަމަ ނުޖެހިގެން އެ މުބާރާތަށްފަހު ޝާފީ ވަނީ އޭނާ އަދާކުރަމުންދިޔަ މާކެޓިންގް އެންޑް ޕްރޮމޯޝަންގެ ޑިރެކްޓަރ ގެ މަގާމުން އިސްތިއުފާ ދެއްވާފައެވެ.\nޝާފީ އަކީ މިދިޔަ އަހަރު ރާއްޖޭގައި ބޭއްވި އެފްއައިވީބީ ވޯލްޑް ވިމެންސް ޗެމްޕިއަންޝިޕްގެ ސެނޓްރަލް ޒޯން ކޮލިފައިން މުބާރާތް އިންތިޒާމުކުރަން އެންމެ އިސްކޮށް ހަރަކާތްތެރިވި އެކަކެވެ.\nޝާފީއަކީ ކުރިން ވީއޭއެމްގެ ރައީސްކަމަށް ވެސް ކުރިމަތިލެއްވި ބޭފުޅެކެވެ. އެގޮތުން ވީއޭއެމްއިން 2012 ވަނަ އަހަރު ބޭއްވި އިންތިހާބުގައި ޝާފީ ވާދަކޮށް އެންމެ ވޯޓަކުން ބަލިވިއިރު، 2016 ވަނަ އަހަރު ބޭއްވި ވީއޭއެމްގެ ފުރަތަމަ އިންތިހާބުގައި ޝާފީ ވާދަކުރާނެ ކަމަށް އިއުލާންކުރެއްވި ނަމަވެސް ފަހުން އޭނާ ވަނީ ނަން އަނބުރާ ނަންގަވައިފައެވެ.


RELIGION: Laylatul Qadr vileyrey kiyan vee dua ge saraha\nރަމަޟާންމަހުގެ ފަހު ދިހައެއްގެ ރޭތަކަކީ ހާއްސަ ވެގެންވާ ރޭތަކެކެވެ. އެ ރޭތަކުގެ ތެރެއިން އޮނަހިރި ރެއެއްގައި ލައިލަތުލް ގަދްރިވިލޭރޭ ލައްވާފައިވާ ކަމަށްޓަކަވެ. ލައިލަތުލް ގަދްރި ވިލޭރެއަކީ އެރޭގެ އަޅުކަން އެންހާސް މައްސަރަށްވުރެ ހެޔޮވެގެންވާ ރެއެކެވެ. އަދި ލައިލަތުލް ގަދްރި ވިލޭރޭގެ ހެޔޮކަން ހޯދަމަށް ގަދައަޅާ މަސައްކަތް ކުރުމަށް މާތް ނަބިއްޔާ صلى الله عليه وسلم ވަނީ އުއްމަތަށް އުރުޝާދު ދެއްވާފައެވެ.\nއެންމެ މޮޅު އިތުރު ގޮތަކީ ފަހު ދިހައެއްގެ ހުރިހާ ރޭތަކެއްގައި ރޭ އަޅުކަމާއި، ކީރިތި ގުރްއާން ކިޔެވުމާއި ދުއާކޮށް ޒިކުރު ކުރުމުގައި ހޭދަ ކޮށްލުމެވެ. އޭރުން، ލައިލަތުލް ގަދްރި ވިލޭރޭގެ ހެޔޮކަން ހާސިލުވެއްޖެ ކަމުގެ ހިންހަމަޖެހުން ލިބިގެންދާނެ އެވެ.\nއެރޭ ކިޔުމަށް ހާއްސަ ދުއާއެއް ކީރިތި ރަސޫލާ صلى الله عليه وسلم ވަނީ އުނގަންނައި ދެއްވާފައެވެ. އާއިޝާ رضي الله عنها ގެ ވިދާޅުވިއެވެ. ތިމަންކަމަނާ ދެންނެވީމެވެ. "އޭ ﷲ ގެ ރަސޫލާއެވެ! ލައިލަތުލް ގަދްރި ވިލޭރެއާ ބައްދަލުވެއްޖެނަމަ ތިމަން ކަމަނާ ކުރަންވީ ކޮން ދުއާއެއް ހެއްޔެވެ؟" އެހިނދު ހަދީސް ކުރެއްވި އެވެ. ކަމަނާ ވިދާޅުވާށެވެ. اللَّهُمَّ إِنَّكَ عُفُوٌّ تُحِبُّ الْعَفْوَ فَاعْفُ عَنِّي މި ހަދީސް ރިވާކުރެއްވީ އަލްއިމާމުއް ތިރްމިޒީ އެވެ.\nމި ދުއާގެ މާނައީ: "އޭ ﷲ އެވެ! ހަމަކަށަވަރުން އިބަ ރަސްކަލާނގެއީ، ގިނަގިނައިން އަފޫ ކުރައްވާ، އަފޫކުރެއްވުމަށް ލޯބި ކުރައްވާ ރަސްކަލާނގެ އެވެ. ފަހެ، އިބަރަސްކަލާނގެ މިއަޅާގެ ފާފަ ފުއްސަވާނދޭވެ!"\nދުއާ ކުރާއިރު، ދުއާގެ މާނަ ހިތްމައްޗަށް ގެނެސްގެން، މާނަ އެނގިގެން ދުއާ ކުރުމަކީ އެންމެ އެދެވިގެންވާ ގޮތެވެ. ވީމާ، މިދުއާގައި ހިމެނޭ ވަކިވަކި ކަލިމަތަކުގެ މާނައާމެދު ވިސްނާލަމާ ހިނގާށެވެ.\nاللهم މި ބަސްފުޅުގެ މާނައަކީ يا الله އެވެ. ދިވެހި ބަހަށް މިކަލިމަ ތަރުޖަމާކޮށްފައި ހުންނަނީ ހައްދަވާ ބޮޑުކުރެއްވި ރަސްކަލާކޮ! މިފަދައިންނެވެ.\nإِنَّكُ عَفُّوٌ މާނައީ: "އިބަރަސްކަލާނގެއީ ގިނަގިނައިން އަފޫ ކުރައްވާ (ރަސްކަލާނގެއެވެ.)" މިއީ މާތް ﷲ އަށް ކިޔޭ މަދަހައެކެވެ. އެއިލާހުއީ އަޅުތަކުންގެ ފާފަތަކުގެ ގިނަ ކަމާއެކު ވެސް އަފޫކުރައްވާ އޯގާވަންތަ އިލާހެވެ. އަފޫކުރެއްވުމަކީ ފާފަތައް ފުއްސަވައި ދެއްވުމެވެ. ދުއާ ކުރާހިނދު މާތް ﷲ ގެ ރިވެތިވެގެންވާ އިސްމުފުޅުތަކުން އެދި ދެންނެވުމަށްވަނީ އަމުރު ކުރައްވާފައެވެ. عَفُّوٌ މިކަލިމަ މި ގޮތަށް ކީރިތި ގުރްއާނުގައި ފަސް ފަހަރު ވާރިދުވެފައި ވެއެވެ. މާތް ﷲ ވަހީ ކުރައްވާފައި ވެއެވެ. "إِنَّ اللّهَ كَانَ عَفُوّاً غَفُوراً "(النّساء 43) މާނައީ: ހަމަކަށަވަރުން ﷲ އީ ގިނަގިނައިން އަފޫ ކުރައްވާ ގިނަގިނައިން ފާފަ ފުއްސަވާ ރަސްކަލާންގެ ކަމުގައި ވެއެވެ.\nتُحِبُّ العَفْوَ "(އިބަ އިލާހުއީ) އަފޫ ކުރެއްވުމަށް ލޯބި ކުރައްވާ ރަސްކަލާނގެ އެވެ." އެއިލާހުއީ ގިނަގިނައިން ތައުބާވާ އަޅުންދެކެ ލޯބިވެވޮޑިގެންވާ އިލާހެވެ. އަދި ގިނަގިނައިން ފާފަ ފުއްސަވާ އޯގާވަންތަ އިލާހު ކަމުގައި ކީރިތި ގުރްއާނުގެ އެތައް އާޔަތެއްގައި ވަނީ އަންގަފަ އެވެ. އަދި އެ އިލާހުގެ ކޯފާގެ މައްޗަށް ރަހުމަތްވަންތަކަން ތަނަވަސްވެ، އިސްވެގެންވާ ކަމުގައި ވަނީ އަންގަވާފަ އެވެ.\nفَاعْفُ عَنِّي "ފަހެ، އިބަރަސްކަލާނގެ މިއަޅާގެ ފާފަ ފުއްސަވާނދޭވެ!" ގިނަގިނައިން ފާފަ ފުއްސެވުމަށް އެދި ދުއާ ކުރުމަކީ ސުންނަތެކެވެ. އަދި ހެނދުނާ ހަވީރުގެ ޒިކުރުތަކުގެ ތެރޭގައިވެސް އިސްތިގުފާރު ކުރުން (ފާފަ ފުއްސެވުންއެދި ދުއާކުރުން) ހިމެނެއެވެ. އަދި ލައިލަތުލް ގަދްރި ވިލޭރޭ ކިޔުމަށް އެންމެ މޮޅު އިތުރު ދުޢާއަކީ ވެސް މިއީއެވެ.\nލައިލަތުލް ގަދްރިވިލޭރޭގެ މާތް ކަން ލިބިގަންނަން އެދޭ އަޅަކު ގިނަ ވަގުތު އަޅުކަމުގައި ހޭދަކުރުން މުހިންމެވެ. އޭގެ ތެރޭގައި ތަރާވީހު ނަމާދު ކުރުމާއި، ކީރިތި ގުރްއާން ކިޔެވުމާއި އަދި ދުއާކޮށް ޒިކުރުކުރުން ގިނަ ކުރާށެވެ. ވަކީން ހާއްސަކޮށް މި ދުއާ ކިޔާށެވެ. ތިމާއަށް ކުރެވިފައިވާ ފާފަތަކާމެދު ހިތާމަކޮށް، ތައުބާވެ، އެފާފަތަކަށް އަރައިނުގަތުމަށް އަޒުމު ކަނޑައަޅައި، ތެދުވެރި ހިތަކާއެކު މި ދުއާ ކުރާށެވެ.\nނުނިދާ ހުރެ ދަމު ނަމާދު ކުރެވިދާނެތަ؟\nފަހު ދިހައިގެ ދަރުމައަށް ގަދަ މަސައްކަތް ކުރަމާ\nދޫކޮށްލާ ރޯދައާމެދު އަމަލުކުރާނީ ކިހިނެތް؟\nރޯދަ މަހަކީ ގުރުއާން ކިޔެވުމުގެ މަހެއް!